
Čitanjem knjiga žive se novi životi. 
Čitanjem rukopisa oživljavaju 
(oživotvoruju) se buduće knjige. 


Krijesnike posvećujem Mirti, čitateljici 
Krijesnika u vrijeme dok su bili rukopis. 
Mirta je pokazala hrabrost kada se posvetila 
pustolovinama na Sova planini, a likovima je 
podarila razumijevanje i njihova prva življenja. 


Mitološka građa romana Krijesnici 
preuzeta je iz djela Dragutina Nemeta 
“Knez Zoran", (Zagreb, 1925.). 


Jako važno 


Ono što je važno počinje svakim jutrom: važno je ustati 
na vrijeme, umiti se, odjenuti se i na vrijeme poći u školu. 
Još je važnije ponoviti naučeno, napisati zadaću i riješiti 
teške zadatke. Važno je vratiti se kući iz škole, uredno 
odložiti školsku torbu i oprati ruke. Važno je ne pretrčavati 
cestu, pristojno pozdravljati i biti dobar. Važnim se gotovo 
oduvijek držalo ono što je istodobno i teško. 


No, nije to baš tako. Važno je i dobro pamćenje, brzo 
trčanje i lijepo crtanje. Važno je i mnogo onoga što je 
lako, primjerice, dugo i temeljito spavanje. 

Pitate se kako spavanje može biti važno kada spavati 
svatko umije i stoga nije teško? 


Oni koji znaju, tvrde kako je važno i sve ono što se 
ne čini teškim. Govore kako je posebno važno lijepo 
igranje, svakodnevno druženje i iskreno prijateljevanje, 
jer se svi važni događaji pamte po prijateljima s kojima 
su podijeljeni. 


Družeći se sa Slavenom i Iris, zapamtila sam zgode 
koje su im se dogodile s krijesnicima, dobrim kućnim 
duhovima. Pozorno ih prateći, doznala sam koliko je 
važno znati osluhnuti govor nevidljivih bića. Doznala sam 
i kako je od svega važnog najvažnije - moći vjerovati u 
nemoguće. Slavenova i Irisina vjera u nemoguće otvorila 

im je put u zaboravljen svijet u kojemu nisu postojale 
škole i udžbenici. U vrijeme u kojemu se pisalo pismom 
koje više ne poznajemo. U vrijeme u kojemu su svijet 
nastanjivali snažni, hiroviti, tvrdoglavi i razigrani bogovi. 


I za kraj, još nešto jako važno: ako se ne bojite čarolija, 
orlova, sova i vila, pridružite se Slavenovim i Irisinim 
pustolovinama. Učini li vam se što nejasnim ili teškim, 
pojašnjenja potražite u tumaču i rječniku na kraju knjige. 
Pri tome ne zaboravite: uspijete li povjerovati u nemoguće, 
jednoga dana krijesnici će se oglasiti i vama. Oni su uvijek 
prisutni i zato nikada niste sami. Sve što činite, prate 
i pamte živahne oči krijesnika — čuvara vaših domova. 

Prvi dio 
U potrazi za Sunčanicom 


SPas imo 
: Sunčahicu *» 


ove zbog jedinice 
iz oprašivanja 


Iako je sumrak potvrđivao da je došao kraj nastavi 
gitare, Slaven je neodlučno stajao pred vratima glazbene 
škole. Danas se nije uspijevao odlučiti na povratak kući. 
Što reći mami? Pomislio je kako bi bilo lijepo kada bi 
ga zaboljelo grlo - mama bi od straha pojurila s njim 

liječniku, a jedinica bi prošla gotovo nezamijećeno. Ali 
ne, nije on te sreće. Baš danas je potpuno zdrav, nema 
temperaturu, koljena su mu čitava, čak mu se ne štuca. 


Iz teških misli prenuo ga je neobičan zvuk. Ubrzao 
je korak i shvatio kako njegove tenisice na kaldrmi stare 
Tvrđe proizvode gotovo zastrašujuće zvukove. Činilo mu 
se kako bi i rat s Turcima bio dječja šala u odnosu na 
ono što ga čeka kod kuće. 


Iako nenamjerno, snažno je šutnuo oveći kamen. Rezak 
zvuk raskolio je noćnu tamu i netom udarenu kamenicu. 
Slaven je zastao zadivljen svojom snagom. 


“Ipak ja nisam makar tko", hrabrio je samoga sebe. 
Prignuo se i promotrio dvije polovice na koje se raskolila 
kamenica. Pravilno raskoljene i oble učinile su mu se pre- 
lijepe. Podigao ih je s prašnjavog tla. Nekoliko puta udario 
je jednom o drugu zamišljajući sebe u svijetu u kojemu ne 
postoje škola, biologija, zadaće, budilice i obaveze. 

Nakon posljednjeg udaraca osjetio je kako mu noge 
postaju lagane. U tren oka dogodilo se i čudo — pred 
njegovim su očima nestajali Tvrđa i obrisi automobila, 
a žamor gradske vreve postajao je sve dalji i dalji. 


koko 


Slaven je ležao, koliko je dug i širok, usred guste šikare 
nad koju se nadvijao sumrak. Oprezno je otvorio lijevo 
oko. Mislio je: “Ako je neki neprijatelj u blizini, mudro 
je pretvarati se da si onesviješten." 

Nakon dužeg škiljenja odlučio se za izviđanje iz 
čučnja. Bacio je pogled oko sebe, temeljito promotrio 

okolicu i prostenjao: “Majko moja, je li i ova strava zbog 
one glupe jedinice?!" 

“Nije zbog glupe jedinice, nego zbog tvoje želje za 
odlaskom na mjesto bez škole", propiskutao je glas iz 
školskog ruksaka. 


Slaven je zaustavio disanje. Čak mu se i srce izmjestilo. 
Kucalo je iz predjela vrata i stišavalo mu glas: “Tko si ti?" 

Začulo se smijuljenje: “Ti? Hi-hi-hi? Misliš valjda: 
tko smo mi?" 


Slaven je odlučno razvezao ruksak i susreo se s pogle- 
dima brojnih užarenih očica. 


“Mi smo krijesnici, tvoji dobri kućni duhovi." 

Pomislio je: “Ili sanjam, ili su se kazne za jedinice 
opasno pooštrile." 

Protrljao je oči i upitao: “Moji, što?" 

“Kućni duhovi... hi-hi-hi", smijali su se nepoznati 
glasovi. 

“Krasno! Ja sam poludio!" zdvojno je uzviknuo. 


“Nisi poludio. Samo si dovoljno jako zaželio mjesto 
bez škole, jedinica i učionica." 


“Nećete mi reći kako sam baš to i dobio?!" 
“Naravno! Vratili smo te petnaestak stoljeća unazad." 
“Unazad? Kako mislite unazad?" 


“Unazad u odnosu na ovo vrijeme. Sada se nalaziš 
nadomak Sova planine, u podnožju utvrde kneginje 
Sunčanice." 


Slaven se pridigao na koljena. Oko njega su se prostirali 
močvara, blato, vodeno bilje i truli panjevi. Sikara je 

šuškala i ispuštala nepoznate zvukove. Iza leđa je začuo 
lepet krila, a zatim i tri zloglasna sovuljska huka. 

U sebi je pomislio: “Što činiti?" a noge su mu, nošene 
neizgovorenim odgovorom, poletjele kroz gudure i 
šipražje. Trčao je kao olimpijski favorit. Trčao je kao 
što su trčali najbrži sprinteri svih vremena. Trčao je i 
mislio: “Baš nemam sreće. Posve sigurno obaram rekord, 
a nikoga u blizini." 

Kako je to pomislio, gotovo se sudario s utvrdom 
koja mu se ispriječila na putu. Priljubio se uz kameni 
zid. Lijevu ruku prislonio je na srce. Nastojao je umiriti 
njegovo silno bubnjanje koje bi ga još moglo i odati. 

Duboko je udahnuo. Zaustavio je disanje i krenuo u 
obilazak zidina. Čvršće je prihvatio remenje školskog 
ruksaka, a krijesnici su mu uglas recitirali “Svatko nosi 
svoju muku." 


Pognut pod svojim teretom, Slaven se približio teškim, 
poluotvorenim vratima utvrde. 


Krijesnici su mu došaptavali kako se nalazi u srcu Sova 
planine, u podnožju grada kneginje Sunčanice. Slaven se 
potpuno pritajio. Nedaleko od njega jedan je starac sitne 
komadiće drva slagao u znakove. Začuli su se koraci, 
a zatim i duboki glas: “Sedeslave, što danas zapisuješ?" 


Starac, koji se po svoj prilici nazivao Sedeslav, zado- 
voljno je odgovorio: “Zdrav bio, Mironjo. Pišem o vilama 
suđenicama koje su pohodile Sunčaničina novorođena 
sina Zorana. Bogato su ga obdarile: prva razumom, 
druga hrabrošću, a treća brojnim potomstvom koje će 
nas izbaviti iz ove mračne Sova planine i odvesti nas u 
bijelu zemlju gdje ćemo biti sretni i zadovoljni." 

Mironja je važno klimnuo glavom i baš kad je htio 
nešto dodati, Slaven je kihnuo. Kako je kihnuo, udario 
je kamene oblutke, do tada čvrsto stisnute u šakama. 
Svijet se zaljuljao pod njegovim nogama, a zrak se učinio 
izmiješan s oblacima. Dok je nestajao u bijeloj izmaglici, 
uspio je osluhnuti ciku krijesnika i zveket oružja koji je 
dopirao iza poluodškrinutih vrata silne utvrde. 


koko 


Slaven se nalazio u Tvrđi, na istom mjestu na kojemu je 
poželio biti stanovnikom svijeta bez škole. Kamenice je 
još uvijek snažno stezao u šakama. Obrisi glazbene škole 
nejasno su se razaznavali. Tvrđu je već zavijao mrak. 
Osvjetljavala su je svjetla s prozora i rijetki automobili. 

Naglo mu je postalo jasno da je počinio još jedan prije- 
stup: dopušteno vrijeme večernjeg boravka vani odavno je 
isteklo. Trčeći kući, znao je kako se nalazi usred jednog 
od životnih problema: mama neće prihvatiti ni jedan od 
izgovora koji bi do kuće mogao smisliti. Znoj ga je oblijevao 
i za tijelo mu lijepio majicu s preslikačem New Yorka. Teta 
Nada bi ga sada sigurno podsjetila da su najgore muke 
one u kojima si uvijek sam. Nije li tako nešto rekao i Clint 
Eastwood? Hm, ovo je zacijelo jedna od najgorih muka. 
Posvuda je opasnost, a on je potpuno sam. 

Krijesnici su šutjeli, a Slavenu se činilo kako šutnjom 
potvrđuju ovu istinu. Posve su se primirili i nisu odgo- 
vorili ni na jedno njegovo pitanje: “Što sada učiniti?" 

Slaven mami do sada nije lagao. Ne zato što možda 
nekada ne bi htio ponešto prešutjeti ili malo preinačiti, 
nego jednostavno zato što on nije znao lagati. 

Oprezno je otključao vrata i provirio u dnevnu sobu. 
Mama je sjedila pred televizorom s telefonom u jednoj 
ruci i daljinskim upravljačem u drugoj. Njegov dolazak 
gotovo nije primijetila. Tek kada se nakašljao, poskočila 
je i povikala: “Dobro, gdje si do sada?!" 

Njujorška majica je u predjelu srca vidno pulsirala i 
otkrivala uzbunu koja se pod njom događala. Slaven je 
pomislio: “Kao i uvijek, sve zna. Netko joj je već dojavio 
za jedinicu iz oprašivanja, ali i za krijesnike, močvaru, 
Sedeslava, Sunčanicu i Zorana." 

“Znaš li ti uopće što se dogodilo?" upitala je mama. 

“Znam, kako ne bih znao? Dobio sam jedinicu iz 
oprašivanja." 

Krijesnici su zacičali: “Jedinica... hi-hi-hi... Iz opra- 
šivanja." 

Slaven se nakašljao i žurno nastavio: “Ponavljali smo 
gradivo iz prošlog razreda i ja... nisam znao..." 


Mama je i dalje netremice zurila u ekran: “Srušeni 
su blizanci u New Yorku. Možda smo na pomolu novog 
rata, a od tebe ni traga ni glasa!" 

Zabrinuto se okrenula prema Slavenu: “Nije li te 
slučajno netko napao?" 

Krijesnici su se oglasili u zboru: “Napali su nas! 
Napali su nas!" 

Slaven je pomislio na događaje sa Sova planine i 
nesigurno promucao: “Ne. Zapravo, ja sam malo udarao 
o kamenice i, znaš..." 

Mama uzdahne: “Kamenice? Zbog tvojih igara pogubit 
ću i ovaj jedan jedini preostali živac. Hajde večerati i u 
krpe." 

Sljedeći trenutak kažiprst je uspravila prema televi- 
zoru i posebnom izdanju vijesti. Slaven je gutao zobene 
pahuljice. Nastojao je biti što tiši i što neprimjetniji. Ove 
je večeri posve izvjesno znao kako uvijek nastradaš od 
onoga čega se ne bojiš. 

Urota bjesova 


skup mtačhih sila 


ke wI/ 
LL a 


BjeSove 


Fup, Tuy Toy 


Jutro je počelo novom brigom — kamo s čarobnim 
kamenicama? 

Slaven ih je pomno mjerkao, vagao, čak ih je i uhu 

prinosio ne bi li otkrio neki zvuk koji mu je promaknuo. 
Na kraju je zaključio kako ih je najpametnije držati uvijek 
uza se, ali razdvojene. Oprezno ih je spustio u školski 
ruksak, svaku u poseban pretinac. 
Osim kamenica, mučila ga je i pojava čudnih bića, 
nepredvidivih krijesnika. Pretražio je cijelu sobu u 
potrazi za njihovim skrovištem, ali toga jutra od krije- 
snika nije bilo ni traga ni glasa. Prelistao je sve kućne 
enciklopedije u potrazi za objašnjenjem njihova imena, 
no i ta je potraga završila neuspješno. O krijesnicima 
knjige nisu bilježile ni jednog jedinog slova. Pomislio je 
kako su mu se krijesnici i cijeli događaj sa Sova planine 
samo pričinili. 

Zamišljeno je promatrao ruksak. Svaku novu ideju o 
tome što se uistinu dogodilo prekidao mu je eho poznatih 
rečenica tete Nade koje su mu se mozgom vrtjele kao 
dosadan propagandni džingl: “Što veće blago, to veći 
teret, što veće blago, to veći teret, što veće..." 


Kao i svakoga dana, na vrijeme je krenuo u školu. Napu- 
štajući zgradu, naletio je na Iris. Oslonjena na zid njegove 
zgrade, izgledala je baš kao da njega čeka. 

Još jednom ju je pomno promotrio i pomislio: “Učinilo 
mi se. Zašto bi me čekala? Iako sjedi dvije klupe dalje od 
mene i u istoj glazbenoj školi uči svirati glasovir, nikada 
se nismo družili. Hmmm, da, dva puta smo odigrali 
par kompjutorskih igrica, ali nismo slavili rođendane, 
nisam joj se upisao u leksikon, nikada joj nisam posudio 
bilježnicu iz engleskog koja je obišla sve u razredu... Čak 

sam i dvoranu napustio za vrijeme njezina posljednjeg 
koncertiranja. Ne, ona je zacijelo posve slučajno naslo- 
njena na zid moje zgrade." 


Krenuli su prema školi, ali nisu prošli ni prvi stambeni 
blok, a Iris je već progovorila: “Vidjela sam te!" 

Slaven ju je oprezno pogledao: “Je li? Pa što? Vidio 
sam i ja tebe. Evo, gledam te i sada." 

Iris je lukavo zaškiljila: “Vidjela sam te jučer, u Tvrđi." 

Slaven se prvo sledio, a zatim i nakostriješio. Osjećao 
je kako mu se ježi svaka novonarasla dlačica na rukama 
i nogama: “Ti? Mene? Luda si! Jučer nisam bio u Tvrđi!" 


Jedva dočekavši, Iris je stala vikati: “Jesi! Pet minuta 
prije mene si izišao iz glazbene škole, neko vrijeme si 
sjedio uz Spomenik kugi i promatrao onog zlatnog goluba 
na vrhu spomenika." 


“Zar je sjedenje uz spomenike zabranjeno?" 
“Nije, ali je zabranjeno ono što se poslije dogodilo." 
“Poslije? Ne znam o čemu govoriš." 


“Govorim o onome što si učinio prije negoli se začulo 
— kraš, tres, bum!" 


“Trabunjaš bez veze." 

“Kraš, tres, bum! Jasno sam čula, ali i vidjela." 
“Nisi mogla ništa vidjeti." 

“Osim da si se ti pretvorio u ništa!" 


Slaven je osjetio kako blijedi, zatim crveni, pa opet 
blijedi: “Psssst, što je tebi? Zeliš li to možda rastrubiti 
cijelom svijetu?" 


22 


Krijesnici - dobri kućni duhovi 


Iris je jedva dočekala: “Neću nikome reći ni slova, 
časna riječ, samo ako me povedeš! Pokaži mi kako 
nestaješ!" 

Slaven je pokušavao sročiti uvjerljivu ispriku. Odugo- 
vlačio je s odgovorom, ali je naposljetku procijedio: “Sve 
što mogu učiniti je pokazati ti kamenice." 

Osjetio je komešanje u ruksaku i šaputanje krijesnika: 
“Tajne se ne odaju." 

No, za uzmak je bilo prekasno. Iris se umiljato smije- 
šila. Zadovoljno je trljala ruke: “Ništa drugo nisam ni 
tražila. Rado bih ih pogledala." 


Zastali su u obližnjem parku i tek što je izvadio 
kamenice iz ruksaka, Iris ih je zgrabila i zalupala: “Leti, 
leti ptico mala... fijuuuuuu..." 


Slaven joj je poželio oduzeti svoje čarobne kamenice. 
Približio se Iris i jednom je rukom dotaknuo po ramenu. 
Zaustio je izreći upozorenje, ali riječi su nestajale neg- 
dje u njegovom grlu. Unaokolo se pojaviljivala poznata 
izmaglica, a zatim i daleka, čudna tišina. 


koko 


“Čemu nasilje?" piskutavim je glasom pitala Iris pridižući 
se sa zemlje. 

Nesretno je pregledavala odjeću uprljanu lišćem i 
blatom. Nastavila je uvrijeđenim tonom: “Može te biti 
stid, neka znaš. Osim toga, reći ću cijelom razredu kako 
si ti jedna obična škrtica, i lakomac. Misliš da su tvoja 
dva kamenčića cijela planina, pih... kada bolje razmislim, 
ne želim ih više nikada vidjeti!" 


23 


Jasna Horvat 


Slaven nije odgovarao. Pomno je promatrao okoliš. 
Pokušavao ga je prepoznati i doznati nalaze li se na Sova 
planini. Učinilo mu se kako su sada puno bliže močvari; 
točnije, u njezinom samom srcu. Okrenuo se prema 
zapadu i ugledao Sova planinu daleko na obzoru. Utvrda 
kneginje Sunčanice izgledala je kao zamak izgrađen od 
lego kocaka — sićušan i nestvaran. 


Iris je veselo zapjevala: “Tko se boji vuka još, tri za 
groš, tri za groš, vuka se ne bojim ja, tra-la-la-la-la. Ja sam 
hrabra, hraaabra, nikog se ne bojim ja, tra-la-la-la-la!" 

Slaven joj je uputio ubojiti pogled: “Hoćeš li, molim 
te lijepo, prestati? Moraš li izvjestiti baš sve divlje zvijeri 
o našem dolasku? Drugim riječima, želiš li biti obrok 
jednoj krvoločnoj zmijurini, ili, možda, sovuljagi?" 

Njegove riječi su bile učinkovite. Irisinu prisutnost 
odavalo je još samo tiho šmrcanje. 

Umjesto Iris, oglasili su se krijesnici: “Oprez, banuli 
ste na skup mračnih sila." 

Iris se ukočila: “Tko je sada to?" 

Umjesto Slavena, oko odgovora su se potrudili krijes- 


nici: “Mi smo dobri duhovi Slavenova doma. Šuti, mala! 
Brbljanjem ćeš na sve nas navući sile zla." 


Krijesnike je u objašnjavanju zaustavio zvuk mračnih 
glasova. Jedan od glasova izdvajao se svojom metalnom 
bojom koja je močvaru presijecala poput oštrice mača: 
“Čujte me bjesovi, divovi, nakaze i zli duhovi!" 

Krijesnici su zacijukali: “Jao, to je Crnobog — vladar 
mračnih sila podzemlja!" 

Crnobog je urlao: “Danas vam naređujem novo zlodjelo!" 


Grozna žena bubuljičava nosa vrištala je nošena izne- 
nadnom srećom: “Mmmmmm, mljac, zlodjelo, mmmm, 
jedva dočekah!" 


Krijesnici su drhtali: “Zla Morana. Čuvaj se, Slavene!" 
Slaven je primaknuo uho krijesnicima: “Tko je Morana?" 


Krijesnici su potiho odgovarali: “Moranu nazivaju i 
Babom Rogom. Ona je Crnobogova najvjernija pomoćnica." 


Slaven i Iris su se uhvatili za ruke gotovo prestavši 
disati. I bjesovi su se primirili. U očima im se čitala glad 
za zlodjelima gospodara Crnoboga, okrutnog vladara 
podzemnoga svijeta. 


Crnobog je poskočio i kao žeravica zacvrčao: “I sami 
znate kakvo zlo se za nas sprema: Sunčaničinu sinu 
Zoranu Svarog je uputio vile suđenice s bogatim darovima." 


Slaven je upitno pogledao krijesnike, a oni su mu 
došaptavali svejednako drhtureći: “Svarog je bog dobrote. 
Jači je od Crnoboga, ali ponekad ne prepoznaje njegove 
urote." 


Bjesovi i nakaze su vrištali: “Je, je, fuj, fuj, fuj, ma što 
fuj — stoput pljuj, pljuj, pljuj!" Crnobog je važno nastavljao: 
“Suđenice su Zoranu prorekle brojne potomke koji će 
sve ljude sa Sova planine odvesti u novu zemlju punu 
sunca." 


Baba Roga je na ove Crnobogove riječi zakriještala: 
“Koga ćemo mi tada moriti? Kome ćemo tada zli biti?" 

Zloće i zloćice su se u vihoru nadvile nad mračni 
skup. Spiralnim tijelima su podizale oblake uskomešane 
prašine. Crnobog je bijesno urlikao: “Što nam je činiti? 
Pitam vas: što nam je činiti?" 

Močvara je brujala ispunjena jekom jezivih glasova 
nakaznih stvorenja: “Moramo ih zaustaviti! Nikamo se 
oni neće otputiti." 

Crnobog je podigao uvis lijevu ruku. Urlici su jenjavali, 
a zatim je nastupila potmula tišina. Crnobog se okrenuo 
Babi Rogi: “Tebi kao najzločestijoj, tebi kao najotrovnijoj, 
dajem svečani zadatak — zatri trag Sunčanici, ne dopusti 
joj dojiti i proročanstvo suđenica se neće ostvariti!" 


Bjesovi su se na Crnobogove riječi uhvatili za ruke i 
zapjevali: “Zoran bez majke koja nad njim bdije za nas 
opasnost više nije!" 

Baba Roga je važno trljala dlakavu bradu: “Crnobože, 
imam plan." 

Zlice su vrištale: “Plan! Plan! Morana ima plan!" 


Morana je mirno mudrovala: “Dovabit ću vojvodu 
Zlomira." 

Na njezine riječi, bjesovi su jecajući počeli zavijati: 
“Treba dovabiti Zlomira", a Morana je nastavljala: “Cinima 
ću ga zaluditi." 

Bjesovima su se pridružile i ostale zlice: “Hi-hi-hi... 
zaluditi Zlomira..." 


Crnobog je naglas razmišljao: “Zlomir će Sunčanicu 
uzidati u svoj dvorac i Zoran će ostati bez majke!" 


Na sve rečeno Morana je snažno uzviknula: “Hura!" 

Načinila je nekoliko akrobatskih okreta unaprijed i 
unazad, podigla vjetar i uz fijuk poskočila visoko u zrak. 
Kako je od zemlje odskočila, pogled joj se prikovao uz dva 
nepoznata stvorenja, Iris i Slavena. Lice joj se izobličilo 
od užasa, a potom i bijesa. Kažiprst je uperila u Slavena 
i Iris: “Uljezi!" 

Slaven je nastojao biti brz. Snažno je udarao kameni- 
com o kamenicu. Dospio je vidjeti bjesove kako se okreću 
spremni za napad, a zatim ga je obavio gusti dim. Iris ga 
je držala za desni rukav, krijesnici su drhturili, a zlotvori 
su se primicali i postajali sve bliži. 


koko 


Iris i Slaven stajali su zadihani i izgrebeni usred školskog 
igrališta kojim se razlijegao nervozan zvuk zvona. Bez 
riječi su se pogledali i istodobno pojurili prema školi. 
Uletjeli su u posljednji trenutak prije zaključavanja škol- 
skih vrata. Dežurni učenik već je pripravio veliki ključ 
kojim je kanio zaključati ulazna vrata. 


Pred vratima učionice iz zemljopisa Iris i Slaven gotovo 
su se sudarili sa Šaruljom, učiteljicom zemljopisa. Slaven 
je pokušao ublažiti ovo kašnjenje jednim od isprobanih 
trikova — ljubaznim pozdravom: “Dobar dan, nastavnice 
Šarčević!" 

Šarulja mu se već nasmiješila, kad se naglo trgla i 
strogo dodala: “Ma, gdje ste vas dvoje? Niste li se možda 
zaljubili? Vidi ih samo kako su blatnjavi." 


Iris je, kada god to ne treba, snažnija od lokomotive 
i brža od zrakoplova. Još uspuhano, naglašavajući svaku 

riječ, važno je odgovarala: “Mi smo upravo stigli sa Sova 
planine, i to pomoću dvije čarobne kamenice. Tamo je, 
znate, prava urota... no, ne brinite, mi smo za urotu na 
vrijeme doznali, na nju su nas upozorili krijesnici..." 


Slaven ju je udario laktom među rebra: “Nastavnice 
Šarčević, bili smo u knjižnici potražiti knjigu o najzna- 
čajnijim planinskim visovima. Zeljeli smo Vas iznenaditi 
referatom na tu temu." 

Šarulja ga je upitno pogledala: “Je li? Tko bi rekao? 
I, koju ste knjigu posudili tako blatnjavi?" 

Slaven je i nadalje ustrajavao u laži: “Znate, knjigu 
možemo posuditi tek za dva dana. Danas smo je tek, 
kako se ono kaže..." 


lris mu je pomagala: “Bezecirali!" 

Šarulja ih je gledala s osmijehom: “Mislite reći, 
osigurali. No, dobro, golupčići. Dakle, očekujem vas 
s referatom." 


Slaven se umorno bacio u školsku klupu. Uvijek se 
smijao na teta Nadino ponavljanje kako je škola pravi 
odmor u odnosu na životne probleme. Sada je uvidio — bila 
je u pravu. Što je škola u odnosu na bjesove, Crnoboga, 
Babu Rogu i onu groznu urotu? Još kada bi se riješio 
Iris, škola bi ponovno postala mjestom odmora. 


S naporom je zaškiljio u smjeru zemljopisne karte. 
Iris je štucala. Jasno, od djevojčice se ništa drugo nije 
moglo ni očekivati negoli privlačenje pozornosti. Sada 
je istodobno i štucala i kašljala. Nastojao je razaznati o 
kojem kontinentu Šarulja govori. Iris je podigla ruku i 
zamolila dopuštenje za izlazak iz učionice. Zatvaranje 

vrata popratila je pravilna izmjena štucanja, kašljanja i 
kihanja. Kako nastavu nije uspijevao pratiti, Slaven se 
posvetio proučavanju atlasa. Neko vrijeme ga je preli- 
stavao, a potom ga je razočarano odložio. Pomislio je: 
“Niti svjetske karte nisu ništa posebno. Na njima čak 
nije ni ucrtana Sova planina, za koju potpuno izvjesno 
znam kako postoji i o čijem postojanju svjedoče naslage 
neosušenog blata po mojim trapericama." 

Kao da su ga čuli, krijesnici su se oglasili iz ruksaka: 
“Hej, domaćine, i ti ćeš odrasti, a tada ćeš svima po- 
kazati što i kako valja činiti. Čak i kako atlasi trebaju 
izgledati." 

Panika pod 
Velikim ogmorom 


' aki 
ZI om! 


Baba Stana 


Sati su se vukli kao vagoni teretnog vlaka, sporo i mono- 
tono. Slaven je jedva dočekao veliki odmor, posebno 
nakon što je na satu povijesti rekao kako je Amerika 


30 


Krijesnici - dobri kućni duhovi 


otkrila Kolumba. Jedina sretna okolnost bila je što je 
nakon njega odgovarao Borko. 

Na pitanje što je povijest, Borko je čak i imao točan 

odgovor: “Povijest proučava društvo, počevši od pojave 
čovjeka i prvih država pa sve do..." 
Po strogosti čuvena Višeglava činila se zadovoljna 
Borkovim odgovorom. Istina, Borko nije dospio navesti 
kako povijest bilježi ratove, imena vladara, i bitke za 
vlast, ali ga je Višeglava sljedećim pitanjem: “A što je 
poslije?" kanila navesti upravo na takav odgovor. 

Borko je čak i razmislio. Točnije, razmišljao je pola 
minute, a potom je izgovorio nedužnim glasom: “Sljedeći 
sat je matematika." 

Višeglava je problijedjela: “Nečuveno! Kakva drskost! 
Nečuveno!" 


Slaven nije podnosio nepravdu, a kako je Borkovu jedinicu 
držao rezultatom nesporazuma, ona ga je činila dodatno 
nezadovoljnim. Kad je zvono označilo kraj Borkovim 
mukama, Slaven je svježi zrak potražio uz otvoreni prozor. 
Iris mu se, naravno, već nalazila za petama. Njezinim 
pitanjima o Sova planini, kneginji Sunčanici i vojvodi 
Zlomiru, činilo se, nije bilo kraja. 


Iako je uvijek kada bi mu postavili pitanje: “Što ćeš biti 
kada odrasteš?" odgovarao: “Pustolov!", Slaven sada 
nije imao volje za nastavak ove pustolovine. Stoga joj je 
odgovorio: “Znaš što? Ti nisi dosadna kao muha, ti si 
dosadna kao roj muha!" 

Iris ga je bijesno pogledala i uvrijeđeno se okrenula. 
Već tada je mogao posumnjati kako je na pomolu nova 
neprilike. Irisin bijes je mogao donijeti samo jedno - cijeli 
niz novih nevolja. 


koko 


Slavenu je velikoodmorska strka u potpunosti odgovarala: 
dok su drugi bili zaokupljeni druženjem, on je nastojao 
razumjeti prethodne događaje. Nakon nekog vremena, 
iz razmišljanja ga je prenula spoznaja o prenaglašenoj 
tišini. Poput svakog pravog pustolova, Slaven je znao 
kako je najopasnije upravo zatišje bez zvukova, jer nakon 
njega u pravilu slijedi oluja. Rukom je dotaknuo džepove 
htijući provjeriti stanje svoga blaga, kamenica. Istodobno 
se prisjetio kako ih je za vrijeme sata hrvatskog jezika 
odložio u ruksak. Odjurio je do svoje klupe i — po tisuću 
i prvi put u ovome danu — ostao bez daha: kamenicama 
nije bilo ni traga. Nestale su, isparile, naprosto — iščezle! 
A s njima i, pogodit ćete tko — nevjerojatna Iris. Trčeći 
uz stube provjeravao je svaki kutak škole, ponavljajući 
svoju omiljenu rečenicu: “Ni u snu ne popuštaj u oprezu!" 


koko 


Slaven je sustigao Iris pred vratima ženskog zahoda. Ali, 
kako? I, je li je sustigao ili ga je ona svojim pojavljivanjem 
iznenadila? 

Iris se pojavila u oblaku dima. Skamenjeno je stajala 
čvrsto držeći čarobne kamenice. Lice joj je odražavalo 
zbunjenost koju je i Slaven osjetio po prvom povratku 
sa Sova planine. 

* 


Koristeći Irisinu zbunjenost, Slaven joj je kamenice 
preoteo iz zgrčenih šaka, a potom je dao maha bijesu: 
“Ako želiš rat, imat ćeš ga! Ti si jedna razmažena bezo- 
braznica. Ti si..." 

Irisin pogled prazno je lutao daljinom: “Stigla je. 
Vidjela sam je." 


Je li Slaven osjećao ljutnju? Svakoga trenutka, umjesto 
na Iris, ljutio se sve više na samoga sebe. Najradije bi 
je zaboravio i nikada joj se više ne bi obratio. Umjesto 
toga, radoznalost je bila jača i začuo je samoga sebe 
kako postavlja pitanje: “Koga si vidjela, i gdje? Govori!" 


Iris je počela tajanstveno šaputati. Na Sova planinu vratila 
se točno u trenutku u kojemu su se bjesovi i zli duhovi 
razbježavali močvarom. Neki su se skrivali pod grmlje 
rakite, drugi u žilj topole, treći u močvaru, a Crnobog 
se pretvarao u maglu koja se zavlačila u gustu krošnju 
stare bukve. Magla je prekrivala bukvu sve dok je nije 
posve obgrlila. Crnobog je, ušuškan i prekriven maglom, 
zaspao i glasno zahrkao. 


Doznala je kako Baba Roga-Morana ljeti stanuje u 
potpunoj tmini dubokog gliba. Ondje provodi vrijeme 
smišljajući zla ljudima. Često se prerušava u bezazlene 
starice i izgledom zavarava one koji o njoj znaju pravu 
istinu. Ovoga puta je izabrala lik sitne starice, babe 
Stane, skupljačice bilja s ruba šume Stanoče na Sova 
planini. 

Iris se prisjetila kako je vidjela i vojvodu Zlomira koji 
je posjetio Babu Rogu u njezinom novom domu - kolibi 
babe Stane. Priljubljena uz drveni zid kolibe slušala je 
Zlomirovu jadikovku zbog grada koji mu se noću razru- 
šava. Baba Roga mu je savjetovala neka prinese žrtvu 
zlim duhovima. Tada bi vradžbina zaustavila rušenje 
grada ako bi Zlomir oteo Sunčanicu i uzidao je u zidine 
Orlova Gnijezda. 

Iris je zastala s pričom. Ježila se na prisjećanje Zlomirove 
otmice kneginje Sunčanice. 

Kako nije uspijevala obuzdati drhturenje, Iris je napo- 
sljetku zaplakala: “Moramo nekako pomoći Sunčanici. 
Što ćemo učiniti, Slavene? Imaš li neko oružje? Ili druge 
čarobne predmete?" 


Slaven je već za Irisina izlaganja donio odluku. Ovo 
vrijeme nije bilo pogodno za ljutnju. Pomirljivo joj je 
stavio ruku na rame i usmjerio je prema razredu: “Što je 
bilo, bilo je. Prestani plakati. Vratit ćemo se na nastavu, 
zatim ćemo otići kućama, napisat ćemo zadaće, dobro 
ćemo se odmoriti i sutra, prije škole, krenuti za Orlovo 
Gnijezdo. Dajem ti riječ." 

Iris se primirila. Utišao se i Slaven. Sjedili su u škol- 
skim klupama mučeni brigama. Oboje su spoznali kako 
i čarolije imaju svoju mračnu stranu. Ni pustolovine više 
nisu ono što su nekad bile. 

Odlazak u Orlovo Gnijezdo 


vila 1 
Milopeyka L kneginja 


g ke Suhćanica 


sumica P 
AVA! 
ž Zlomitov 
U kon 


Kao u svim dobrim vestern filmovima, odlazak u Orlovo 
Gnijezdo, grad vojvode Zlomira, dogovoren je točno u 
podne. Ovoga puta, Slaven je osim školskih knjiga i 
čarobnih kamenica ponio i pribor koji svaki pustolov 

nužno mora posjedovati. U omanjem zavežljaju nalazili 
su se mobitel, čekić, uže, nekoliko udica, alkohol za 
previjanje rana, zavoj, zviždaljka i jedan nožić. Kao po 
dogovoru, i Iris je ponijela nešto što bi im moglo biti 
korisno — MP3 player. 

Sakrili su se u ulaz Slavenove zgrade. Držeći se za ruke, 
posve ozbiljnih i zabrinutih lica, kucnuli su kamenicama. 
Dok su nestajali u maglenom oblaku, za njima su još neko 
vrijeme odzvanjale Irisine riječi: “Kamenice, ponesite 
nas do Sunčanice!" 


koko 


Slaven i Iris ležali su na leđima. Teški plastovi sijena 
pritiskali su im utrnule udove i otežavali disanje. Odmah 
do njih neka je životinja rzala, njištala i toptala teškim 
kopitima. Provirivši, Iris je zavrištala: “Mi smo u spavaonici 
krave. Slavene, diži se, krenula je prema nama. Pojest će 
nas!" 


Slaven je prvo pozvao krijesnike, pokušavajući doznati 
kakva opasnosti prijeti Iris. No, krijesnici su mirovali. 
Kada se, naposljetku, uspio uspraviti, dograbio je čekić, 
pripravan braniti Irisin život. Odbrojivši do pet, iskočio 
je iz zaklona i snažno zamahnuo čekićem. Nekoliko 
trenutaka je tako u čudu stajao, a zatim je s olakšanjem 
zaključio: “Kakva krava? To je konj. Hmmmm, nalazimo 
se u staji. Ne boj se, ni krave ni konji ne jedu ljude. 

Spremio je svoj čekić i pozorno promotrio konja. 
Dok je promatrao konja, nastojao je ne osvrtati se na 
podrugljiv podsmijeh krijesnika. Njih je prepustio bujici 
Irisina bijesa. 

Konj je potpuno nezainteresirano žvakao sijeno. Bio je 
to rasan vranac grive upletene u pletenice. Slaven ga je 
nekoliko puta obišao, a zatim je zastao. Primijetio je 
kako mu se na butinama nalazi žig ili, kako bi to rekla 
djeca iz njihove škole — tattoo u obliku nekog čudnog 
znaka nalik slovu Z. Nedvojbeno, nalazili su se usred 
Orlova Gnijezda, a pred njima je konj vojvode Zlomira 
dokono žvakao sijeno. 


Zlomirov grad sastojao se od brojnih kula opasanih debelim 
zidom. Iako je Orlovo Gnijezdo ostavljalo dojam dobro 
branjene utvrde, neke su kule, gotovo potpuno srušene, 
stvarale dvojbu i sumnju u neosvojivost ovoga zdanja. 


Slaven se okrenuo Iris koja se još uvijek objašnjavala s 
krijesnicima. Prekinuo ih je u prepirci: “Jeste li u stanju 
krenuti u izviđanje?" 

Iris je zatreptala: “Možda sam nešto krivo shvatila? 
Zar mi ne izviđamo upravo sada?" 


Slavena je već nosila pustolovna groznica. Ipak, uspješno 
se obuzdao: “Svako izviđanje zahtijeva pomno planiranje. 
Ako zajedno krenemo obilaziti Orlovo Gnijezdo, obilazit 
ćemo ga do sumraka." 

Nije čekao Irisin odgovor nego se prignuo zemlji i 
vrhom pruta skicirao tlocrt Zlomirova grada: “Razdvojimo 
li se, možda uspijemo proći neprimijećeno." 

Iris je važno uzvratila: “Ti kreni u desno krilo grada, 
a ja ću obići lijevo." 

Krijesnici nisu bili uvjereni u valjanost toga plana: 
“Mi bismo kući!" 

Slaven se nije osvrtao. Iz spremnika s ratničkim 
pomagalima posegnuo je za zviždaljkom i predložio Iris: 
“Vrijeme povratka označit ću zviždukom." 

Iris se pokazivala sve boljom saveznicom. Činilo se 
da je pod svaku cijenu odlučila ustrajati u oslobađanju 
Sunčanice: “Ništa ne brini. Na ovom istom mjestu bit 
ću i prije zvižduka." 

Sumnjičavo je pogledala u smjeru Zlomirova konja. 
Konj je zarzao, a Iris je dodala: “Valjda me ovo čudovište 
neće pojesti." 

Nakon što su se rukovali, kao što su to običavali 
vidjeti u akcijskim filmovima, krenuli su svako u svome 
smjeru. Iris je samu sebe ohrabrivala: “Neustrašiva sam... 
neustrašivo hrlim u u opasnost... neustrašiva sam..." 


koko 


Tek po sijenu koje je nestalo ispred Zlomirova konja 
Slaven je zaključio da je od odlaska u izviđanje prote- 
klo podosta vremena. Iz ruksaka je izvadio pustolovni 
zavežljaj, a iz zavežljaja čarobne kamenice. Zadržavajući 
dah pritajio se u sijenu. Još nije bio siguran je li ga jedan 
od Zlomirovih pomoćnika pratio. Iako je primjenjivao 
špijunska pravila, bio je uplašen. 

Slavenovo su prisluškivanje prekinuli udarci koji su 
pristizali sa svih strana. Prije negoli se spretno izmakao 
i zauzeo karataški gard prve kate, pomislio je kako 
su krijesnici danas već drugi put zakazali. Ispustio je 
bojni poklič i zastao — Iris je žmireći mahala grabljama. 
Udarce koje je primio uputila mu je njegova saveznica 
Iris. Doimala se pomalo nestvarno, sa školskom torbom 

na leđima i novim oružjem u rukama izgledala je kao 
neki čudan pauk. Slaven je pokušavao doći do daha: 
“Što ti je? To sam ja! Ili si možda i ti postala Zlomirova 
pomoćnica?" 

Prepoznavši ga, Iris se još jednom osvrnula oko sebe 
i prestrašeno promucala: “Bjež'mo, bjež'mo... tu je bio 
on... hranio je ovo čudovište... sigurno me vidio..." 


Vrata su zaškripala, krijesnici su zavrištali, a iza otvroenih 
vrata promolilo se dnevno svjetlo i dugačka sjena Zlo- 
mirova pomoćnika. Iris se na protivnika obrušila svojim 
primitivnim oružjem, a Slaven je, ne uspijevajući smisliti 
ništa učinkovitije, iz sve snage potegnuo Zlomirova konja 
za rep. U buci koju su proizvodili konj, pisak zviždaljke, 
cika krijesnika i Irisino zapomaganje, Slaven je uspio 
zakuckati čarobnim kamenicama. Osjetio je kako ga Iris 
hvata za ruku, a zatim i vrtoglavicu bestežinskog stanja. 


koko 


Slaven nije znao kako se padobranci osjećaju nakon ateri- 
ranja na zemlju, ali je dobro osjećao bolove od najnovijeg 
prizemljenja. Gdje li se nalazio? Slavine, ručnici i kada 
u kojoj je ležao, mogli su značiti samo jedno — Slaven 
se nalazio u kadi nepoznate kupaonice. 

Iris je čučala uz kadu i šaptala: “Ja bih svojoj kući, 
svojoj dragoj kućici!" 

Shvatio je: kamenice su ispunile Irisinu želju i vratile 
ih kući. Točnije, Irisinoj kući. Ali kako baš u kupaonicu? 
Je li moguće da je ženski mozak njegove pustolovne 
prijateljice usred najžešće bitke poželio biti u kupaonici? 

Slaven je i prije znao kako nikada neće razumjeti žene, 
ali da ih baš toliko neće razumjeti, to ipak nije znao. 
Odmahnuo je rukom i odlučio krenuti u akciju. Za 
početak, valjalo se izvući iz ovog nedostojnog položaja. 

Iris je bila brža. Posve pribrana, stajala je pred ogleda- 
lom i pomno promatrala svoj odraz. Okrenula se prema 
Slavenu i progovorila izvještačenim glasom kojim je valjda 
imitirala mamu: “Sto kažeš? Misliš da bih trebala obući 
onu crvenu haljinu?" 

“Mislim da se trebaš ubrzati ako želiš stići u školu!" 

“Tako se ne razgovara s budućom zvijezdom!" 

“Zvijezdom?" 

“Ja ću imati bend, vrlo popularan. Svirat ću na kon- 
certima i mijenjati odjeću za svaki nastup." 

Slaven je još jednom zaključio kako zaista nikada neće 
razumjeti žene. Zatim je slegnuo ramenima i žurno se 
uputio prema izlaznim vratima. Iris se nije ni potrudila 
sustići ga. Istodobno je mijenjala ukosnice, gladila na- 
kostriješenu mačku Mazu i poravnavala odjeću. Povrh 
svega, pred izlaznim ga je vratima odgurnula u stranu i 
požurila se prva istrčati na stubište. Slavena je zasmetalo 
što je Iris u svemu, čak i u nehatu, željela prednjačiti. 

Slaven joj je doviknuo: “Halo, a zaključati?" 

Iris se, zaustavljena Slavenovim povikom, posvetila 
pretraživanju džepova: “Nema ih." 

“Koga nema?" 

“Ključeva, koga drugog ne bi bilo?!" 

“Kako nema? Gdje si ih mogla staviti?" 


1? 


“Joj, ostali su kod one nemani 

“Kakve nemani?" 

“Znaš, kad sam se bojala da će Zlomirov konj pojesti, 
ja sam ga pokušala uspavati ključevima." 

“Uspavati?" 

“Onako kako to rade mađioničari." 

“Znaš što? Konji ne jedu ljude, ali meni je doista žao 
što te Zlomirov konj nije progutao." 


Iris je prkosno podigla glavu: “Barem bi pojeo pametnu 
osobu." 


Sljedeće sekunde je tulila: “Aaaaa, moja pjevačka kari- 
jera je uništena... buuuu... Sto ću reći mami? Priprijetila 
mi je: još jedan nestašluk i ništa od benda." 

“Na žalost, to ćeš morati smisliti sama." 

“Sve što je teško moram sama." 

“Ma što si teško učinila? Nemaš bend, a zapomažeš 
nad pjevačkom karijerom. 

“Tko je hipnotizirao konja? Sama samcata sam mu 
mahala pred očima." 

“Znaš što? Imaš sve šanse da na tebi isprobam jednu 
brzinsku hipnozu." 

Iris je posjedovala još jednu žensku osobinu: brige je 
zaboravljala jednakom brzinom kojom ih je i proizvodila. 
Tako je i zbog gubitka ključeva bila nesretna punih 
sedam minuta. U osmoj joj je bilo važno nešto posve 
drugo. Zabacila je uvojak i otpočela s novom temom: 
“O ključevima ću misliti drugi put. Nego, jesi li što otkrio 
u Orlovu Gnijezdu? Reci, što si vidio... Gdje si bio?" 

“U Zlomirovoj kuli." 

“Ma daaaaj... Kakva je? Je li stravična?" 

“Ne znam. Uostalom, kakve to ima veze?" 

“Ima li nekog nakita, ukosnica ili stvari za mene?" 

“Dosadna si! Zlomir čuva nešto puno važnije u tajnoj 
škrinji." 

“U tajnoj škrinji?" 

“Zatekao sam ga kada je u nju spremao odjeću za 
vjenčanje sa Sunčanicom." 


“Mhm... To je prava dragocjenost, odjeća za vjenčanje 
sa Sunčanicom." 


“To nije sve." 

“Ne mogu vjerovati! Što je još u tajnoj škrinji?" 
“Vilinsko ruho." 

“To nam treba. Vilinskog ruha se moramo domoći." 
“Da, ali sve je blago triput zaključano." 


U razgovor su se umiješali i krijesnici: “Bravu može 
otvoriti ruka poštene i časne žene." 


Iris je pobjedonosno pljesnula rukama: “Znam i čije 
se vilinsko ruho čuva u škrinji!" 

Slaven je sumnjičavo pogleda. Očekivao je još jednu 
Irisinu izmišljotinu. No Iris je umjesto izmišljotine na- 
stavljala iznositi novosti koje je sama doznala: “U najvišoj 
kuli Orlova Gnijezda pronašla sam vilu Milopojku. Što se 
čudiš? Vidjela sam ih obje, i Milopojku i Sunčanicu." 

Krijesnici su uzviknuli: “Vila Milopojka je nemoćna 
bez svoga ruha." 

Iris je potvrdila: “Sunčanica se ne želi udati za Zlomira, 
a Milopojka joj bez vilinskog ruha ne može pomoći." 

Slaven je glasno razmišljao: “Dakle, Zlomir je vili 
Milopojki oteo vilinsko ruho? Kako, nije mi jasno? Koliko 
znam, vile su jako moćne i smrtnici im ne mogu nauditi." 


Iris je ponosno izvadila MP3 player: “Sve sam zabi- 
lježila! Uspjela sam snimiti Milopojkinu priču dok je 
tješila Sunčanicu." 


Nakon kraćeg pritiskanja tipki MP3 playera, crveno svjetlo 
je zasvijetlilo, a njih dvoje su sa zanimanjem osluškivali 
tužne tonove Milopojkina glasa. 


“Oduvijek sam se izdvajala od drugih vila po tome što 
sam bila prava skitnica. Moje sestrice su me molile neka 
ne lutam močvarom, a ja sam bila najsretnija upravo u 
svojim samotnim lutanjima." 

Drugi glas je pripadao kneginji Sunčanici: “Draga 
Milopojko, znam kako je slobodno lutanje izazov. I ja 
sam mu se rado prepuštala. Tako me je Zlomir i ugrabio, 
ah, jadna li sam..." 

Milopojka je progovorila, glasa slabašnijeg no prije: 
“Jednog ljetnog jutra odlučila sam se okupati u jezeru. 
Tek što sam zaplivala i prepustila se čarima vode, na 
obali sam ugledala Zlomira gdje skuplja moje vilinsko 
ruho, a zatim kako i odmiče s njim." 


Sunčanica je uzviknula: “I tebe je, znači, uhodio?! 
Uzeo ti je ruho. Je li te i zarobio?" 

Milopojka je odgovorila tiho i tužno: “Nije bilo potreb- 
no jer bez vilinskog ruha nemam vilinsku moć. Željela 
sam izbjeći prijekor svojih sestrica, odlučila sam sama 
povratiti ruho. Prikrala sam se Orlovu Gnijezdu i kada je 
pala noć ušuljala sam se u dvore. Tražeći ruho po dvoru 

pronašla sam tebe, Sunčanice. Bez vilinske moći nisam 
uspjela povratiti svoje ruho, nego sam sada bespomoćna 
zatočenica ove mračne kule u kojoj tugujem iz dana u 
dan bivajući sve nemoćnija, starija i slabija." 

MP3 player je zakrčao, a krijesnici su se uskomešali: 
“Mi znamo kako se vila Milopojka može spasiti!" 


Slaven i Iris su se u čudu pogledali dok su se krijesnici 
nadglasavali: “Čarobna travka odoljen može joj snagu 
povratiti!" 

Neko vrijeme su razdragano uzvikivali: “Odoljen! 
Odoljen! Odoljen!" 


Zatim su krijesnici vijećali, mudrovali, potom opet 
vijećali, a naposljetku su utihnuli i posve se primirili. 


koko 


Slaven i Iris su sjedili u svojim klupama usred školske 
graje i mislili o Sunčanici i Milopojki. Čak su se i krijesnici 
prestali oglašavati. Mala družba bila je duboko zamišljena 
nad onim što je doznala i doživjela. 


Ne zna se točno kakve su planove kovali, ali neki tvrde 
kako su se posljednjih dana posve izmijenili. Teret tajne 
koju su brižljivo čuvali učinio ih je starijima i odraslijima 
od njihovih vršnjaka. 

Teta Nada bi ih sigurno razumjela. Razumjela bi i 
njihovu silnu želju za oslobađanjem Sunčanice i vile 
Milopojke. Kada bi se nalazila negdje u blizini, vjero- 
jatno bi im u znak potpore prišapnula izreku o loncu: 
“I! loncem o kamen, il' kamenom o lonac, loncu je 
teško svakojako!" 

PleTvorba Morane 


Pu 
Sova 


Iris je nestrpljivo poskakivala pred ulazom Slavenove 
zgrade. Nekoliko puta je pozvonila, a nakon toga ga je 
dozivala po imenu. Dozivala ga je toliko dugo dok se 
jedan prozor nije otvorio. Umjesto Slavena, provirila je 


45 


Jasna Horvat 


glava ljutite gospođe: “Slušaj, mala, ako ne prestaneš s 
galamom, pozvat ću policiju!" 

Još prije tjedan dana Iris bi se prestrašila, no nakon 
svih događaja u Orlovu Gnijezdu buntovno je odgovorila: 
“Nisam mala i ne bojim se policije! Ako Vas baš zanima, 
bojim se samo bjesova. A bjesove, vjerujem, niste u 
stanju dozvati!" 

Kako je stroga gospođa izgovorila još neke prijetnje, Iris 
se odlučila povući u mrak ulaznog stubišta. 

Umorna od čekanja, sjela je na drugu stubu. Mislila 
je kada bi barem imala žvaku, prvo bi je dobro žva- 
kala, a potom bi je zalijepila na zvonce s prezimenom 
Lendić. Zatim bi pronašla nekog iz razreda i sve bi 
mu ispričala. Tada bi Slaven sigurno shvatio koliko 
sam uporna. 

Smišljala je osvete i nije zamijetila kako Slaven sjedi 
uz nju. Umjesto pozdrava, oprezno se osvrnuo oko sebe 
i prošaptao: “Sprema se velika frka." 

Iris je u trenu zaboravila na ljutnju: “Gdje? U Orlovu 
Gnijezdu? Nisi valjda išao bez mene?" 

Slaven je prvo šutio, a zatim je potvrdio: “Morao sam 
otići i provjeriti je li Sedeslav organizirao potragu za 
Sunčanicom." 

“Sedeslav? Je li i on lik iz Bezdana?" 

“Ma ne. Sedeslav je oduvijek brinuo o Sunčanici. Njega 
sam pratio kada sam se prvi put našao na Sova planini." 


Slaven je ustao i krenuo prema školi: “I? Strpi se i sve 
ću ti ispričati." 

koko 


Na putu prema školi Slaven se čudio iscrpnosti s kojom je 
prepričavao detalje jutrošnjeg odlaska na Sova planinu. I to 
kome? Razrednoj šminkerici Iris, koju do prije nekidan 
nije primjećivao. Spominjao joj je i najmanje sitnice. 
Priznao je kako mu je toga jutra sve smetalo jer nije bilo 
struje, a time ni njegovih omiljenih kompjutorskih igrica 
u kojima je brusio borilačku vještinu. Ona se čudila i 
tvrdila kako uz jedno dobro ogledalo i najdosadnije 
prijepodne može biti vrlo zanimljivo. Slaven, naravno, 
vrijeme nije provodio uz ogledala, ali je vrlo rado čitao, 
surfao Internetom ili preslagivao svoju zbirku mačeva. 
No ovoga mu se jutra sve to činilo praznim i djetinjastim. 
Kada je malo bolje razmislio, prisjetio se da nije ni donio 
odluku o odlasku. Jednostavno, čarobne kamenice su mu 
se našle u ruci, a krijesnici i on na Sova planini. 


koko 


Već je dobro poznavao mračne šume Sova planine. 
Dvorcu kneginje Sunčanice uputio se sigurnim korakom, 
prečicom, kroz močvaru. Na pola puta do Sunčaničina 
boravišta susreo je zgurenog Sedeslava. Zbog Sedeslavova 
zabrinta lica, Slaven je izmijenio svoj plan. Umjesto u 
pohod Sunčaničinu gradu, Slaven se odlučio pritajeno 
pratiti zabrinutog starca. Put je vodio uz rub šume, 
a zatim kroz gusto šipražje do ruba močvare. Hodali su 
dugo, sve do stoljetnog drveća. Pred njima se pojavila 
trošna koliba Babe Roge. Sove su zlokobno hukale. 
Znajući kako se približava opasnosti, Slaven je pojačao 
oprez. Pretrčao je između stabala i priljubio se uz kolibu. 

Začuo je Sedeslava kako pozdravlja domaćicu Stanu u 
koju se prerušila Baba Roga: “Svako dobro, babo Stano!" 


“Kojim dobrom, vrli Sedeslave?" 

“Močvarom vijesti brzo kolaju. Možda si načula o 
nesreći koja nas je pogodila?" 

“Kakvoj nesreći, starino?" 

“Oteli su našu dragu kneginjicu Sunčanicu." 

“Je li kneginjica bila čuvana?" 

“Čuvali su je njezini stražari. Uzalud." 

“Jesu li stražari bili budni?" 


“Ne znam. Pobijeni su do jednoga. Čuvarice naše 
knegnjice pričaju kako su im u odaje banuli mračni ljudi. 
Sunačnici su usta prekrili suknom, a tijelo joj povezali 
čvrstom užadi. Odveli su je u mračne Zlomirove dvore 
gdje će je živu zazidati u zidine grada." 

Baba Roga je Sedeslavu glatko izrekla laž: “Žao mi je 
Sunčanice. Spasila bih je, ali nemam takvu moć." 


“Slušaj, Stano, dobro se mi znamo. Jučer si bila Baba 


x. s 


Roga, danas si baba Stana. Cijeli život čaraš i varaš. 


Sedeslav je bijesno udario mačem po dovratku: 
“Govori, nečasno ženo, gdje mogu naći čudotvornu 
biljku odoljen! Treba nam biljka kojoj nitko ne može 
odoljeti, jesi li me razumjela?!" 

Baba Stana je bila najbolja glumica koju je Slaven 
do sada gledao. Kršila je ruke, zdvajala je i na kraju 
je ipak odgovorila: “Žao mi je, Sedeslave, ali biljkom 
odoljen se zadire u najtajniju tajnu života. Kada bih 
se njome poslužila, na mene bi se razgnjevili i Svarog, 
i Vida, i boginja Živa, i svi ostali bogovi iz Nava. Ako 

se umiješam u njihove poslove, pretvorit će me u žabu 
krastaču." 


Sedeslav je bio neumoljiv: “Govori, ženo!" 


Baba Stana grozničavo razmišljala: “Ah, što mi može 
Zlomir! Reći ću Sedeslavu istinu." 

Pgledom je prostrijelila okoliš i provjerila jesu li u 
blizini Crnobogove uhode. Pokazala mu je mjesto uz 
vatru. Povjerljivo mu je progovorila: “Tajnu biljke odoljen 
ti ne mogu otkriti, ali ću zamoliti bogove vatre i vode 
da ti otkriju mjesto u Zlomirovu gradu gdje Sunčanica 
tamnuje." 


Sedeslav se primirio. Činilo se kako su mu se isto- 
dobno povratile i vjera u pravdu i prijašnja snaga. Baba 
Stana je vatri prinosila istrošeno vjedro, ulijevala u 
njega vodu i dugo ga okretala nad ognjem. Potom je iz 
kožnate vrećice izvadila šarene kamenčiće i bacila ih u 
vodu. Stapom je čarala po vodi, kolibom se pronio šapat: 

“Zlomirova kula Sunčanicu krije, 

al' kneginjica više živa nije, 

Orlovo Gnijezdo nad njom čvrsto stoji, 

i težinom svojom njezino mrtvo tijelo mori!" 

Na ove riječi Babe Roge promolio se Sedeslavov krik: 
“Oj, ti, Zlomire!" 

Dohvatio je vjedro, bacio ga u goruće ognjište i vatru 
stao zatirati nogama. Tuga za Sunčanicom tjerala ga 
je uništiti plamen iz kojega doznao strašnu sudbinu 
Sunčanice. Ugasivši vatru odgurnuo je u stranu babu 
Stanu. Ona je cičala kao žeravica: “Bježi iz moje kuće, 
nezahvalniče. Idi spašavati svoju kneginjicu! Ali spasa 
joj nema, ha-ha-ha...? 

Zlokoban smijeh Babe Roge pratio ga je dok je, gonjen 
bijesom i bolom, izmicao u smjeru Sunčaničina grada. 
Svaki korak mu je odavao želju za osvetom nad Zlomirom. 
Nadao se da je Sunčanica možda ipak živa. Odlučio je 
izbaviti Sunačničino tijelo, bilo ono živo ili mrtvo. 


koko 


Slaven je završio pripovijedanje teškim glasom, a krijesnici 
su zavriskali: 

“Dižite se, vas dvoje. Sedeslav okuplja najhrabrije 
junake za borbu protiv Zlomira." 

Slaven i Iris su se pogledali. Znali su, na pomolu je 
strašna bitka u kojoj će žrtve padati na obje strane. 

Iris je zasukala rukave. Gorljivo je vrtjela šakama 
spremnim kao za boksački napad: “Kada krećemo? Kada 
će borba početi?" 

“Smiri se! Trebamo načiniti plan." 

“Meni, molim te, prepusti Zlomirovog konja! Kad ga 
raspalim po njušci, neće mu više biti do zastrašivanja 
i jedenja!" 

“Kakvog jedenja? Što ti je to?" 

Iris je i dalje skakutala u boksačkoj pozi: “Jedenje? 
Normalno, ti ni ne znaš. Jer dok si ti fino obilazio 
Orlovo Gnijezdo, ja sam u onoj šupi strahovala kada će 
se konjsko čudovište početi igrati jedenja. Ili, ako ti još 
nije jasno, kada će me pojesti!" 

“Lijepo sam ti rekao, konji ne jedu ljude!" 

“Nećeš mi valjda reći da su od one travurine toliko 
narasli?!" 

“Ne čuješ me? Treba nam p-l-a-n!" 
“To ti cijelo vrijeme govorim. Kada ćemo u bitku?" 


“Čekaj, nisi sve čula. Babu Rogu je nakon Sedeslavova 
odlaska posjetio još netko." 


Iris se zaustavila usred borbenog stava: “Zacijelo 
Zlomir. Njemu sada treba pomoć u borbi protiv Sedeslava. 
Jesam li u pravu?" 


“Eeee, bilo bi lijepo kada bi bila riječ o Zlomiru. On je 
amater u odnosu na..." 


“Ne valjda bjesove? Baš sam ih danas nešto spominjala." 

“Crnobog, Iris!" 

Iris je u strahu prekrila usta objema rukama: “Ma nije 
moguće! I, što želi?" 

Slaven se stresao od pomisli na lik mračnoga Crno- 
boga: “Crnobog zna da je Sunčanica još uvijek živa." 

“To nije dobro." 


“Od bijesa čupa drveće s korijenjem, ruši planine, 
zaustavlja rijeke..." 


Iris se čudila: “Ne mogu vjerovati! A Stana, ovaj, 
Baba Roga?" 


“Obećala mu je do sutrašnjeg jutra usmrtiti Sunčanicu." 
“Znači, moramo uništiti i kolibu i Babu Rogu!" 


“To već neće ići. Na Sova planini nema više Stane i 
njezine kolibe." 


“Valjda je ostavila neki trag po kojem bismo je pronašli?" 
“Jedino ako znaš raspoznavati tragove i izgled sova." 
“Zašto?" 

“Zato što se pretvorila u sovu, eto zašto!" 

“U sovu se pretvorila Baba Stana, ovaj, Baba Roga? 
Ali, kako?" 

“Začulo se puf-paf i kolibe više nije bilo, a jedna je 
sovuljaga odlepršala prema vrhovima drveća." 

“Ti si, naravno, zapamtio kako je ta sova izgledala?" 


Slaven nije odgovarao, a Iris je sama sebi objašnjavala: 
“Ne, ti, naravno, nisi zapamtio kako je ta sova izgledala i 
sada je ne možemo ni prepoznati, ni uloviti, ni zarobiti?" 


“Ako se ne varam, sova je imala tri uha." 
“Tri uha? Koja još životinja ima tri uha?! Krivo si vidio!" 


Iris je pogledala u Slavenova leđa. Iz nekog razloga, 
postalo joj je žao. Još uvijek je bila ljuta, ali se smirivala: 
“Nije kraj svijeta. Šuma je, naravno, puna ptičurina, a mi 
tražimo sovu koja je lako prepoznatljiva. Gledat ćemo u 
njezina tri uha..." 


Slaven je i nadalje šutio. U ušima mu je odzvanjao 
zlokoban huk sovuljage koji je popratio let Babe Roge u 
smjeru Orlova Gnijezda. 

Teta Nada je oduvijek govorila — tko želi pomoći drugi- 
ma, prvo mora znati pomoći sebi. Prisjećanjem na ovu 
rečenicu Slaven je zaključio kako je odlazak u školu 

neizbježan. Osim toga, bilo je i krajnje vrijeme ispraviti 
jedinicu iz oprašivanja. Čudilo ga je samo što je Iris bez 
riječi pristala poći u školu. 

Slaven je zažmirio, a zatim naglo otvorio oba oka. Spavalo 
mu se. Još jednom je prelistao udžbenik. I dalje mu se 
spavalo. Možda zato što je po peti put pokušavao zapamtiti 
sve o ulozi pčela, bumbara i ostalih insekata. Žao mu je što 
na Sova planini nije promotrio kako se oprašivanje uistinu 
odvija jer je ondje bilja i insekata u izobilju. 


U razmišljanju ga je prekinuo dramatičan ulazak Spirogire 
u razred: “Dobar dan, đaci! Gdje su redari? Kakva je to 
ploča?" 

Razred je u trenu utihnuo. Čule su se još jedino 
žarulje kako zuje pod strujnim naponom. 


Spirogira je vrtjela stranice imenika: “Hmmm, evo 
jednog zgodnog učenika kojeg bismo mogli ponešto 
upitati. Slaven Lendić, je li tu?" 

Slaven je ustao. Nije morao promotriti razred i potvrditi 
kako svi prisutni gledaju upravno njega. Ivo Juroš mu 
je uputio pogled pun ohrabrenja, a Petar Sušac i svježe 
napisan šalabahter. Ena Buljubašić je na prste brojila 
koliko je udaljena od Slavenova prezimena u imeniku. 


Spirogira skine naočale i zagleda se u daljinu: “Dobro, 
Slavene, reci ti meni, kakva je ovo jedinica?" 


Iris je dovikivala iz treće klupe: “Iz oprašivanja, on 
to slučajno nije znao!" 


Spirogira je vratila naočale na nos: “Molim lijepo, 
Tomićeva, jesi li mu ti odvjetnica?" 

Iris se nije dala zbuniti: “Nastavnice Kovač, Slaven 
Lendić ništa drugo ne radi osim što uči biologiju. Zna o 
biologiji baš sve. Ja Vam to mogu potvrditi zato što s 
njim svaki dan boravim u prirodi." 


Razred je prsnuo u smijeh. Slaven se pitao je li moguće 
da će mu Iris pokvariti jedinstvenu priliku za popravak 
one jedinice? 

Spirogira se u dva skoka našla uz Slavena: “Mladiću, 
ti pred ploču, a ti mlada damo, još samo jednu riječ i 
prošetat ćeš ovog puta, umjesto u prirodu, do ravnateljice! 
Jasno?" 


Slaven je stajao pred pločom i razmišljao što mu 
je najmudrije učiniti. Prisjetio se kako su u njegovim 
kompjutorskim igricama uvijek stradavali ili oni koji su 
posve mirni, ili oni koji su pretjerano ratoborni. 


Spirogira je kružila učionicom kao morski pas oko 
utopljenika: “Ovako, ponovit ćemo elemente cvijeta, koje 
će nam ovaj mladi gospodin lijepo nacrtati." 

Slaven se prihvatio krede. Na ploči je predano iscrtavao 
latice, listove, tučak i prašnike. 

Objašnjavao je načine oprašivanja. Spirogira je zado- 
voljno klimala glavom: “Ima li pitanja? Je li možda nešto 
nejasno?" 

Učenici su šutjeli. Svatko od prisutnih nadao se kako 
će Spirogira biti zadovoljna Slavenovim odgovorom i tako 
ostale poštedjeti daljnjeg ispitivanja. 

Spirogira se okrenula prema Iris: “Onda, buduća 
odvjetnice? Imaš li nešto za dodati?" 

Iris se doimala samouvjerenom: “Ništa ne bih dodala, 
ali bih postavila jedno pitanje." 

Spirogira je uživala: “Je li, je li? Kakav nagli interes 
za predmet! Izvoli, mlada damo, radoznalo iščekujem 
tvoje pitanje." 

Ena je prestala brojiti prezimena u imeniku, Petar 
je šalabahter preusmjerio k Irisinom pogledu, a Ivo 
Juroš je prestao tipkati SMS poruku... Iris je duboko 
udahnula, a zatim izgovorila pitanje u jednom dahu: 
“Znate li, nastavnice, gdje raste biljka odoljen i kakva 
su joj svojstva?" 

U razredu je nastao lom. Djeca su vrištala od smijeha, 
a Spirogira je lupala imenikom o stol. Kada je konačno 
zavladao mir, Iris više nije sjedila u svojoj klupi. 

“Drznica.", mislio je Slaven. “Dobro zna kako jedino 
ja mogu vidjeti njezino nestajanje. Lijepo je iskoristila 
gužvu i buku. Pobjegla je sama na Sova planinu. Drznica! 
Nije lega." 


Što se dalje zbivalo, lako je pretpostaviti: Spirogira je u 
tili čas organizirala potragu, a u potrazi su se uključili 
svi prisutni učenici. Točnije, gotovo svi prisutni učenici. 

Slaven je sjedio sam, uz otvoreni školski ruksak. 
On je, naravno, unaprijed znao kako je svaki pokušaj 
pronalaženja Iris bezuspješan. Iz razreda ne samo da je 
netragom nestala Iris, nego i njegove ljubomorno čuvane, 
čarobne kamenice. 


* ** 
Sat biologije bližio se kraju, a Spirogira je još uvijek 


izlagala kako se treba ponašati u školi: “Ako imate 
potrebu otići na WC-e, što ćete napraviti?" 

Razred je odgovorio u zboru: “Dići ćemo dva prsta!" 

Spirogira je uzviknula: “Što ćete još reći?" 

Jedan tihi glas je odgovorio: “Ja sam se vratila." 

Svi pogledi su se usmjerili prema tom glasu. Iris je 
snuždeno stajala uz vrata, pogleda prikovana o pod. 
Zavladao je težak muk, kao pred oluju. Spirogira je 
začuđeno sjela i odložila svoje naočale: “Dobro, Iris, 
gdje si uopće bila?" 

Iris je zajecala: “Imala sam smrtni slučaj!" 

Spirogira je s nevjericom upitala: “Oh, Bože, tko je 
umro?" 

Iris je kroz suze objašnjavala: “Sunčanica. Zapravo, 
otrovala se jagodama..." 


Zvono za kraj sata trgnulo je sve prisutne. Spirogira je 
tješila uplakanu Iris: “Ipak, trebala si mi reći kamo ideš. 
Nema škole bez discipline. No, dobro, prestani plakati." 


Slaven je zapanjeno promatrao obrat: Spirogira je tješila 
Iris koja je bez pitanja napustila sat! Pomislio je kako 
nepravdama nema kraja. Kada je podigao pogled, Iris je 
i nadalje šmrcala. Oko nje se okupila skupina učenika. 
Neki su je nutkali slatkišima, Petar, Ivo i Ena prijateljski 
su je ohrabrivali i tješili. Promatrajući ih, Slaven je po- 
tvrdio pretpostavku da i suze mogu biti oružje. Možda 
ne ubojito, ali zasigurno vrlo snažno i djelotvorno. 


*o*o* 
Kad je Spirogira izišla iz razreda Iris je prišla Slavenovu 


stolu i odložila kamenice: “Evo, vraćam ih. Ionako nam 
više ne vrijede." 

“Kako ne vrijede? Zar su izgubile moć?" 

“Što im vrijedi moć kad je Sunčanica otrovana?" 

“Polako, Iris. Idemo redom. Što se točno dogodilo?" 

“Čim sam pristigla na planinu ugledala sam onu glupu 
sovu. Naravno, nadlijetala je kulu u kojoj su zatočene 
Sunčanica i Milopojka." 

“No, sova k'o sova... Ili je možda riječ o sovi oboljeloj 
od ptičje gripe?" 

“Kakva gripa? Kakve ptice? Sovuljaga nije bila nitko 
drugi, nego Baba Roga. Prepoznala sam je po tri uha." 

“Uh, na Babu Rogu sam potpuno zaboravio. I, što je 
učinila?" 

“Promijenila je oblik i preobrazila se u bezazlenu 
staricu." 

“To se od Babe Roge moglo i očekivati. I? Dalje?" 


“Sve što se dalje događalo prenijeli su mi krijesnici. 
Vele, dobra bakica ponudila je Sunčanicu jagodama." 


“Nije ih valjda otrovala?" 

“Nego što! Sunčanica je ništa ne sluteći pojela jagodu, 
a dobra bakica prerušena u Babu Rogu, ponovno se 
preobrazila." 


“U sovu?" 

“U sovu! I odletjela." 

“Zar baš nitko nije mogao pomoći Sunčanici?" 
“Milopojka je pokušava oživjeti." 

“Kako? Može li bez vilinskog ruha?" 

“Teško, jer nema vilinsku moć." 

“Jesu li ti krijesnici rekli štogod o Zlomiru?" 

“Uh! Zlomir ovo nije očekivao. Tužan je." 
“Plače li?" 


“Posljednje što sam vidjela bilo je kako razbija po 
Orlovu gnijezdu. Od straha sam pobjegla i ne kanim se 
vratiti na Sova planinu." 


“Nema nam druge, moramo uzeti stvar u svoje ruke!" 

“Ali što bismo nas dvoje mogli učiniti?" 

“Sunčanica je stradala, Milopojka je nemoćna, Baba 
Roga je opasna, a Zlomir je lud od tuge za Sunčanicom." 

“Krijesici! Imate li kakav prijedlog?" 

“U Orlujskoj zemlji nalazi se čarobna travka odoljen 
kojom je moguće oživjeti umrle!" doviknuli su krijesnici. 

“Hm, vrlo, vrlo zanimljivo. Odoljen, kažete?" Slaven 
je zamišljeno naglasio svaku izgovorenu riječ: “U tom 
čudnom svijetu jedino oružje koje nam preostaje je 
čarolija. Znači, krećemo osloboditi Milopojku, vratiti 
joj njezino vilinsko ruho i poslužiti se vilinskom moći i 
čarobnom travkom odoljen!" 

“Točno! Milopojka jedina može pronaći travku odoljen 
i spasiti Sunčanicu." 

Iris se činila pripravnom za akciju. Pozvala je: “Krije- 
snici! Jeste li spremni?" 

Glave s gorućim očima provirile su iz ruksaka i za- 
svijetlile kao novogodišnje svjećice, treperavo i svečano. 
Slaven ih je ponosno gledao. Osjećao se kao vođa hrabre 
ekspedicije po Sjevernom polu. Poskočio je i uzviknuo 
poznatu uzrečicu tete Nade: “Bitka nije završena sve 
do predaje!" 

“Čije predaje?" zapiskutali su krijesnici. 

“Ne valjda naše. Jedino ako se Iris nije predala. Jesi li 
se predala?" 


Iris je odmahivala glavom. Slaven je primio kamenice: 
“Odustaješ?" 


“Ti si bezobrazan. Ja nikada ne odustajem!" 
“Sigurno?" 

“Sigurno!" 

GIRO" 

“Što ti je to?" 

“Časna riječ?" 

“Pa, naravno. Č.R. 


Potom joj je ustupio jednu kamenicu. Oboje su duboko 
udahnuli. Dobro su znali kamo im je ići i što im je činiti. 

U ovorima kralja Orlujskoga 


kneg ginja 


Odolpen- SiS Dunčanieg — 


Znati kamo valja ići i što valja činiti veliko je znanje, 
posebno ako se odlazi u mjesto koje odiše tugom i 
turobnošću. Orlovo Gnijezdo bilo je baš takvo mjesto: 
mračno, zlokobno i žalosno. Iris je uzdahnula. Žalila je 
Zlomira koji je zbog tuge za Sunčanicom potpuno izgubio 

razum. Negdje je svojedobno pročitala da je tuga znala 
slomiti i najsnažnije ratnike. 

Zlomir se doista doimao tužnim. Glavu je uronio u 
Sunčaničin veo i nije primjećivao baš ništa. Za njega nisu 
postojali Sedeslavovi vojnici koji su opkoljavali Orlovo 
Gnijezdo, ni Slaven koji mu je za leđima otvarao tajnu 
škrinju, ni Iris koja mu je mahala pred nosom. 


* 


Je li se moguće sažaliti i nad neprijateljem? O, da, kako 
ne, shvatila je Iris. Ali, njezin praktični duh potisnuo je 
sažaljenje. Valjalo je djelovati. Milopojku je žurno trebalo 
odjenuti u vilinsko ruho. 


Iris je bila u pravu. Skupljena u uglu svoje tamnice 
Milopojka je izdisala — ostarjela, smežurana, posivjela. 
Slaven je pomislio da ovdje neće pomoći ni ruho, ni 
injekcija antibiotika, ni nešto sto puta jače. Milopojka 
ovu slabost neće nadvladati. 

Ipak, već pogled na vilinsko ruho kojim je Iris mahala 
vratio je sjaj Milopojkinu oku. Malo po malo, pričajući o 
Sunčanici, Iris je Milopojku ovijala čarobnim suknom. 
1, kako to već biva, čarolija ih je obuzela. Milopojka se 
osnažila, ruho se raskrililo, a Slaven i Iris su se prihvatili 
njegovih rubova i pustili neka ih obavije vilinsko okrilje. 
Osjetili su kako ih obuzima čudna snaga, a noge su im 
postajale lagane i krilate. Ubrzo su, zaštićeni vilinskim 
okriljem i začarani Milopojkinim skutima, poletjeli put neba. 

Pod njima su nestajale doline i rijeke, preletjeli su i 
neka velika mora. Smjenjivale su se kiše sa suncem i oluje 

s nježnim povjetarcem. Strahovali su kako Milopojka leti 
bez cilja, željna slobode. No kada su pristigli do jedne 
sive zemlje omeđene nevidljivom međom, shvatili su da 
je Milopojka točno znala kamo treba letjeti. Nalazili su 
se iznad dvora kralja Orlujskoga. 


Milopojka je govorila sama sebi: “Ovdje mora biti čarobna 
travka života što liječi neizlječivo i oživljava umrlo." 

Nadlijetali su sure visove i nepristupačne planine 
uporno tražeći čudotvornu biljku. Kada su izgubili svaku 
nadu i oprostili se od pronalaska čarobne trave, krijesnici 
su se oglasili: “Odoljen!" 


Na golemoj hridi strmo nadvijenoj nad dubokim 
ponorom uzdizao se svijetleći cvijet. Iris i Slaven bili su 
zadivljeni njegovom ljepotom i sjajem latica. Krijesnici 
su se uznemirili: “Guja! Oprez, guja!" 

Čas poslije, nad blistavim cvijetom odoljenom nadvila 
se tamna sjenka krilatog zmaja. Njegova je zmijska 
glava plazila rašljasti jezik. Slaven se stresao. Guja je 
upravo pogledala ravno prema njemu. Uspravila se, 
a kandže su joj zablistale na suncu. Zatim je razvila 
krila i, prijeteći svojim zmijskim jezikom, ispustila 
zastrašujući krik. 


Vila Milopojka pokušavala se pribrati. Pobješnjeloj je 
nemani prilazila sporo teturajući proplankom. Guja se 
nije dala iznenaditi. Izvijala se visoko u zrak, obrnula 
se oko sebe, a zatim je, ugledavši Milopojku, zakrijesila 
otrovnim okom. 

Slaven je po nesigurnom Milopojkinu koraku shvatio 
kako je vila preslaba za borbu. Glavom su mu prolazile 
najopasniji dijelovi kompjutorskih igara, osvojeni bodovi 
i imena svladanih zločinaca. No, sjećanje na bodove i 
igre samo ga je uvjerilo da su stvarne bitke puno teže 
od onih virtualnih. 

Iz razmišljanja ga je trgnuo bljesak i promjena u boju 
gujina oka. Ono više nije bilo zeleno, svake je sekunde 
postajalo sve crvenije i crvenije, kao da je nagovještavalo 
da je vrijeme za okončanje bitke na izmaku. 

Slaven se odlučio na posljednji korak. Raskrilio je 
Milopojkino vilinsko ruho i iz njegove dubine dosegnuo 
čarobni luk. Luk se činio teškim, no kad ga je dotaknuo, 
tijelom mu je prostrujala čudotvorna moć. Uspješno je 
zategnuo tetivu i iz Irisine ruke primio strijelu oštroga 
vrha. Zaustavio je disanje, a Milopojka je puhnula iz sve 
snage kako bi rastjerala i najmanji dašak vjetra. Slaven 
je naciljao i strijela je poletjela u smjeru gujina čela. 
Trenutak zatim, zemlja je ponovno uzdrhtala. 

Strijela je udarila guju, guja je udarila zemlju, a udarac 
njezina tijela je zaljuljao sve unaokolo — oblake, planine 
i Milopojku. 

Nešto je trebalo učiniti. Uz mrtvu guju, klonula je i 
izmučena Milopojka. 

Iris je uspjela ostati pribrana. Unatoč strahu koji je 
osjećala, nije zaboravila Sunčanicu. Pomisao na Sunčanicu 
učinila je da se osjeća nepobjedivom. Odlučila je ubrati 
cvijet travke odoljen. Podigla je Milopojkinu uspavanu 
ruku, otrgnula se ispod vilinskoga ruha i potrčala prema 
cvijetu. Cvijet je ležao iza gujinog mrtvog tijela. Pred 

strahotnim prizorom mrtve guje, Iris je zatvorila je oči. 
Uspješno je zaobišla gujino beživotno tijelo, prignula se 
travki života i ubrala njezin čarobni cvijet. Svejednako 
žmireći i pogledavajući u guju, Iris se trčeći vratila pod 
Milopojkino okrilje. 

Kameni je obruč gudura i klanaca pucao. Lomili su ga 
udarci vjetra i razorna snaga lepeta krila nadolazećih ptica. 


koko 


Pad gujinog tijela potresao je dvore Orlujskoga kralja. 
Brojni su orlovi uzdigli krila i poletjeli u obranu zmije 
čuvarice životne trave. Predvodio ih je sam Orlujski kralj. 
Nosila ga je briga za život guje, svoje najmilije kćeri, od 
rođenja vezane uz hrid i cvijet odoljen. Ugledavši gujino 
mrtvo tijelo, Orlujski je kralj ispustio bojni poklič i uzletio 
praćen oblakom surih orlova. 


Milopojka je uspjela prikupiti snagu. Ako bi ih orlovi 
sustigli, žive bi ih rastrgali oštrim kljunovima. Izvila 
se prema nebu i pojurila prema međi, granici između 
orlovske zemlje i ostaloga svijeta. Za njima su se sve jače 
čuli kliktaji vojske orlova. Već nadomak međe, Milopojka 
je za leđima osjetila dah Orlujskog kralja. 


Smrad Orlujskoga kralja Slavena je prisilio na novu 
akciju. Napeo je vilinski luk. Prihvatio je strijelu iz 
Irisine ruke. Ovoga je puta gledao u oči samom kralju 
Orlujskomu. Zadržao je dah, otpustio je luk i strijela 
je poletjela u široke grudi kralja svih orlova. Nekoliko 
trenutaka nijemo su se promatrali, umiruća orlušina 
i Slaven Lendić. Potom je beživotno tijelo ptičurine 

započelo poniranje prema tamnom dnu klisure. Orao 
je padao sve dublje i dublje, a Slaven i Iris ponavljali su 
u zboru: “Nema ga više!" 


Odmicali su prema međi, a iza njih je ostajala obez- 
glavljena vojska orlova čiji su se očajnički kliktaji nadvijali 
nad posljednjim letom Orlujskoga kralja. 


koko 


Milopojka je bila svečano tiha. Raširila je vilinsko ruho, 
zakrilila Slavena i Iris i uzletjela prema ostatku svijeta. 
Pred njima se još uvijek nalazila velika zadaća — povratak 
Sunčanici s cvijetom biljke odoljen. 


Letjeli su vrlo sporo, ponekad tik iznad zemlje. 
U jednom trenutku, Milopojka se zaustavila na omanjem 
proplanku. Zlatna joj je kosa blistala na bujnoj zelenoj 
travi, a dah joj je bivao sve teži i kraći. 

Slaven se obratio Iris: “Moramo okrijepiti Milopojku. 
Znaš li čime bismo je mogli nahraniti?" 

Iris je mudrovala: “Ako smo to učili iz biologije, ti si 
taj koji bi morao znati takve stvari!" 


Slaven nije bio raspoložen ni za uvrede, ni za pre- 
pirke, a najmanje za šale. Osvrnuo se oko sebe, a zatim 
se uputio prema grmovima malina i kupina. Činilo 
se kako je Iris, zabavljena oblikovanjem košarica od 
lišća, prepoznala njegovu nakanu. Prikupljajući crvene 
plodove gotovo su zaboravili gdje se nalaze. Čak su se 
i zabavljali nad preprekama koje im je postavljalo trnje 
gustih grmova. U jednom se trenutku Iris primila za 
sljepoočnice: “Slavene, nešto čudno mi se događa." 


Slaven se tromo okrenuo: “Znaš, i meni se nekako..." 

Iris ga je dopunila: “... drijema..." 


Sanjivi i umorni, pokušavali su se razbuditi i pronaći 
snagu za povratak Milopojki. Čvrsto su stezali listove 
s voćem i žmirkali prema mjestu na kojemu su ostavili 
Milopojku. Milopojka više nije bila sama. Oko njezina 
tijela povijalo se vilinsko kolo praćeno taktovima njež- 
nih zvukova. Tri su se vile naginjale nad Milopojkom: 
ozdravljale su je vilinskom vodom, čarobnom pomasti 
i napitkom života. 

Milopojka je polako otvarala oči: “To ste vi, moje 
gorske sestrice! Zdrave bile, Smiljana, Mirta i Ružice!" 

Ispivši čarobne ljekarije, Milopojka je s vilama zaple- 
sala u kolu, a kosa joj se zavijorila kao sunčane zrake. 
Zaneseno je plesala, a potom je zastala i zahvalila sestri- 
cama. Objasnila im je kako zbog danog obećanja žurno 
mora nastaviti put i pokušati spasiti Sunčanicu. 


Na spomen riječi obećanje vile su se zaustavile usred 
plesnoga pokreta. Na licima su im još uvijek bili osmijesi, 
ali su im prilike blijedjele. Pretvarale su se u magličastu 
pređu, a na proplanku je ostajala jeka njihovih glasova: 
“Sestro, svakako pođi, i... opet nam dođi." 


Nestankom vilinske jeke, Milopojka se prenula. Pogledom 
je tražila Slavena i Iris. Ugledala ih je uz rub proplanka. 
Oboje su se jedva otimali snu, činili su se gotovo uspavani. 
Milopojka je zavijorila kosom u njihovu smjeru, a Slaven 
i Iris su ponovno postali čili i razbuđeni. 

Potrčali su prema Milopojki. Smještajući se u rubove 
njezine oprave, Slaven je promatrao košaricu s crvenim 
plodovima zaboravljenu na proplanku. Prikupljeno voće 

više ga nije radovalo. Teta Nada je točno upozoravala kada 
je govorila da nas jučerašnje radosti sutradan rijetko vesele. 


* 


Misli je usmjerio na spasonosni povratak. Pod Milo- 
pojkinim ruhom letjelo se kao u pravom zrakoplovu. 
Uzlijetanje je bilo malo mučno, no potom je let bio 
pravo zadovoljstvo. Zrak je postajao sve rjeđi, a oblaci 
su se, baš kao da razumiju njihovu užurbanost, jedan za 
drugim razmicali. Kada su se izdigli visoko nad zemlju, 
Milopojka je izgovorila neke čarobne riječi i smjer vjetra 
se promijenio. Zračne su se struje uskovitlale, potom su 
se povoljno presložile i oni su poletjeli put Sunčanice 
nošeni dobrim vjetrom u leđa. 

iP Vila khe Ih,a 
"lilopoyka Sound ales 


Let s Milopojkom privodio se kraju. Slaven, Iris, krije- 
snici i Milopojka približavali su se sumornom Orlovom 
Gnijezdu. Milopojka nije gubila vrijeme — lupingom 
iskusnog padobranca sletjela je točno na Sunčaničinu 
kulu, raskrilila ruho i iskrcavanje je otpočelo. Nogom je 

dotaknula hladne kamene ploče i s nelagodom se prisjetila 
svog dugog tamnovanja. Odagnala je ružne uspomene 
i hitro pritrčala nepomičnoj Sunčanici. Provjerila joj je 
nezamjetne otkucaje srca, a zatim se obratila Slavenu, Iris 
i krijesnicima: “Pripremite čudotvornu travku života!" 


Slaven i Iris prionuli su sjeckanju čarobne travke. U tili su 
čas načinili čudotvorni napitak, a Milopojka je, ponovno 
izgovarajući neku samo njoj znanu vilinsku izreku, 
spretno otvorila Sunčaničinu žilu i u nju kapnula sedam 
kapi soka života. Kada je Sunčanica zatreptala i otvorila 
oči, rana je već bila previjena, a Milopojka na odlasku. 
Okrenula se Iris i Slavenu: “Hoćete li moći dalje sami, 
junaci moji?" 

Njih su dvoje potvrdno kimnuli glavama. Milopojka 
ih je nježno pomilovala: “Ako me ikada budete zatrebali, 
dozovite me u mislima!" 


Potom je zavijorila svojim ruhom, izvila se i nestala 
u obliku sunčeve zrake. 


koko 


Sunčanica se promeškoljila: “Milopojko, gdje si? Snivaš 
li i ti?" 

Slaven je stavio prst na usta: “Pssst, kneginjice, 
moramo žurno bježati." 

Otvorio je vrata tamnice i upozorio Iris: “Ti i ja smo 
za Sunčanicu čarolija, jednako kao što je Milopojka 
čarolija nama. Nemojmo je uplašiti!" 

lris se suglasila: “Imaš pravo. Pomozimo Sunčanici 
neprimjetno." 

Sunčanica se već nalazila uz širom otvorena vrata 
tamnice. Oprezno se iskrala i krenula stubama. Osluš- 
kivala je korake stražara strahujući hoće li je zamijetiti. 
Slaven i Iris su je slijedili pripravni priteći u pomoć. 
Dogovarali su se migovima. Slaven je pomislio da Iris 
i on nalikuju duhovima, nevidljivim bićima. Upitao se 
nisu li oni Sunčanici ono što su krijesnici njima. 


U podnožju kule, Sunčanicu su dočekali Sedeslav, 
Mironja, Prvan i Vilan, sve draga lica sa Sova planine. 
Razdragano im je povikala: “Vjerni moji junaci, otkuda 
vi u Orlovu Gnijezdu?" 

Starac Sedeslav ostao je bez daha. Zahvaljivao je 
bogovima svjetla: “Hvala i tebi, Živo! Hvala ti, Vide! 
I tebi Perune! Vratili ste nam našu Sunčanicu za koju 
smo vodili ovu bitku!" 


Sunčanica se istodobno i smijala i zapitkivala: “Kakvu 
bitku?" 

Sedeslav je umorno odgovarao: “Tešku bitku, Sun- 
čanice draga. Pokorili smo Orlovo Gnijezdo, a s njim 
Zlomira i sve njegove sluge." 

Sunčanica je kriknula: “Zar je Zlomir pao? Joj, Sede- 
slave, zašto ste pustili krv po ovome gradu? Zlomir je 
bio više nesretan negoli zao!" 

Umorno je sjela. Pripovijedala je o svemu doživlje- 
nom: o Babi Rogi, Crnobogovim bjesovima, o otmici i 
Zlomirovoj žalosti kada je pomislio da je ona, Sunčanica, 
izgubila život. Zlomir je, sada je to posve izvjesno znala, 
silno žalovao zbog svega što se dogodilo. 


* 

Sedeslav je na sve načine pokušavao umiriti Sunčanicu, 
ali uzalud. Stoga su Mironja i Prvan donijeli nosiljku i 
na nju položili klonulu Sunčanicu. Dok je Sunčanica 
jecala, Mironja i Prvan požurili su odnijeti je s ovoga 
tužnog mjesta. 


Na samom izlasku iz grada Sunčaničin je pogled dota- 
knuo Zlomirovo unakaženo tijelo. Sunčanica je skočila 
s nosiljke i pritrčala umorenom Zlomiru. Nježno mu je 
sklopila vjeđe: “Tako si, dakle, skončao junače? Svoju si 
ludost platio glavom, a brzopletost neispunjenim željama. 
Počivaj u miru, sve ti je oprošteno!" 


Na samom izlasku iz grada, dugim je pogledom osmotrila 
Orlovo Gnijezdo. Nije poznato je li ikada doznala da su se s 
njezinim odlaskom Zlomirove kule počele urušavati. Neki 
tvrde da njihovo urušavanje traje sve do današnjih dana. 


koko 


Slaven i Iris su se prenuli. Sunčanica je napustila Orlovo 
Gnijezdo, a donedavno zlokobna utvrda postala je stra- 
vična ruševina. 

Iz staje je dopiralo rzanje Zlomirova konja. Krijesnici 
su povikali: “Ne ostavljajte konja u ovom ukletom gradu!" 

Iris je odvažno krenula prema staji: “Čekaj, Slavene, 
ja ću ga pustiti. Ne bojim ga se više!" 

Zajedničkim su snagama otvorili teška vrata, a konj je 
kasao u smjeru u kojem je ležao njegov gospodar. Njuš- 
kom ga je dodirivao, prvo kao da ga pokušava probuditi, 
a zatim kao da se oprašta. 

Krijesnici su se ponovno oglasili: “Ključevi! Ključevi!" 

Konj je, njuškajući svoga gospodara, razgrnuo dio 
Zlomirove odjeće, a na suncu je zablistao metalni pred- 
met koji mu je bio ovješen oko vrata. Slaven je zaškiljio, 
izoštrio pogled i uzviknuo: “Iris, tvoji ključevi!" 

“Zlomir ih je nosio u boj..." 

“Možda je mislio kako će ga zaštititi?!" 

“Bili su mu amajlija." 

Začuo se prasak. Orlovo se Gnijezdo urušavalo i dalje. 
Tlo je drhtalo. Iz pora donedavno neosvojive utvrde osipali 
su se zemlja i kamenje. Slaven je još jednom uzviknuo: 
“Ključevi, Iris! Hej, tvoji ključevi... Cuješ li?" 


Iris je bila tužna, možda jednako tužna kao i kneginja 
Sunčanica. Nije željela plakati jer plakanje ne priliči 
odvažnim borcima, ali nije uspijevala progovoriti. Svaka 
riječ bila bi prijetnja provali plača. Okrenula je glavu i 
propiskutala: “Neka, Slavene. Neka mu ostanu. Hajdemo 
kući!" 

Slaven se i sam osjećao nekako zdvojno. Iako su 
spasili Sunčanicu i Milopojku, nije se mogao radovati 
Zlomirovu tužnom kraju. Prisjetio se tete Nade. Ona je 
govorila kako nas uvijek isto ne veseli jednako. 


Posegnuo je za čarobnim kamenicama i u sebi izgo- 
vorio pozdrav. Opraštao se od Orlova Gnijezda, Zlomira, 
Sedeslava i Sunčanice. Bilo je vrijeme za povratak kući. 
Još jednom je preletio pogledom po urušenim kulama. 
Zatim je složio pustolovni pribor u ruksak, prebacio 
ga preko leđa, intenzivno pomislio na kuću i zakucao 
čarobnim kamenicama. 

Slaven je želio biti sam. Nije imao volje za razgovor i 
druženja. Pred njegovom su se zgradom djeca igrala 
graničara. Borko mu je već treći put dovikivao ispod 
prozora: “Hej, Slavene, dođi! Trebamo još jednog igrača!" 

Slaven se naposljetku odlučio otvoriti prozor. Domahnuo 
je Borku: “Eto me sutra, danas ne mogu!" 


Dok ih je promatrao kako bezbrižno skaču za lop- 
tom, pomalo im je zavidio. Oni nisu upoznali vilinsku 
čaroliju, nisu znali kako je strahovati nad Sunčaničinim 
životom. 


Mama je veselo pjevušila. Pripremala je večeru. Preko 
ramena ga je upitala: “Kako je bilo danas u školi?" 


Slaven je odgovorio svojim uobičajenim odgovorom: 
“Dobro!" 


“A biologija?" 
“Ispravljena!" 


Mama mu je prilazila s rukama iza leđa: “Zato sam 
ti pripremila iznenađenje — divnu knjigu o planinskim 
visovima." 


Telefonsko zvono prekinulo je mamino veselje i Slavenovu 
potištenost. Mama ga je značajno pogledavala. Rukom 
je pokrila telefonsku slušalicu: “Za tebe je!" 


S druge strane žice oglasila se Iris: “Javljam ti da je 
problem s ključevima riješen." 


“Što si ovoga puta izmislila?" 

“Nećeš vjerovati, ništa!" 

“Ne vjerujem." 

“Ozbiljno ti kažem, mami je došla prijateljica na kavu." 
«17» 

“Sve sam lijepo priznala, a mama i prijateljica su se 
nasmijale. Rekle su da su u pitanju geni zbog kojih je i 
moja mama često gubila ključeve." 


Slaven je jednom rukom držao slušalicu, a drugom 
prelistavao knjigu o planinskim visovima: “Sjećaš li se 
onog referata za Sarulju?" 

“Joj, na njega sam potpuno zaboravila." 

“Sjećaš li se, ipak?" 

“Onog o planinskim visovima?" 

“Da, baš tog. Što kažeš, kako bi bilo kada bismo 
opisali sva mjesta koja smo preletjeli s Milopojkom?" 

“Ja bih radije opisala događaje u dvorima kralja 
Orlujskoga!" 


“Psst, što ti je, Iris? Netko će te čuti! Sutra ćemo o 
tome, može?" 

“Može." 

“Hajde, pitaj me još nešto. Mami bi ovaj razgovor 
mogao biti sumnjiv." 

“Kad ćemo na Sova planinu?" 


“Od tebe nikada neće postati prava špijunka. Hajde, 
zdravo sad." 


“Baš si kompliciran." 

“Hej!" 

“Molim?" 

“Drago mi je što si riješila problem ključeva." 


koko 


Mama se pojavila na vratima: “No, jesi li se napričao?" 

Slaven je otvorio usta kako bi odgovorio. Pogledao je u 
maminom smjeru i zanijemio. Krijesnici su iz pustolovnog 
ruksaka zavrištali: “Oprez! Uljez uništava blago!" 


Mama je držala čarobne kamenice. Premještala ih je 
iz ruke u ruku: “Kakvo ti je ovo smeće?" 

Krijesnici su zavikali: “Uljez će uništiti blago!" 

Slaven se bijesno zatrčao prema mami: “To su moje 
najveće dragocjenosti. Ne diraj ih, jesi li me čula?!" 

Mama se nestašno smijala: “Ove kamenice drago- 
cjenosti? Svašta! Kada bih udarila jednom o drugu, 
sigurno bi se razbile u mnoštvo sitnih kamičaka!" 


Vješto mu se izmicala. Iz sigurnog ugla sobe razdra- 
gano je uzvikivala: “Kuc, kuc! Kuc, kuc!" 


1? 


Krijesnici su trubili poput ratnih trublji: “U napad 


Slaven je zapanjeno promatrao svoju mamu. Zar ga nije 
upravo ona učila kako se tuđe stvari ne smiju dirati, 
kako se ne smiju uzimati bez pitanja i kako se prema 
njima treba ponašati s poštovanjem? Gledajući je kako 
se priprema zakucati kamenicama znao je da se nalazi na 
rubu velike opasnosti. Bio je nemoćan. Želio je izustiti 
neko upozorenje, ali nije se uspijevao dosjetiti koje. Mama 
je bila posljednja osoba na svijetu koja bi mu povjerovala 
u priču o nezgodama na Sova planini. 


Oprezno je upitao: “Jesi li čula za Crnoboga, bjesove i 
Babu Rogu?" 


Mama se smijala: “To su priče za malu djecu, ha, ha, 
ha! Pokušavaš li me, možda, uplašiti?" 

“U rukama držiš čarobne predmete." 

“Ovo kamenje nazivaš čarobnim?" 

“Samo se ti smij. Ove te kamenice mogu odnijeti na 
Sova planinu." 

“Što si rekao? Mogu me odnijeti? Teleportirati? 
Ha-ha-ha... Gdje me to mogu odnijeti?" 


“Na Sova planinu." 
“Ooooo, krasno, besplatan godišnji odmor." 
“Ondje bi te mogli dočekati bjesovi!" 


“Jupiii, evo me, bjesovi! Spremite se, dolazim!" 

Mama je ruke podigla visoko iznad glave i udarila 
jednim kamenom o drugi. Slaven je zatvorio oči. Očekivao 
je najgore. Međutim, soba je bila posve jednaka kao i 
prije, a mama se i dalje veselo smijala. 


koko 


Slaven je bez riječi spremao svoje čarobne kamenice. 
Uvjerio se kako čaroliju kamenica može doživjeti samo 
onaj koji u nju i vjeruje. Brižljivo ih je odložio u kutiju 
s dragocjenostima. Nahranio je svoju ribicu, a potom 
zaklopio rastvorene udžbenike. Valjalo mu je još oprati 
zube. Večeras se radovao odlasku na počinak. Znao je, 
kao i svaki pustolov, da su mu za sljedeća istraživanja 
potrebni hladna glava i odmorni mišići. Zadovoljno je 
uzdahnuo. Njegova prva i najvrjednija tajna i dalje je 
ostala — tajna. 

Prvan protiv Srdana 


Muke s vratima 


hao dale \išeglave 


Vi Šhre Marković 
nastavnice 
Povjest 


“Do kraja sata preostalo nam je još svega deset minuta!" 
Ozloglašena nastavnica povijesti, Višnja Marković, 
poznata kao Višeglava, nehajno je odložila kredu. Sjedajući 
za katedru, vrhovima je prstiju izvukla vlažnu maramicu. 
Temeljito brišući ruke strijeljala je razred pogledom. 

“Zanimaju vas rezultati posljednjeg testa?" zapitala 
je ne očekujući odgovor. Razredom je vladao muk. 


Višeglava je neumoljivo nastavljala: “Mogu vam reći, 
jedna me je učenica potpuno iznenadila!" 


Glave su se uvlačile u ramena. Nastavak je bio poznat 
— netko će biti kriv za sve neznanje svijeta. 


Višeglava je otvorila bilježnicu u kojoj je čuvala otrovne 
bilješke. Bilježnicu je prvo približavala licu, a zatim je 
udaljavala. Na koncu je posegnula za naočalama. Brrrr, 
s naočalama je izgledala još strašnije. Crvena čupava 
kosa uz zeleni okvir metaliziranih naočala bio je prizor 
dostojan i najuvjerljivijih hororaca. 

Važno je započela: “Osječka Tvrđa imala je četvora 
vrata: Sjeverna...", značajno je zastala i svakog od pri- 
sutnih pomno pogledala ravno u oči. 


Razred je u zboru zapjevao: “Sjeverna ili Vodena, 
južna ili Nova, zapadna ili Valpovačka, istočna ili..." 


Iris se uvlačila u stolac. Njezin je bijeg prema ulašte- 
nom podu zaustavio prodoran Višeglavin vrisak: “A ti, 
gospođice? Što si ti izvoljela izmisliti?! Ustani kad ti se 
obraćam!" 

lris se uspravila: “Ne sjećam se točno. Možda sam 
napisala nešto malo drukčije." 


“Malo drukčije?! Ti to zoveš malo drukčije? Izmislila si 
prvo što ti je palo na pamet." Višeglava je prstom prelazila 
po retku u bilježnici, naglašavajući svaku izgovorenu 
riječ: “Vodena, Drvena, Plastična, i Staklena! Čujete li? 
Drvena, Staklena i Plastična! Gospođica ih je imenovala 

kao da je visokokvalificirani zidar, zaboravljajući pri tome 
kako građevinski materijali nemaju nikakve dodirne 
točke s poviješću." 

Razredom se začuo žamor olakšanja. Višeglava se 
ovoga puta okomila samo na Iris. Drugi su mogli odah- 
nuti. Nastojeći nadglasati žamor, Višeglava je uzrujano 
vikala: “Postoji li nešto što ti možeš točno izreći o Tvrđi?" 

Iris se pritajila. Vrhom desne noge iscrtavala je male 
kružnice. Cekala je da se Višeglavin bijes počne stišavati. 


Višeglava je pogled otputila nekamo u daljinu: “Evo, 
zamislimo kako sam ja, na primjer, došljakinja iz drugog 
grada. Slučajno sam zalutala u Tvrđi i nekom nesrećom 
naletjela na tebe. Što bi mi ti rekla o Tvrđi?" 


Iris je razmislila, i samouvjereno odgovorila: “Vrata ne 
bih spominjala, to sigurno." 


“Dobro, vrata ćemo obje zaboraviti." 


“Rekla bih Vam da je sredinom 18. stoljeća u Tvrđi 
bilo oko 35 gostionica." 


“Nevjerojatno!" 


“Da, i meni se čini nevjerojatno. U Plavom šaranu je 
uvijek, ali baš uvijek odsjedao austrougarski prijestolo- 
nasljednik Josip II..." 


Irisino sigurno izlaganje prekinuo je zvuk zvona i 
Višeglavin teatralan uzvik: “Padam u nesvijest! Ona 
jedino može navesti gostionicu Plavi šaran! Od svih 
znamenitosti vezanih uz Tvrđu, ona, molit ću lijepo, 
mene, gošću iz drugoga grada, može informirati kako 
je u Tvrđi postojala gostionica Plavi šaran!" 

Buka nastala suučesničkim udaranjem stolcima i teš- 
kim đačkim torbama prekinula je Irisine muke. Višeglava 
je neko vrijeme mahala rukama. Srdito je pokušavala 
umiriti nemirnu gomilu u koju se razred pretvorio. 
Izlazeći, dospjela je priprijetiti prstom. 


koko 


Iris se nije morala okrenuti kako bi doznala da Slavena 
nije bilo u razredu. Pomislila je: “I bolje. Barem nije vidio 
ovu strahotu koja mi se dogodila." 

Promatrala je lišće obližnje krošnje koje je provirivalo 
iza prozorskoga okna. Osjećala se nesretno, napušteno 
i prevareno. 


“Namjerno me nije htio povesti. Na Sova planini se 
zacijelo zbiva nešto važno." 


Sa školskog se hodnika začuo nalet glasnoga smijeha. 
Iris je okrenula glavu, a pogled joj se zaustavio na vratima: 
“Vrata! Kamo god pogledam, na sve strane neka vrata..." 

Kada bi Slaven bio tu, sigurno bi je pokušao utješiti 
nekom rečenicom tete Nade. Možda bi joj sada rekao: 
“Za godinu dana, sve će ovo biti lani." 


Djeca su se na hodniku radovala, a Iris je bila sama i 
neshvaćena. 

Zaplakala je krajnje ozbiljno. Neutješno. Moglo bi se 
reći, zapravo je jecala. Kroz suze je uspijevala izustiti 
pokoju riječ: “Streberi! Pokazat ću vam jednoga dana!" 

Izvadila je papirnatu maramicu i izgovorila sama sebi, 
kao za utjehu: “Dobro je, Iris, dobro je. Mogla te pitati 


84 


Krijesnici - dobri kućni duhovi 


i nešto teže, na primjer, na koje se zemlje razdvojila 
Austro-Ugarska. I? Što bi bilo da si na takvo pitanje 
odgovorila, recimo, Austro-Ugarska se razdvojila na 
Australiju i Afriku?" 


Obrisala je nos: “Ipak, ne razumijem. Znanstvenike 
nagrađuju ako izmislile nešto novo, a mene zbog izmi- 
šljanja novoga kažnjavaju?!" 

Proslava uz Vučji potok 


Krajičkom oka zamijetila je sjenu u dnu razreda. Nije se 
osvrtala. Ipak, bilo joj je potpuno jasno, Slaven se vratio u 
razred. Stoga je i nadalje natmurena, progovorila glasom 
punim prezira: “I ti si me izdao! Ti i tvoje kamenice... 
Obećao si kako na Sova planinu nećeš odlaziti bez mene!" 

* 


Slaven je stajao potpuno zbunjen. Prazan razred u kojem 
Iris neutješno plače nije bio čest prizor. Nešto je valjalo 
učiniti, ali nije bio posve siguran što. Pokuša li je utje- 
šiti, to sigurno neće završiti dobrim. Zbog ženske će 
tvrdoglavosti ona ustrajati u neutješnosti. Ako joj stane 
pripovijedati o najnovijim doživljajima sa Sova planine, 
to tek neće biti mudro. Irisina bi ljutnja tada mogla 
prijeći u srdžbu. Točnije, tada bi imala dvostruki razlog 
za plakanje — osim što je kažnjena za izmišljanje, cijeli 
školski sat je odsjedila u razredu dok se on junačio u 
pustolovini. A to ne bi bilo dobro. Preciznije, to jako, jako 
ne bi bilo dobro. Čak suprotno! To bi je možda nagnalo 
na osvetu. Možda bi se odlučila obznaniti njihovu tajnu 
cijelom razredu. Od pomisli na posljedice koje bi takvo 
priznanje moglo proizvesti, brrrr, sav se nakostriješio. 
Prisjetio se poslovice tete Nade: “Ako se jede - primakni 
se, ako se radi - odmakni se, ako se puca — sagni se!" 


Slaven je procijenio kako se pred nepredvidivom supar- 
nicom Iris najmudrije pognuti. Umirujućim joj je glasom 
rekao: “Nisam te poveo, to si u pravu. Ali što bi se dogodilo 
da te je Višeglava prozvala, a tebe nije bilo u razredu?" 


Iris je zastala u naricanju. Podigla je glavu i otpuhujući 
odgovorila: “Možda me ne bi ni prozvala da me nije 
vidjela." 

Slaven osjeti kako razgovor ulazi u mirnije vode: “Nije 
li te prozvala zbog nečeg drugog?" 

Iris ga je upitno pogledala: “Kako znaš kada nisi bio 
ovdje?" 

Slaven se požurio s odgovorom: “Ne znam što se 
dogodilo. Zato te i pitam." 

Iris je već bila mirnija: “Nije važno. Želim sve što se 
dogodilo zaboraviti. Radije mi ispričaj najnovija zbivanja 
sa Sova planine." 


Slaven je hitro istrgnuo list iz bilježnice. Kratko se zamislio, 
a potom nacrtao dvije planine. Između njih je docrtao 
potok i jezero. 


“Vidiš, krenuli su sa Sova planine put svete Vučje gore." 
“Molim? Ništa ne razumijem." 


“Kako ne razumiješ? Vidiš ovaj potok koji završava 
jezerom?" Slaven je upirao prstom u netom narisan crtež. 


“To je Vučji potok." 

“Da, i?" 

“Njegov tok je put za svetu Vučju goru." 

“Svašta. Ne razumijem zašto bi uopće odlazili na 
Vučju goru." 

Slaven je zakuckao olovkom po crtežu: 

“Nešto slave, to sam uspio sasvim dobro razabrati." 

“Aha, ni tebi baš nije jasno!" 

“Čekaj, sve sam zapisao." 

Slaven je preokretao zgužvane stranice bilježnice iz 
povijesti: 

“Evo, pronašao sam, slave Svevidov dan." 

“Kakav dan?" 


“Dan u kojem je noć najkraća u godini." 

Iris je na ove Slavenove riječi ciknula: “To znam! Baš 
sam maloprije pročitala u knjizi. Ma, gdje li se to nalazi?" 

Pokušavala je dobiti na vremenu listajući netom odlo- 
ženu knjigu iz povijesti: “Cekaj, čekaj, gdje li je to pisalo?" 

Potom je zadovoljno pokazala petnaestu stranicu 
udžbenika: “Pogledaj, dvadeset i prvoga lipnja dan je 
najduži, a noć najkraća." 

Oboje se zamisle i istodobno uzviknu: “Kod njih na 
Sova planini nije jesen!" 

“Rekao sam ti, na Sova planini je bilo ljeto." 

“Kako to?" 

“Ne znam, možda jer sam silno poželio ljeto i dokolicu 
bez škole." 

“Hej, majstore! To je prava čarolija. Kamenice ispune 
neizgovorenu želju, čuju što ti je u mislima...", pjevuckala 
je Iris. 

Slaven se vratio svojim bilješkama i nastavio s išči- 
tavanjem: “Dakle, dvadeset i prvoga lipnja slavili su 
Svevidov dan. Za trpezom kneginje Sunčanice bilo je 
škopčevine, medvjeđih šapa, jagoda, meda u saćama i 
kneževske medovine." 

“Nikad čula!" 

“Pratio sam ih do mjesta na kojem se nalazi Svevidov 
kip." 

“Kao ovi naši kipovi u Tvrđi?" 

“Ma ne, stup je visok oko tri metra i završava glavom 
četveroglava božanstva." 

“Možda Višeglavinom glavom?" 

“Slušaš li što ti govorim? Božanstvo s četiri glave 
gledalo je na sve strane." 


“Baš kao Višeglava..." 


“... au podnožju su mu palili vatru na koju su po- 
lagali svašta: prvo neko klasje, potom i životinje. Cijelo 
vrijeme su izvikivali neku parolu: Sunce je tri puta stalo 
na Vidov dan!" 

“Tko bi rekao?" Iris ga je pratila pozornošću s kojom je 
još jedino sudjelovala u radnji svojih omiljenih sapunica. 

«17» 

“Muškarci su na vatru izlijevali medovinu, a žene su 
slagale cvijeće." 

“Zašto su to radili?" 


“Ne znam. Valjda su se zahvaljivali nekom božanstvu. 
Izgovarali su riječi nalik molitvi." 


“Kao mi na vjeronauku?" 

“Drukčije. Zahvaljivali su se na urodu. Govorili su 
da prinose pogaču vjetrom provijanu, sitom prosijanu i 
medom zakuhanu." 

Nakon što je izgovorio posljednje riječi, Slaven je 
prstom pokazao Iris neka se približi. Povjerljivo joj je 
odao: “Oni gataju!" 

“Tko?" 

“Svi stanovnici Sova planine." 

“Kako to misliš?" 

“Tako, lijepo. Lijevaju vosak u vodu i gataju." 

“I, što tako doznaju?" 

“Sve moguće: tko će se kada za koga vjenčati ili, na 
primjer, koga će što zaboljeti, kada će padati kiša, tko 
će se s kim svađati..." 

“Ma, svašta!" grubo ga je presjekla Iris. “Tko još vjeruje 
u takve gluposti?!" 

“Čekaj, čekaj... Obistinilo se sve što sam čuo te večeri." 

“Kao na primjer?" 

“Kao na primjer to da će Sunčanica imati novog 
udvarača." 

“Zar? Tko bi to mogao biti?" 

“Srdan!" 

“Ne znam o kome govoriš." 

“Srdan je jedan od mladića sa Sova planine." 

“Je li često srdit? Ili mu je samo takvo ime?" 

“Kada malo bolje razmislim, vidio sam ga tek u 
nekoliko navrata, ali jest, uvijek je bio namršten." 

“Mladić je, znači, snažan i ljut. Ja više volim misaone 
tipove." 

Slaven se zamislio. Tko bi pomislio da Iris razmišlja 
na takav način? Ovo je razmišljanje ostavio za sebe, 
a na glas je izrekao nešto posve drugo: “Ali to nije sve... 
Doznao sam i tko je Sunčaničina velika ljubav. Znaš 
tko? Zoranov otac." 

“Tebi je to čudno? Meni je posve prirodno da joj je 
ljubav Zoranov otac. 1?" 

“Što i?" 

“Gdje je?" 

“Misliš na Zoranova oca? Poginuo je prije Zoranovog 
rođenja." 


“Eh, to je već tužno. I što sada?" 
“Sada će se Srdan zaljubiti u Sunčanicu." 
“Divno! Kao u sapunicama." 


“Možda si u pravu. Jedna gatara je bila posve sigurna 
da će se uz Srdana za Sunčaničinu naklonost boriti i 
Prvan." 


“Pravi ljubavni trokut. Jako zanimljivo." 

“I tko će pobijediti?" 

“Za sada je bitku dobio Prvan." 

“Molim?" 

“Nisam ti dospio ispričati." 

“Što čekaš? Govori!" 

“Dakle, Prvan i Srdan su mladi ratnici." 

“Koji je ljepši?" 

“Ne budi smiješna. Kako bih ja to mogao reći? Znam da 
je Prvan vještiji. U natjecanju je pobijedio Srdana." 

“Natjecali su se? U čemu? U ljepoti, možda?" 

“U borbi prsa o prsa!" 

“I?" Iris je postajala nestrpljiva. 

“Prvan je pobijedio, a Srdan se zaista rasrdio. Osobito 
kada je Sunčanica pozvala Prvana k sebi uz trpezu." 

“I što sad?" 


“Nemam pojam. Stvar se zakomplicirala nakon što se 
Srdan obratio čudovištu, bogu Vodanu." 


“Razgovarao je s bogom? A bog je čudovište?" 

“Bog ili čudovište, nisam siguran. Kako bi ti nazvala 
ogromno, grdobno stvorenje boje žabokrečine koje svijetli 
zažarenim očima i mumlja poput šarana?" 

“Ne spominji mi šarane! U redu?" 

“Onda mumlja poput soma, ako ti je tako draže." 

Iris se mrgodila. Spominjanje šarana ju je podsjetilo 
na neslavno nabrajanje povijesnih znamenitosti u Tvrđi. 
Zaista, sve više se pitala, zašto i gostionica Plavi šaran 
ne bi bila povijesna znamenitost? Dok je Slaven i nadalje 
raspredao o žabama, somovima i žabokrečini, samoj sebi 
je obećala kako nikada neće odrasti. 


“Cekaj, ništa ne razumijem. Zabac Vodan je govorio 
Srdanu? Sto mu je rekao?" 


“Vodan je uvjeravao Srdana da svatko uz njegovu, 
Vodanovu pomoć, može poraziti i najsnažnijeg protivnika." 

“Ti si mu povjerovao?" 

“Čuj, nisam siguran. Tvrdio je da mu dom nije muljavo 
vodeno gnijezdo, nego biserni dvorac." 

“Sigurno je lažljivac." 

“Mhm, rekao je kako mu je dvorac ograđen vodenim 
zidovima, posut zlatnim pijeskom, osvijetljen blagom 
svjetlošću i ispunjen umilnim tonovima koji uspavljuju." 

“Takvo što sam odavno vidjela. U crtićima." 

“I meni se činilo da izmišlja, ali znaš, govorio je vrlo 
uvjerljivo." 

“Zato si se i vratio. Mislim, vratio si se zato što si se 
uplašio?" 

“Ni slučajno, za koga me držiš?" 

“Ne, uopće se nisi zato vratio..." 


Slaven se uspravio na stolcu. Iris je u njegovim očima 
ponekad bila prava zlica. Požalio je što joj je sve doživ- 
ljeno ispripovijedao: “Lijepo ti kažem, nisam se uplašio. 
Krijesnici su se uznemirili, a kamenice su u jednom 
trenutku same zalupale." 


“Ma, daj. Kamenice nikada, baš nikada, nisu zalupale 
same od sebe." 


“Lijepo ti kažem kako je bilo. Osim toga, sigurno ne bih 
izabrao povratak i susret s tobom, kraljicom svih bara!" 


Iris mu se uvrijeđeno unijela u lice: “Ja, kraljica bara?" 

Slaven je pomno promotrio Irisino lice i zadovoljno 
primijetio: “Ili ti je to što imaš po licu alergija?" 

Iris je visoko podigla glavu: “To je šminka, make-up! 
No ti si još prebalav da bi o tomu nešto znao!" 


koko 


Zvono je označilo kraj odmora, ali i kraj prepirke. Jurnjavu 
školskim hodnicima zamijenila je gotovo svečana tišina, 
prekidana povremenim odzvanjanjem odrješitih učiteljskih 
koraka. Iris je zgužvala papir s nacrtom Sova planine i 
Vučje gore. Htijući odložiti zgužvanu lopticu, na poleđini je 
zamijetila sastavak uredno ispisan nalivperom. Pogledavši 
pomnije, prepoznala je Slavenov rukopis. Izravnala je papir 
i posvetila se čitanju: 


Priča o žapcu glupoželjcu 

Bio jednom jedan žabac koji je imao glupe 
želje. Jednoga dana zaputio se čarobnjaku i rekao 
mu želju: “Carobnjače, moja bara nije dovoljno 

duboka. Želim da bude dublja. Znam da mi ti 
možeš ispuniti želju i baru učiniti dubljom.? 

“I mogu", odgovori čarobnjak. Kada su stigli 
do bare, čarobnjak je izgovorio: “Abrakadabra 
bus-bar-tus!" Žabac je ušao u baru, no bila je 
preduboka. Nije se mogao izvući iz nje te se 
utopio. To mu je bila nagrada za glupe želje. 


Iris se još jednom osvrnula u Slavenovu smjeru. Nije 
bila sigurna je li ova priča slučajno završila u njezinim 
namjerom. Možda je umjesto žapca zamislio upravo 
nju, Iris. Za svaki slučaj, još jednom se okrenula prema 
njemu. Ovoga puta zato da bi mu isplazila jezik. 

Vedan 


Kralj Vodenih 
vila 


Spirogira je četvrti put udarila imenikom o stol. Razred je 
slutio — čeka ih temeljito ispitivanje. Niječno odmahivanje 
glavama jasno je govorilo kako nitko od prisutnih nije 
dobrovoljac za odgovaranje. 

* 


Prelistavanje udžbenika narušilo je tek uspostavljenu 
tišinu. Listovi su šuškali, ramena su se slijegala, lica 
iskrivljavala pod grimasama. Slaven se upitao bi li ih 
roditelji voljeli i sada, kada bi ih vidjeli u ovakvome 
svjetlu. Iz razmišljanja ga je prenulo Spirogirino pitanje 
upućeno upravo njemu. Obraćala mu se s osmijehom: 
“Među vama vidim jednog dobrovoljca.? 


Razred je zažamorio. Ena se čak i nasmijala. Spirogira 
je, poput ptice grabljivice, pozorno promatrala svoj plijen: 
“Hajde, mladiću, na noge lagane!" 

Slaven je glasno odmaknuo stolac i nevoljko ustao. 
Spirogira se naslađivala: “Gdje je mladost? Polet? Živost?" 


Spirogira je listala imenik, a Slaven udžbenik. Pogledali 
su im se susreli u trenutku kada je Spirogira progovorila: 
“Evo ga... Slaaaven Leendić... stručnjak za oprašivanje." 

Odgurnuvši imenik, Spirogira se posvetila pretraživa- 
nju sadržaja ručne torbice. Izvadila je olovku i zapisala 
nešto u rubriku usmenog odgovaranja: “Sada ćeš nam, 
mladiću, ispričati sve što znaš o pšenici." 

Slaven nije mogao povjerovati svojim ušima. Posljednje 
što je čuo za vrijeme boravka na Sova planini bila je upravo 
priča o pšenici. Naravno, udžbenik nije dospio pogledati, 
ali i samo spominjanje pšenice bio mu je potpuno jasan 
znak da je u zaštiti moćnih sila sa Sova planine. Stoga 
je ispravio leđa i važno započeo: 

“Neki je kralj imao kraljevnu neiskazive ljepote po 
imenu Krupenička. O njezinoj se ljepoti nadaleko čulo, 
a prosci su dolazili iz svih krajeva svijeta. 

Jednoga dana na kraljevstvo je udarila vojska bijesnog, 
barbarskog naroda. Poharali su kraljevstvo i kraljevnu 
Krupeničku odveli u ropstvo." 


Razredom je vladao tajac, što se Slavenu učinilo kao 
poticaj za nastavak izlaganja. 


“Kraljevnu je u sužanjstvu pronašla stara gatara. Gatara, 
razumijete? Žena koja proriče budućnost... Za Krupeničku 
se ovaj susret pokazao kao super sretna okolnost — gatara 
je odlučila spasiti kraljevnu. Spašavanja je bilo prilično 
složeno jer su neprijatelji nadzirali svaki pedalj kraljevstva. 
Ali, gatara je nešto izgovorila i Krupenička se pretvorila 
u zrno pšenice. Dalje je bilo lako. Jasno vam je, zar ne? 
Zrno pšenice se može sakriti vrlo jednostavno, na primjer 
u džep, ili u čarapu..." 

Razred je i dalje bio zavijen u muk, a Slavenovo je 
lice poprimilo ozbiljan i svečan izgled. Ne primjećujući 
opasnost koju je nagovješćivala tišina, zadovoljno se 
raspričao: 

“Ali divljaci nisu glupi zato što su divljaci. Oni su u 
tili čas povezali nestanak kraljevne s dolaskom nepoznate 
gatare. Skočili su na konje i pojurili za gatarom. Sustigli 
su je na nekom polju, nadomak šume. Krupenička je 
začula topot kopita barbarskih konja i bez puno dvojbe 
odlučila što učiniti. Iskočila je iz gatarine pregače i 
uskočila u zemlju. Shvaćate? Krupenička je bila zrno! 
Zrno je proklijalo i postalo klas pšenice sa sedamdeset i 
sedam zrnaca. Potom su se podigli vjetrovi sa sve četiri 
strane svijeta, a barbari su nemoćno gledali raznošenje 
sedamdeset i sedam zrnaca." 


Spirogira je mahnula redaru da joj donese čašu vode. 
Slaven se nije dao zbuniti, nego je i dalje objašnjavao: 

“Naravno, priča se dalje svodi na razmnožavanje, 
a razmnožavanje je oblik oprašivanja... Pšenici, odnosno 
Krupenički, je bio problem i dalje se množiti, pa su joj 
u množenju pomogla dva duha. Duh Tribun pšenicu je 
raznosio po svijetu, a duh Gurko je narode obdarene 
pšenicom darivao plugom." 

Spirogira je snaporom otpila nekoliko gutljaja: “Molim?" 

Kako je ispričao sve što je znao o pšenici, Slaven se 
odlučio za pozdrav dobrim duhovima: “Hvala dusima!" 
uzviknuo je što je jače mogao. 

“Hvala im vječna!" uzvratio mu je zbor tanušnih 
glasića. Slaven je nogom lagano udario ruksak. Krijesnici 
se nisu udomaćivali samo u njegovoj kući, nego i na 
svakom mjestu gdje ih je donosio sa sobom. Sve češće 
ih je valjalo umirivati. 

Razredom se prvo prolomio Spirogirin vrisak: “Ti ćeš 
me u grob otjerati!" a potom i uzvici oduševljenja. Ena, 
Ivo, Irina i Petar počeli su skandirati Slavenovo ime, a on 
je svejednako stajao, još opijen pripovjedačkim zanosom. 
Za razliku od Slavena, Irisina obješena ramena jasno 
su govorila o veličini promašaja koji se upravo dogodio. 
Umjesto Slavena, Iris je izgovorila jednu od teta Nadinih 
omiljenih poslovica: “Blago onom tko rano poludi, sva 
će mu mladost u veselju proći." 

Voganova vlas 


Spikegira 
nhaslavneca 
plol ogiye 


Oboje su jedva dočekali početak velikog odmora. Petar i 
Ivo su otrčali kupiti svakome po burek, a Iris se udaljila 
od svih. Za sobom je povukla i Slavena na kojega se 
obrušila istoga časa kada su ostali izdvojeni: “Dobro, 

jesi li ti normalan? Školska godina je tek počela, a mi 
smo puni jedinica kao šipak koštica." 

“Barem bi ti trebala znati kako ništa nisam izmislio." 

“Tko te pita jesi li što izmislio? Ti si krivac za sve 
nakupljene jedinice!" 

“Sve što sam izgovorio čuo sam na Sova planini. 
Računao sam da, ako već o pšenici nisam ništa iz knjiga 
stigao naučiti, možda pričom mogu dobiti na vremenu." 


Iris je i dalje bjesnjela: “I dobio si na vremenu, to jest, 
oboje smo dobili na vremenu — sada možemo za svaki 
sat biologije bubati koliko god želimo..." 


Slaven se nadureno okrenuo: “Nisam samo ja kriv." 

“Tko te tjerao da se zahvališ duhovima?" 

“Znam, za to sam kriv. Mislio sam da su duhovi na 
mojoj strani i da će priča o pšenici biti pun pogodak!" 

Iris se polako smirivala, a bijes je postupno zamjenji- 
vala radoznalost: “Izmislio si priču o pšenici?" 

“Što ti je? Čuo sam je na Sova planini." 

“Kažeš, baš si je čuo?" 

“Da, svojim ušima, ovako kako sada slušam tebe." 

“Na Sova planini?" 


Slaven je potvrdno kimnuo: “U dvorima kneginje 
Sunčanice, za vrijeme gozbe." 


“Nakon Prvanove pobjede nad Srdanom?" 
“Mhm. 


Slavenova su ramena počela nekontrolirano poska- 
kivati. Iris je široko otvorenim plavim očima netremi- 
ce promatrala svog školskog prijatelja. Mislima su joj 

prolazile sve poteškoće, sve školske brige koje su im se 
od susreta s kamenicama nagomilale i sve tajne o kojima 
su pred drugima šutjeli. Promatrajući ga, ozbiljno je 
posumnjala kako su najnovije nedaće pomutile razum 
učeniku koji je donedavno slovio za najuzornijeg đaka 
ove škole. Oprezno mu je prišla, prislonila mu dlan na 
rame i, hineći razumijevanje, brižno progovorila: “Sve 
će biti dobro. Samo se ti lijepo smiri. Sve će sigurno biti 
dobro. I ne samo dobro, nego jaaaakooo dobroo." 

Slaven joj je uputio pogled iskusnog revolveraša iz 
jednog od Clint Eastwoodovih filmova: “Stvari su krajnje 
ozbiljne." 

“Znam, prijatelju, i ja te potpuno razumijem. Samo se 
ti lijepo smiri." 

“Prestani sa mnom razgovarati kao s luđakom. Ti ne 
znaš što se zbiva." 


Odmaknuvši se nekoliko koraka od Iris, Slaven je iz ruk- 
saka izvadio kamenice i značajno ih odvagnuo: “Mislim 
da ćemo morati otići na Sova planinu." 

“Molim?" Iris nije uspjela zatomiti čuđenje. Ta ona 
je bila ta koja je redovito gnjavila, navaljivala i čeznula 
za odlaskom. 

“I to odmah, za trajanja velikog odmora", Slaven je 
nastavljao još ozbiljnijim glasom. 

Iris je ponovila poput robota: “Za vrijeme velikog 
odmora." 

“Ovo će biti posljednji put da odlazimo u vrijeme 
nastave, to ti čvrsto obećajem. Ali sada im je naša pomoć 
zaista potrebna." 

“Kako, molim?" Irisino prvotno čuđenje zamijenio je 
osjećaj brige. 

“Prvanov je život ugrožen. Srdan ga je izazvao na 
dvoboj kod Vira." 

“Misliš da je Srdan jači od Prvana?!" 

“Prvan ga je već nekoliko puta pobijedio u preskocima, 
u hrvanju, tako su barem pričali na Sova planini..." 

“Znači, Prvan je jači, a Srdan slabiji!" 

“Možda." 

“Možda? Ne vjeruješ u Prvanovu snagu?" 

“Vjerujem u Srdanovu srditost.? 

“Da, srdit čovjek postaje jači negoli je uistinu.? 

“Jači i smjeliji. Osim toga, posve sigurno znam da će 
ovoga puta Srdan biti pobjednik." 

“Kako bi ti to mogao znati?" čudila se Iris. 

“Srdan je sklopio savez s Vodanom. Njih su dvojica jača 
od Prvana." 

“Ma, hajde!" i dalje se iščuđavala Iris. 

“Vodan mu je darovao jednu vlas svoje kose." 

“Da, i?" 

“1, eto, kada se Prvan pojavi na poprištu, Srdan će 
protrljati Vodanovu vlas i tada se Prvan više neće boriti 
samo protiv Srdana, nego i protiv zloslutnog Vodana. 
Tu bitku nikako ne može dobiti." 


Iris je zamislila Prvanovo tijelo kako se nemoćno batrga 
u dubokim vodama i travuljagu koja ga omotana oko 

stopala vuče u mrak vodenih prostora. Naglo je poskočila: 
“Idemo!" 
“Možda bismo trebali razmisliti o odlasku?" 


“Lijepo sam ti rekla, idemo! Jesam, kako bi ti rekao, 
šminkerica, ali nepravdu ne podnosim." 


Slaven je u rukama držao pripremljene kamenice. Prije 
negoli će udariti jednom o drugu, pogledom je zaustavio 
Iris: “Cekaj! Danas se moramo držati plana odlaska i po- 
vratka. Oboje moramo zaželjeti povratak na Sova planinu 
— u isto vrijeme i na isto mjesto. Jesi li me razumjela?" 

Iris nestrpljivo odgovori: “Nema problema. Od sveg 
srca želim biti kod Vira, Srdanovog i Prvanovog poprišta." 

Slaven zadovoljno kimne: “Ali, to nije dovoljno. Jednako 
snažno moraš željeti povratak u školu za deset minuta." 

Iris pogleda na ručni sat: “Za dvanaest minuta!" 

Slaven i sam provjeri vrijeme na svome satu, i odobri: 
“U redu, za dvanaest minuta. Točno kad se oglasi zvono 
za kraj velikog odmora." 

“Ali, vraćamo se u školski zahod, a ne u razred, jer bi 
u razredu već mogao biti poneki od učenika." 

“Mudro. Vraćamo se u školski zahod točno za dvanaest 
minuta." 

“Jesu li krijesnici uz tebe?" 

“Znaš da se ne odvajamo." 

“OK. Držite se. Polijećemo!" 


Iris se objema rukama primila za Slavenova ramena. 
Zatvorila je oči i stala ponavljati: “Kamenice, molimo 
vas, odvedite nas na Sova planinu." 

Slaven joj se pridružio: “Na poprište Prvanove i 
Srdanove bitke." 
“Krijesnici, vodite nas do Vira, Vodanova utočišta." 


Uslijedilo je nekoliko udaraca. Začulo se — bum, tras, 
tres, a zatim su Iris, Slaven i krijesnici nestali u oblaku 
bijeloga dima. Razredom je odzvanjala buka školskih 
hodnika. Bilježnice i udžbenici su se i nadalje lijeno 
odmarali po napuštenim đačkim klupama. 

“Uh, nešto me pritišće", zajaukala je Iris. 

“Psssst", utišavao je Slaven, “To je samo grana. 
Pomakni se više lijevo." 

“Tko je ono tamo?" radoznalo je nastavljala Iris. 

“Tiše", umirivao je Slaven. Pogledom je pratio smjer 
Irisina kažiprsta: “Joj, to je Srdan. Iščekuje Prvana." 


“Sam je. Zar nisi rekao da je Srdan u dosluhu s 
Vodanom?" 


“Šuti već jednom. Čut će nas. Lijepo sam ti objasnio, 
Srdan uz sebe ima Vodanovu vlas, a s njom i njegovu 
zaštitu. Vodan će mu priskočiti u pomoć tek kad Srdan 
protrlja njegovu vlas." 


Srdan se naglo okrenuo. Slaven i Iris su se prignuli pod 
obližnji grm lijeske. Krijesnici su vriskali: “Evo ga, stiže 
Prvan!" 

Začuli su se Prvanovi koraci. Srdan je iz njedara 
izvadio Vodanovu vlas, snažno je protrljao, osmjehnuo 
se i umaknuo. Teta Nada bi mu se, kada bi ga vidjela 
kako bježi, sigurno narugala: “Nije zec kukavica, nego 
samo leđa čuva." 


Prvan se, ne sluteći o Srdanovu dosluhu s Vodanom, 
užurbano približavao. Korak su mu ubrzavali hrabro 
srce i želja za pobjedom. Zastao je tek u blizini lijeske, 
ondje se osvrnuo i iz sve snage povikao: “Srdaneeee, 
Srdaneeee... Evo me! Stigoh na megdan... Pokaži se, 
Srdaneeeee!" 


Šuma je zloguko odzvanjala jekom Prvanova glasa. 
Umjesto Srdanova odgovora začuo se prekrasan pjev. Za 
pjevom se pojavila prilika dugokose djevojke odjevene u 
bijelo. Krijesnici su šaputali: “Vila Rusalka." 

Slaven ih je želio upitati tko je vila Rusalka, ali je 
primijetio kako je od Rusalkine pjesme izgubio moć 

govora. Rusalkina je pjesma nadjačavala sve šumove i 
zvukove. Iris se počela panično ponašati: povlačila je 
Slavenov rukav i natezala ga za rub košulje. Drugom je 
rukom upirala u smjeru Prvana, opčinjenog pjesmom i 
Rusalkinom pojavom. Prvan je Rusalki zaneseno prilazio, 
a lice mu se ozareno osmjehivalo. Kad mu se pogled 
susreo s Rusalkinim očima, tijelo mu je zasvjetlucalo 
sjajem riblje krljušti. Rusalkin ga je poj posve omamio. 
Prvana je obuzimao slatki drijem. 

Krijesnici su se vrpoljili, Slaven je otvarao usta bezu- 
spješno htijući uzviknuti upozorenje, Iris je bila nijema. 
Izgubili su moć govora. Kako glasom nisu uspjeli upozoriti 
Prvana, Slaven se poslužio mimikom. Nezgrapnim, ali 
jasnim pokretima, pokazivao je Iris oveći hrastov panj. 
Uz podosta namigivanja i napora, panj su obuhvatili 
svatko s jedne strane i drvo je bilo podignuto. Ubrzo je 
Rusalkinu pjesmu narušila buka bačena panja, a šumom 
se prolomio lepet krila preplašenih ptica i cika probuđenih 
šumskih duhova. 


Zagrajale su i kečizube. Užagrenim su očicama željele 
nastrijeliti živo biće koje im je omelo san. Za kečizubama 
se oglasio Paklenjak. Iz udubine mračnog duba zazveckao 
je mračnim posjedom — ljudskim, konjskim i bivoljim 
lubanjama. Potaknuti Paklenjakovom bukom, lancima 
su zazvečali i krivomjeri, a Ovasar, čovjek-hrast, prijeteći 
je zaudarao teškim nogama. 

Slaven je krijesnike gurao u džepove hlača. Pokušavao 
je zaustaviti njihovo drhturenje i silan strah od razbuđenih 
i razjarenih bića Bezdana. 


Prvan se prenuo. Sumska graja ga je otela drijemežu i 
on se prestravljeno osvrtao. Snažno je odskočio od vile 

Rusalke i riječnog korita kojemu se posve primakao. 
Od snage njegova nagla pokreta, preobražaj se dogodio 
i na vili Rusalki. Njezina je pjesma nestala, s njom i 
čarolija u koju je zavila šumu. Glas joj se više ni po čemu 
nije razlikovao od glasova običnih ljudi. Rusalka reče: 
“Darujem ti život, Prvane!" 

Prvan je pogleda ispod oka: “Zašto bi mi ga i oduzi- 
mala, čarobnice?" 

Vila se nasmjehnula: “Zbog urote." 

“Urote?" 

“Boga Vodana, moga gospodara i Srdana, tvoga 
takmaca." 

Prvan se tek sada našao u čudu. Iako nije dvojio u 
istinitost vilinih riječi, nije razumio njezinu iznenadnu 
odluku da mu daruje život: “Ali, zašto si se predomislila?" 

“Zbog tvoje plemenitosti koju sam osjetila dok sam 
te pjesmom zanosila." 

“Čudno. Čudno." 

“Čemu se čudiš, junače?" 

“Tomu što ti, koja si podanica strašnoga Vodana, 
govoriš o plemenitosti." 

“Istina, mi vile smo neobični stvorovi. Ponekad smo 
zbog vas ljudi zle i škodljive, ali nas upravo vi ljudi, znate 
učiniti boljima i od vas samih." 

“A Vodan? Hoće li te kazniti?" 

“Prvane, zaboravljaš da smo i mi vile, i svi drugi 
bjesovi, stvorovi boga Svaroga." 

“Dobroga boga?" 

“Da, boga svjetlosti i dobrote" 

“I dobar bog vas je učinio zlima?" 

“Svarog je po svijetu rasporedio dvije vrste sila." 

“Sile dobra i sile zla?" 

“Točno, Prvane." 

“Koje su sile jače, vilo?" 

“Jednako su snažne i jednako su potrebne, a svijet je 
onakav kakav treba biti kada među silama nema prevage." 

“Kada su u ravnoteži? U harmoniji?" 


“Upravo tako. Svarog nas nije stvorio zlima, ali nam 
je dopustio da budemo i zle ako to iz nekog razloga 
poželimo." 

“Tek sada ne razumijem, Rusalko." 


“Kako ne razumiješ? Ljudi, kao i vile, poznaju i zlo 
i dobro." 

“To mi je jasno." 

“Ako se među ljudima nađe netko tko želi zlo, mi 
ćemo mu pomoći." 

“Ali tada nema razlike između ljudi i bjesova. Jesu li zli 
ljudi isto što i bjesovi?" upita Prvan. 

“Nisu. Bjesovi zlo mogu i smiju činiti samo s dopu- 
štenjem svoga stvoritelja, a zli ljudi ga čine i bez njega." 
“Znači li to da su zli ljudi gori od bjesova, vilo?" 

“Točno. Ali, njihova djela popravljaju plemeniti junaci 
poput tebe — ljubimci svijetlih duhova. Hajde sada, Prvane. 
Kreni i vjeruj u moju pomoć." 

“Čekaj, Rusalko, ne vraćaj se Vodanu i njegovu glibu. 
Pođi sa mnom." 

“Rado bih to učinila, no ne mogu." 

“Zašto, Rusalko? U tebi je toliko lijepoga i dobroga." 

“Ne mogu, Prvane. Ja sam stvorena za svoj, a ne za 
vaš svijet." 

“Ne želim te izgubiti, vilo." 

“Možemo se i nadalje susretati." 

“Kako ću te pronaći Rusalko? I gdje ću te tražiti?" 


“Primi ovaj koralj. Uvijek kada ga čvrsto protareš, ja 
ću ti se obznaniti i naći ti se na usluzi." 


Prvan je primio koralj i otvorio usta htijući još nešto 
prozboriti. Vila je Rusalka nestajala u dubinama riječnoga 
vira. Kada je posve zamakla, iz vira je iskočio stari som, 
Šarkanj. Izvio se u luk, a potom razvio krila i poletio 
prema nebu, u smjeru najbližeg oblaka. 


Šuma je odisala prestravljenim mukom. Samo su 
krijesnici, iz dubine džepova Slavenovih hlača, i nadalje 
drhturili. 


lll 


ordanova strijela 


Slaven i Iris su se meškoljili pod lijeskom. S nostalgijom 
su mislili na sigurnost svoje učionice. U njoj su davno 
doznali kako dugotrajno sjedenje može biti bolno i naporno, 
a sada su osjetili i sve posljedice pritajenog čučanja. Grm 
lijeske pokazao se neudobnijim od školskog stolca. 

Iz meškoljenja ih je prenuo čudan zvuk. Oprezno 
izvirivši, Slaven je zamijetio obrise ljudske sjene. Kako mu 
se nakon prestanka vilinoga pjeva povratila sposobnost 
govora, tiho je progovorio: 

“Prvanu se netko prikrada s leđa." 

Krijesnici su ustrašeno zažamorili: “Dolazi Srdan!" 

Iris je rukom pokrila usta: “Srdan se vraća?" 


Njezino je pitanje ostalo bez odgovora. Zrakom je zazviždao 
zvuk odapetog predmeta. Začuo se mukli udarac. Krošnje 
obližnjeg drveća su zatreperile. 


Slaven i Iris spretno su razmaknuli grane lijeskova 
grma. Pred njima se nalazio zastrašujući prizor: Prvanovo 
je tijelo ležalo obliveno krvlju, a iz daljine se približavao 
Srdan s lukom u desnoj i tobolcem strijela u lijevoj ruci. 


Krijesnici su zadrhturili: “Pogibe Prvan!" 


Slaven je shvatio: obistinilo se proročanstvo izrečeno 
na Sunčaničinoj svečanosti. Zgroženo je prozborio: “Ipak 
se dogodila velika nesreća na Svevidov dan!" 

Iris je zaplakala: “A mi je nismo uspjeli spriječiti." 


Srdanovo se golemo tijelo nadvijalo nad Prvanom. Na 
trenutke se činio vrlo zadovoljnim, a na trenutke pora- 
ženim vlastitim nedjelom. 


Slaven je bjesnio. Stvarno su ga mogle razljutiti samo 
tri stvari: nepoštenje, nepravda i prijevara. Bijes ga je 
zaslijepio. Zaboravio je oprez i u tili čas spojio ruke u 
oblik trube. Napuhao je pluća i iz sve snage uzviknuo 
kletvu: “Zemlja ti kosti izbacivala!" 

Gutajući suze, Iris mu se pridružila: “Nemiri te 
proganjali!" 
Krijesnici su pocikivali: “U Bezdan te otjerali!" 


Ne zna se je li Srdan pomislio kako mu kletve dovikuju 
šumske kečizube ili mu se savjest iznenada probudila. Bilo 
kako bilo, tijelo mu se punilo strepnjom, a lice mučnim 
grimasama. Progonjen mračnim slikama svoga zlodjela 
odbacio je luk i strijele. Iz odjeće je izvadio Vodanovu vlas 
i snažno je protrljao. Nadao se da će mu Vodan pružiti 
utočište u vodenim odajama skrivenim u dubinama virova. 


Potom je, kao što bi učinila i svaka druga kukavica, 
ružno zacvilio: “Nakon ovoga ubojstva ne želim više 
živjeti na zemlji... Trebao bih umrijeti, ali ne mogu... 
Bojim se smrti, strah me o njoj misliti... Spasi me, 
Voooodaaaneeee... Odvedi me u dubine, sakrij me u 
virove..." 


Srdanovu je jadikovku prekinuo udarac groma. Nad 
šumu su se nadvili oblaci čiju su tmastost povremeno 
razbijale goruće munje. Krilati Šarkanj se pojavio drugi 
put u ovome danu, sada u ponirućem letu prema Srdanu. 

Šarkanjeva riblja usta razvučena u zadovoljan osmijeh 
ispuštala su glasove nalik govoru. Spominjao je Vodanovo 
izdašno darivanje onih koji su mu odani, a među njima 
je Srdan bio na čelnom mjestu. Šarkanjeva ružna glava 
iskezila se baš nad Srdanom, a već sljedećeg trenutka 
obojica su tijelima razbili površinu vode i nestali u mraku 
riječnih dubina. Mjesto na kojemu su uronili izbacivalo 
je vodene mjehuriće. 

* 


Neko vrijeme mjehurići su se glasali bljuć-bljuć, a zatim 
je šumom zavladao muk. Pritajile su se čak i rogoborne 
kečizube. Činilo se da su životinje i biljke odahnule od 
nagomilane jeze i straha. Slaven se prisjetio da ga je teta 
Nada često tješila. Tada bi mu govorila da i od goreg 
postoji gore. 

Možda je teta Nada imala pravo, možda ovo nije 
najgore što mu se moglo dogoditi. Jednom je rukom 
razmaknuo ljeskove grane, a drugom je zadržavao Iris 
koja se otimala htijući istrčati na čistinu. Pokušao je 
razborito razmisliti o tome što im je najmudrije učiniti. 
No, kad panika vlada razumom, misli se povlače kao što 
se more povlači od obale za vrijeme oseke. 


Slaven je odlučio napustiti sigurnost ljeskovih grana i 
ponovno krenuti u nepoznato. Pogledao je prema mutnom 
viru u kojemu je nestao Srdan. Zamišljao je kako izgleda 
Vodanov riječni grad. 

Misli mu je omelo Irisino šmrcanje. Izgledala je kao 
Slavenova mama za vrijeme jedne od njezinih omiljenih 
sapunica. Nije razumijevao kako mu se Iris dogodila 
kao prvi suborac u ovoj čudnoj pustolovini. Pogled na 
okrvavljenu Prvanovu odjeću odvratio ga je od misli o 
Iris, mami i sapunicama. 


koko 


“Diše", prozborila je Iris. 
Slaven je osjetio kako mu se želudac penje u grlo. 
Rukom je provjerio džepove hlača. Srećom, krijesnici su 

mirovali. Zaškiljio je u Prvanovu smjeru i brzo odvratio 
pogled: on, Slaven, hrabri muškarac i okorjeli ratnik, 
nije uspijevao gledati krv. Zato je krhka i uplakana Iris 
poprimila izraz svojstven medicinskim sestrama iz školske 
ambulante. Zavrnula je rukave i visoko podigla ruke, 
baš kao da ih je upravo sterilizirala. Doticala je pojedine 
dijelove Prvanova tijela i krajnje ozbiljno komentirala: 
“Koliko mogu procijeniti, nema prijeloma. Desna mu je 
strana grudnoga koša oblivena krvlju, tu je i prostrijelna 
rana vrata... no, bilo se čuje... Prvan diše... Živ je!" 


Slavenov se pogled zaustavio na strijeli koja je ružno 
virila iz Prvanova vrata. Osjetio je nagon za povraćanjem. 
Jednom mu je već bilo tako teško. Ako se dobro sjećao, 
bilo je to ljetos, na povratku s ljetovanja, kada se prejeo 
ćevapa s lukom. Teta Nada mu je tada rekla: “Ne daj 
Bože doživjeti ono što čovjek može preživjeti." 

Pred očima su mu izmicali i šuma i nebo, a pod noga- 
ma tlo koje se vrtložilo i ljuljalo. Boreći se s mučninom, 
prihvatio se za stablo iza Prvanove glave. Nekoliko je 
puta duboko udahnuo i sam za sebe ponovio: “U teškim 
vremenima, muka čovjeka natjera na sve." 

Iris je domahnula okrvavljenom strijelom: “Evo je!" 


“Ištenem! Kako si je uspjela izvaditi?" čudio se Slaven. 

Iris je slegnula ramenima: “Nemamo vremena za 
naklapanje. Valja nam zaustaviti krvarenje." 

Krijesnici su se oglasili: “Krvarenje, brrrr, krvarenje!" 

Iris je odbacila strijelu i dohvatila Slavenove ruke. 
Prinijela ih je Prvanovoj vratnoj žili i prislonila ih na 
točno odabrana mjesta: “Taaaako! Ti se sada, Slavene, 
ne miči i ne popuštaj s pritiskom", izdavala je naredbe. 

Krijesnici su se javili u zboru: “Ne popuštaj s pritiskom!" 

Slaven je okretanje želuca nastojao zaustaviti prepir- 
kom s krijesnicima: “Gdje ste sada, strašljivci? Pokušajte 
vi ne popustiti s pritiskom!" 

Iris je krv s ruku smireno otirala obližnjom široko- 
lisnom travom. Ponašala se kao da je sama samcata 
na cijelome svijetu. Čak se, suprotno pravilima lijepog 
odgoja, prihvatila i pretraživanja Prvanove odjeće. Slaven 
je sklanjao pogled od neugodnog prizora, a zatim je 
počeo negodovati: “Ponašaš se poput neke gusarice, ili 
uličnog džepara." 

Iris nije odgovarala. Čudila se što Prvanova odjeća 
ne posjeduje ništa nalik džepu ili nekom skrivenom 
pretincu u kojemu se čuvaju amajlije. Grubo sukno 
Prvanove odjeće bilo je teško samo po sebi, a osušena 
ga je krv činila još tvrđim i težim. Naposljetku, Iris je 
zadovoljno poskočila: “Evo ga! Umjesto džepa koristi 
kožnatu vrećicu povezanu oko struka!" 

Slaven je dvojio je li mu pametnije podići ruke s 
vratne žile i oteti Iris Prvanovu kožnatu vrećicu ili mu je 
mudrije ne osvrtati se i pripaziti na krvarenje. Dobacio 
joj je bijesan pogled: “Što će ti ono što ti ne pripada?" 

Iris je bila zaokupljena najnovijim pronalaskom. Iz 
kožnate je vrećice vadila jedan po jedan Prvanov predmet, 
pomno ga promatrala, a zatim razočarano odlagala. 
Vrijeme je prolazilo, Prvan je sve teže disao, Slavenovi 
udovi su ponovno trnuli, a Iris je slagala, odlagala i 
preslagivala. 


“Nema ga, nema ga, nema ga." 
“Koga nema?" Slaven je sada već bijesno povikao. 

“Ne koga, nego čega?" žestila se Iris. 
“No, dobro, što nedostaje?" 

“Koralj, pametnjakoviću.? 

“Koralj?" 


“Što bi drugo u ovomu trenutku moglo nedostajati, 
a moglo bi spasiti Prvanov život?" 


Slaven je s olakšanjem odahnuo. Nije volio razočaranja, 
posebno ne u prijatelje, a Iris je počeo doživljavati ne 
samo sudružicom u pustolovinama, nego i prijateljicom. 
Krijesnici su se oglasili iz trave: “Koralj vile Rusalke!" 


Iris bijesno poviče na Slavena: “I ti cijelo vrijeme šutiš?" 

“Ja šutim?" bunio se Slaven. 

“Gledate me, ti i tvoji krijesnici, dok se patim tražeći 
koralj, i... šutite?" 

“Što ti je? Nismo vidoviti." 

Gorućim očicama krijesnici su osvjetljivali koralj: 
“Hi-hi-hi, nismo vidoviti.? 

lris im je uzvraćala ljutito: “Neka, neka, obračunat 
ćemo se mi još zbog ovoga koralja... Neka, neka..." 


Zaista, razmišljao je Slaven, Iris me sve više podsjeća 
na mamu. Pitam se jesu li sve žene nalik jedna drugoj 
ili sliče samo one s kojima se često viđamo? 


Dok je Slaven razmišljao o ženama i njihovim sličnostima, 
Iris se poput gimnastičarke obrtala oko Prvanova tijela. 
U par skokova je bila uz koralj, potom se bočno okrenula 
dva-tri puta i već se nalazila uz Prvanovu lijevu ruku. 

Razdvojila mu je palac od kažiprsta i između njih polo- 
žila oblu kuglicu koralja. Prije negoli će protrljati koralj 
pomicanjem Prvanovih prstiju, doviknula je Slavenu: 
“Pripremi se za bijeg prema lijeskinu grmu. Može?" 


Slaven je potvrdno kimnuo glavom. Čudio se obratu 
koji mu se dogodio otkako je ugledao Prvanovu ranu. Uh, 
želudac mu se još uvijek okretao od pomisli na onu groznu 
strijelu. Osim toga, toliko krvi nije vidio ni u najgorem 
hororcu. Što je više razmišljao, to je postajao sigurniji 
da mu se život pretvorio upravo u takvo nešto — u horor. 


Iris je odskočila: “Juriš, što čekaš?!... Halo! Trebam li te 
nositi prema grmu?" 

Vilma pomoć 


Pustolovi moraju jako dobro razaznavati zvukove. I ne 
samo zvukove, nego i tišinu. Slaven je naučio razlikovati 
četiri tišine: tišinu pred oluju, tišinu nakon spavanja, 
tišinu zbog ukora i tišinu vilinog dolaska. Ta četvrta, 
najtiša tišina, i nije bila prava tišina. Nju čini uspavljujuća 


120 


Krijesnici - dobri kućni duhovi 


vilina glazba, a ona je istodobno glasnija od svih zvukova 
i tiša od najdremljivijeg drijema. Kako je već dobro 
upoznao vilinsku tišinu, očekivao je kako će bez glasa 
ubrzo ostati i on i krijesnici, pa čak i brbljava Iris. Stoga 
je povremeno kašljucao i osluškivao čuje li se kašljucane 
ili je već nastupila tišina zbog dolaska vile Rusalke. 

Iris je primijenila drugu strategiju. Usta je napunila 
žvakaćim gumama. Sjećala se kako je njezina mama 
na dugim vožnjama pri povratku s ljetovanja tvrdila da 
žvakanje povećava koncentraciju i otklanja potrebu za 
snom. Uz to, žvakanjem je smanjivala strah i nemir. 
Vrijeme je sporo protjecalo, gotovo jednako sporo kao 
na satu povijesti. Osjećala je nelagodu sličnu nelagodi 
prije Višeglavinog ispitivanja gradiva. 

Iščekivanje vilina dolaska, Iris je odlučila skratiti pri- 
sjećanjem na ružne događaje. Nakon nekog vremena je 
zijevnula. Nije bila cendravica, ali se umorila od ružnih 
događanja. Osim toga, ni skok njezine mačke Maze s 
četvrtoga kata, ni pronalazak uginulog goluba, ni gubitak 
ključeva u Orlovu Gnijezdu, ni bilo što drugo do sada 
doživljeno nije se moglo mjeriti s Prvanovim stradanjem. 
Iznenađeno se trgnula i pomislila: “Jesam li ja to zijevnula?" 

Odmaknula je lijeskovu granu i provirila. Pred sobom 
je ugledala vilu Rusalku nadvijenu nad Prvana. Iris je 
još jednom zijevnula, a potom je snažnije zažvakala. 
Zatvorila je oči i u sebi svesrdno zamolila: “Molim te, 
vilo, spasi Prvana." 

Kada je ponovno otvorila oči, vile Rusalke više nije bilo. 

“Nije moguće da se samo tako okrenula i otišla", 
razočarano je, i dalje u sebi, dvojila Iris. Pridigla se 

na koljena. Iz grma je izvirivala gotovo cijelo vrijeme. 
Učinilo joj se da joj se pogled susreo s Rusalkinim. Iris 
je za svaki slučaj još jednom zažmirila. Čučnula je iza 
grma i protresla Slavenovo rame. Željela ga je upozoriti 
na dolazak vile, na mogućnost da im je položaj otkriven i 
na susret njezinih i vilinih očiju. Uzalud. Slaven je spavao 
snom pravednika. Iris je shvatila da je ostavljena samo 
svojim snagama. Utješila se mišlju da joj takva sudbina 
nije namijenjena po prvi put. Snažno je zažvakala žvaku 
i odlučno razmaknula grane lijeskova grma. 

Vila se upravo nadvijala nad Prvana. Činilo se da 
nešto predano obavlja jer mu je u tom trenu omatala vrat 
vodenim travama. Prvan je dolazio k svijesti. Bunovno 
je upitao: “Što se dogodilo?" 

Vila Rusalka mu je zadovoljno odgovorila: “Oporavljam 
te od rane. Bit ćeš dobro, Prvane." 


x 


“Rane?" čudio se Prvan primajući se za vrat. 


vxxxx 


snagu, sada je sve dobro." 


Prvan se lagano pridizao u sjedeći položaj. Naslonjen 
leđima na drvo, osvrnuo se oko sebe: “Gdje je Srdan?" 


“Prvane, misli na svoj oporavak", Vila je izbjegavala 
odgovoriti. 


“Reci mi, vilo, što se dogodilo Srdanu?" 


“Od danas, Srdan ako vodom pliva ne bućka, ako 
travom hodi — ne šuška. To mu se dogodilo." 


“Postao je, dakle, sjena?" 


“Tako nekako. Svojom voljom postao je Vodanov rob, 
a to je isto kao da je postao sjena." 

“Nakupilo se u Srdanu zla i više nije bio za ovaj svijet. 


“Točno, Prvane. Ali i ovo njegovo drugovanje s 
Vodanom također je zlo." 


Prvan je podigao obrve. Na njegov upitan pogled vila 
je objašnjavala: “Srdan doista nije više među živima, no 
njegovu životu još nije došao kraj i neće ga biti sve dok 
mu se srce ne probode glogovim kolcem." 

“... a to sam trebao učiniti ja onoga trenutka kada 
me izazvao na megdan", dovršavao je Prvan i pokušavao 
se podići na noge. 

“Možda jesi, možda nisi. Nije na ljudima da sude.", 
tješila ga je vila. 

“U pravu si, vilo. Ipak sam ga morao spriječiti." 

Vila Rusalka se sjetno nasmiješila: “Ljudsko srce nikad 
posve zadovoljno nije... Raduj se ozdravljenju, Prvane." 


Na viline se riječi Prvan protegnuo i osovio na noge. 
Osjećao je kako mu tijelom ponovno kolaju snaga i volja 
za nove pobjede: “Za Srdana se ne čudim, ali kako si se 
ti, vilo, stvorila u Vodanovim vodama?" 


Vila Rusalka se prignula k zemlji i podigla odbačeni 
koralj. Vraćala mu ga je s osmijehom: “Pozvao si me 
prema našem dogovoru." 

Prvan se u nedoumici češkao po potiljku: “Kako se 
toga ne sjećam? Posljednje što pamtim bila je tupa bol 
Srdanova pogotka." 

Vila mu je otvorila dlan desne ruke i na njega položila 
koralj: “Najvažnija djela u životu ljudi događaju se uz 
našu pomoć." 

“Veliš, najbolja djela činimo bez da nam je to poznato? 
Možda si u pravu, Rusalko." 

Vila se polako opraštala, postajući sve dalja i dalja: 
“Ako ideš za dobrim i izbjegavaš zlo, Prvane, sve drugo 
ne bi trebalo biti važno..." 


Prvan je vilu ispraćao pogledom. 


Vila Rusalka stapala se s nebom. Rasplinjavala se 
poput oblaka nakon kiše. Nestajala je brzo i maglovito. 

Prvan je opčinjeno stajao, a ožiljak na vratu mu je 
zacjeljivao i nestajao. Kada ne bi bilo koralja u šaci, 
zasigurno bi vjerovao kako je u ugodnom drijemežu uz 
rijeku sve doživljeno tek sanjao. 


koko 


Šumu su ispunili uobičajeni zvukovi. Vjetrić je ćarlijao 
mrseći vrhove šiblja, a ptice su pjevale bezazlenim pjevom. 

Slaven je disao tiho i pravilno. Spavao je najčvršćim i 
najdubljim snom koji se obično sniva u rano jutro, prije 
buđenja za odlazak u školu. Ravnomjerni pokreti iz 
džepova hlača odavali su kako spavaju i krijesnici. Iris 
ih je neko vrijeme promatrala žvačući gumu. Zadovoljno 
je prošaputala: “Dakle... tajna je u žvakaćoj gumi. Tko 
bi pomislio?" 

Znala je da je pronašla lijek protiv viline tišine, ali 
i da ne valja gubiti vrijeme ukoliko kane stići na kraj 
velikog odmora. Još jednom je pogledala usnulog Slavena. 
Primila ga je za ruku, zatim je napuhala gumeni balon i 
zalupala kamenicama. Snažno je zamišljala samo jedno: 
“Neka se oglasi zvono za kraj velikoga odmora." 

“Ja imam najljepši madež od svih osnovnoškolki.? 


“Možeš misliti! A ja imam sestru koja ima madež 
tamo gdje ga nitko drugi nema." 


“Franka, ponovno izmišljaš“", negodovala je Tara. 

“Izmišljam? Pitaj koga god poželiš, moja sestra ima 
madež na zubu..." 

“Ha, ha, ha. Ne zove li se taj madež karijes? Baš si me 
dobro nasmijala!" 


“Samo se rugaj, vidjet ću te sada na matematici!" 
ljutila se Franka. 


Tara je zalupila vratima zahoda. Franka se uvrijeđeno 
uputila oprati ruke. Otirući ih papirnatim ubrusom, 
oponašala je Tarine grimase. Nije voljela ruganje. Puno 
bolje se snalazila u kreveljenju i imitiranju drugih. Tu je 
već bila ravna svjetskim imitatorima. Izašavši iz zahoda, 
sama za sebe je komentirala: “Možeš misliti, rugala se 
vrana vrani, a obje su crne." 


koko 


Slaven je prvo pomislio kako sanja, a potom je shvatio 
kako mu je san upravo prekinut. Zadržao je dah i strpljivo 
pričekao završetak prepirke djevojčica iz njegova razreda. 
Nakon Tarina odlaska, Franka je još neko vrijeme šuškala 
papirnatim ubrusima, a zatim su se i za njom zatvorila 
vrata ženskoga zahoda. 


Slaven je oprezno provirio. Više se nije čudio što se 
zatekao u ženskom, umjesto u muškom zahodu. Nije čak 
bio ni ljutit. Prije bi se moglo reći kako je bio razočaran 
sobom, jer je sada već dobro znao da je, za razliku od 
Iris, spokojno prespavao dolazak vile Rusalke. Da je bio 
budan, kamenice bi ih vratile u muški zahod. Ali, kako 
je prespavao pola akcije i njezinu završnicu, kamenice su 
ih vratile na mjesto koje je Iris zamislila kao odredište 
povratka. S obzirom na to da je Iris mogla zamisliti 

frizerski salon, dobro je i prošao. Pomirljivo se prisjetio 
jedne od teta Nadinih pouka: “Pametan misli što govori, 
a lud govori ono što misli." 


Kucne na vrata susjednog zahoda: “Hajde, izlazi, Iris. 
Znam da si i ti ovdje." 


Irisina čupava glava oprezno proviri: “Što je, jesi li živ?" 
“Jesam, ali ti nećeš još dugo biti među živima!" 
“To mi je hvala što sam nas vratila?" 

“Trebala si nas vratiti na početak idućega, trećeg sata." 
«1» 

“Vratila si nas na početak petog sata." 

“Uh, kako znaš?" 


“Nisi li čula Taru i Franku? Samo što nije počela 
matematika." 


koko 


“Without suffering, there is no learning." 

“O čemu ti to?" upitala je Iris. 

“No pain, no gain." 

“Dobro, hoćeš mi reći što to govoriš?" Iris je bila 
uporna. 


“Govorim kako je sve utemeljeno na mučenju. Eto, to 
govorim", potišteno je odgovorio Slaven. 


“Jako zgodno“, cvrkutala je Iris, “Baš zgodno." 


“Ne znam što vidiš zgodnog u muci, posebno u onoj 
koja nam oboma slijedi." 


“Kako, molim?" 

“Zato što nam slijedi matematika!" zabrinuto je 
rekao Slaven. 


“To me ne brine. Ja obožavam računanje." 

“Mlada si, možda promijeniš mišljenje." 

“Ma kakvi, ne mogu promijeniti mišljenje jer obožavam 
rješavati komplicirano." 

“Voliš komplicirane zadatke?" zgražao se Slaven. 

“Mhmm. I ne samo zadatke. Volim kada je sve oko 
mene komplicirano." 

«1» 

“I onda tražim rješenje, i tražim, i tražim, i tražim..." 

“To može potrajati." 

“Može. Ali to je ludo dobro, jer nije dosadno." 

“I tako, ti voliš komplicirano?" 


“Obožavam! Obožavam sve što je komplicirano: za- 
datke iz matematike, oslobađanje Sunčanice, spašavanje 
Prvana..." 


“Možda i ja jednom zavolim tu kompliciranu mate- 
matiku", pokušao se ponadati Slaven. 


“Znaš", važno se uozbiljila Iris, “kad pogledaš zadatak, 
najvažnije je prema njemu ne zauzeti negativno stajalište." 


“Negativno stajalište?" 
“Pa, da. Dakle, nikako ne smiješ misliti — to ne 


razumijem." 
“Nego?" 
“Sto, nego? Nego - suprotno 


1? 


“Aha, konačno mi je jasno." 

Slaven je iz njihova razgovora shvatio samo jedno — u 
matematici mu tek sada ništa nije jasno! Pogledao je 
na ručni sat i nezadovoljno stisnuo usta, baš kao Clint 
Eastwood u očekivanju protivnika: “Čuj, više nam ne 
vrijedi ulazak u razred. Previše kasnimo." 


“O, još jedan neopravdani!" 

“Možda ne primijete da nas nema." 

“Nadajmo se! Važno je ne misliti..." 

“... negativno!" Irisinu rečenicu su završili u zboru. 
“1, što ćemo sada učiniti?" upitala je Iris. 

Slavenu se činilo kako mu po prvi put ovoga dana sve ide 
u prilog: kasnili su dovoljno da ne uđu na nastavak sata, 
a premalo za neku novu pustolovinu s kamenicama. Osim 
toga, on je čvrsto odlučio kako će ih se danas riješiti. 
Baš njih, svojih dragocjenih kamenica. Ne zauvijek i ne 


130 


Krijesnici - dobri kućni duhovi 


trajno, ali na neko vrijeme — to sasvim sigurno. Sada je 
još valjalo privoljeti i Iris na odvajanje od kamenica i na 
ispravljanje nakupljenih jedinica. 

Ta zadaća neće biti ni lagana ni ugodna. Ipak se odlučio 
i progovorio: “Riješit ćemo se kamenica!" 

“E, znala sam! Potpuno si poludio!" 


Iris je reagirala burnije negoli je Slaven očekivao. 
Uhvatila se za glavu, zatim je zateturala, potom je pri- 
nijela ruku srcu hineći nesvjesticu. Kako Iris nikako nije 
padala u glumljenu nesvjesticu, Slaven je zaključio da se 
pred njim još jednom odvio prizor ponovljen iz jedne od 
Irisinih omiljenih sapunica. 

“Dobro, pokazala si sve svoje glumačko umijeće." 


Iris je uvrijeđeno frknula: “Ne vrijeđaj, ti... ti... 
bezobrazniče. Pitaj Taru o mom posljednjem padu u 
nesvijest — bilo je doista strašno!" 


“Znam već sve o tome", nezainteresirano je odgovorio 
Slaven. Sada je već dobro poznavao Iris i znao je da će 
se ubrzo primiriti. Do tada je bilo najmudrije prepustiti 
je zrcalu. Ponovno je pogledao na sat. Pričekao je još 
pet minuta, a potom je mirno progovorio: “Naravno, 
kamenica se ne rješavamo trajno. Samo dok ne popravimo 
ocjene." 


Iris nije odgovarala. Uvrijeđeno se ogledala u zrcalu. 
Slaven je znao da mora zvučati odlučno: 


“Tebi je, naravno, jasno da — ako ne popravimo ocjene 
— dovodimo u pitanje cijelu akciju na Sova planini?" 


Iris nije uspjela savladati radoznalost: “U kakvo 
pitanje?" 

“Moja mama će krenuti istraživati zbog čega sam 
popustio u učenju, a ona je... kao terijer... znaš, onaj 
pas tragač..." 


“Misliš, nanjušit će kamenice?" 

“Nanjušit će i tebe, i Sunčanicu, i Prvana, i Vodana, 
a kamenice će, zajedno s krijesnicima, završiti negdje 
na otpadu." 


Iris se konačno okrenula od zrcala. Činilo se da je 
napokon shvatila svu ozbiljnost situacije. Što je više 
razmišljala, postajala je sigurnija u opravdanost Slavenove 
odluke. Pred očima nije vidjela Slavenovu, nego svoju 
mamu, a u ušima su joj odzvanjala pitanja koja bi joj 
mama zacijelo postavljala. Tijelom joj je prošla lagana jeza: 

“Kažeš, nema drugog načina?" 

“No pain, no gain", ponovio je Slaven, ovoga puta 
dramatičnim glasom. 

“Što bi na ovo rekla tvoja teta Nada?" 


“Ne znam, možda bi rekla kako su i riječi i odluke 
dobre jedino kada ih slijede djela." 


“Znači, ništa od pustolovina?" zdvojno je upitala Iris. 
“Ništa od pustolovina. Ali..." 

“... ali samo na neko vrijeme." 

“Upravo tako. Kad ispravimo ocjene..." 

“... ponovno krećemo u pustolovine!" 


koko 


Iris i Slaven izgledali su poput pokislih vrana. Sama 
pomisao na rastanak s kamenicama bila bu im najgora 

moguća kazna. No, pravo na sudjelovanje u pustolovinama 
valjalo je zaraditi — teškim i mukotrpnim učenjem. 

Iris je tišinu prekinula pitanjem: “Imaš li ideju gdje 
bismo ih mogli skloniti?" 

Slaven je o ovom problemu već razmišljao. Znao je 
kako domovi i školski prostori nisu prikladna mjesta 
za skrivanje tajni. Sef nije posjedovao, a nijedno drugo 
mjesto nije mu se činilo dovoljno skrovito. Stoga je, 
u nedoumici, posegnuo za spasonosnim rješenjem: 
“Možda piše u knjigama." 

“U kojim knjigama?" 

“Ne znam u kojim. U knjizi iz matematike sigurno ne 
piše. Možda postoji neka knjiga o blagu." 

“Misliš, o skrivenom blagu?" 


“Da, na primjer, o gusarskom. Kako se zvala ona 
knjiga o blagu Grofa Monte Christoa?" 


“Hm, sva skrivena blaga za koja sam ja čula bila su 
zakopana." 


Slaven je oduševljeno uzviknuo: “Zakopano blago!". 
U sebi je pomislio kako bi teta Nada sada zaključila da 
je nužda majka svih pronalazaka. 

Iris mu se pridružila u veselju: “Bravo! I ti si pomislio 
isto? Zakopat ćemo ih, zar ne?!" 

Oči su im se caklile zadovoljnim sjajem. Poput pravih, 
okorjelih gusara, svoje će blago zakopati daleko od očiju 
onih koji bi ga mogli prisvojiti. Daleko, a ipak dovoljno 
blizu. Na blago je valjalo svakodnevno motriti. 

“Možda bismo ga trebali zakopati u parku?" upitala 
je Iris. 

“Što ti je? Neki pas će ih već sutra iskopati." 

“Imaš pravo. Park nije dobar izbor", suglasila se Iris i 
žurno nastavila: 

“Ili, na primjer, pred mojom zgradom?" 

“I što ćemo time postići? Samo ćeš ih ti motriti." 

“Što meni, molit ću lijepo, nedostaje? Možda sam 
loša u motrenju?" 

Iris je bila namrštena, a ton njezina glasa prijetio je 
novim durenjem. Slaven je stoga brzo izrekao: “Predlažem 
školsko dvorište!" 

Kako Iris nije odgovarala na njegov prijedlog, on je 
nastavljao s uvjeravanjem: “Na primjer, ispod stabla koje 
vidimo iz svih razreda?" 

“Hm, ne zvuči loše." 

“Moći ćemo ih nadzirati oboje, ali i obići nakon 
nastave." 


“Prihvaćam. Nikome nećemo biti sumnjivi." 


“Točno. Cak ni noću, jer uvijek možemo reći kako 
smo nešto zaboravili." 

“Pa, da. Ja sam i prošli tjedan morala doći potražiti 
tenisice." 

“I ne samo tenisice. Tražili smo i tvoje ključeve, 
sjećaš se?" 

“Joj da, i ključeve. One koje sam izgubila u Zlomirovu 
gradu." 

Slaven je odahnuo. Pomislio je za sebe: “Uh, dobro 
je. Kamenice će se odmarati na sigurnom mjestu posve 
prikladnom za neprimjetno motrenje." 

Još su neko vrijeme vijećali o čarobnim kamenicama, 
potom su se na zvuk zvona uputili u razred, a zatim i 
svojim klupama. 


Slaven se tješio: “To je samo tjedan dana i brzo će 
proći." 

Za razliku od Slavena, Iris je bila zdvojna. Mrmljala 
je sama za sebe: “Cijelih tjedan dana! Kako ću izdržati 
toliko dugo bez pustolovina i kamenica?" 

Nije se uspijevala utješiti ni jednom drugom mišlju. 
Znala je da se tjedan sastoji od svega sedam dana i da 
u svakom od sedam dana imam barem dvije sapunice s 
kojima se može zabaviti. Uzalud. Osjećala se najnesretnijim 
stvorom na svijetu. Iako je samoj sebi obećala da će se 
danas počastiti slatkišima iz svoje slatke ladice, nije se 
osjećala nimalo bolje. Možda bi se o njezinoj tužnoj priči 
s kamenicama također mogla snimiti sapunica? To bi bilo 
jedino dobro rješenje. Ona je zavrijedila upravo takvu 
pažnju. Lice joj se ozarilo. Stanovnicima ovoga planeta 
trebalo bi objasniti koliko je teško napustiti Sova planinu. 
Hm, kad malo bolje razmisli, ni naciji ne bi škodilo kad 
bi u vijestima dobila obavijest o teškoćama kroz koje je 
upravo prolazila zbog razdvajanja od kamenica, Sunčanice 
i Prvana. 

Treći dio 
Bitka s nemani 


Iskopavanje blaga 


“A zemljopis?" upitala je Iris. 


“Čista petica, plus neocijenjeni referat, ali i to će biti 
petica", zadovoljno je nabrajao Slaven zagledan u list 
papira na koji je Iris unosila najnovije ocjene. 

“Sve smo ispravili!" 
“Osim matematike. 


“Da, ti, mladiću baš i nisi u dobrim odnosima s 
matematikom, kraljicom svih znanosti." 


“Sa zadacima se nekako uspijevam izboriti, ali s onim 
egzotičnim dokazima doista imam ozbiljnih problema." 
“Hajde, uvježbat ćeš i dokaze, nije matematika bauk", 
tješila ga je Iris. 
“Ne znam, ne ide mi od ruke ništa što je ženskoga roda", 
umovao je Slaven. 


Ponekad mu se činilo da bi svijet bio puno ljepši kada 
bi mu netko dopustio da ga samo malo preoblikuje. 
Što je bivao stariji, sve je više zavidio onom Pali koji se 
svojedobno probudio sam na svijetu. 

Eh, kada bi se on probudio sam na svijetu, to bi bio 
pravi život! Mogao bi činiti sve što je oduvijek htio. Ili 
još bolje, mogao bi ne činiti sve što ne želi. Zaključio 
je kako o tome ne vrijedi razmišljati. Uostalom, zar se 
na kraju priče nije pokazalo da je i Pale svoje samotno 
buđenje tek sanjao? 


Pogledao je na ručni sat i rekao: “Nije važno, odrast 
ću, a onda ću sve raditi po svom. Nego, hoćemo li?" 


Iris je ovo pitanje jedva dočekala: “Lega, nemaš pojma 
koliko sam čekala ovaj trenutak..." 


koko 


Duboko su se nagnuli kroz otvoren prozor školske učionice. 
Brižljivo su promatrali mjesto na kojem su, točno prije 

tjedan dana, u najvećoj tajnosti i uz punu predostrožnost, 
zakopali svoje dragocjene kamenice. 


“Što je, vas dvoje? Potvrđujete teoriju kako je čovjek 
isto što i muha zujalica — udara u zid cik-cak sve dok ne 
naiđe na otvoreni prozor i ne ispadne?!" 


Višeglavina se kosa presijavala vatrenim odsjajem i 
pojačavala prijeteću intonaciju njezina glasa koji je još 
uvijek odzvanjao praznom utrobom donedavno punog 
razreda. 


“Oprostite, malo smo disali...", promucala je Iris. 
Slaven je nogom odgurivao ruksak otežao od različitih 
poljoprivrednih alatki i u neprilici ponavljao: “Da, mi 
smo... disali." 

Skrušeno su se još nekoliko puta ispričali i oprezno 
nastavili uzmak prema vratima. 


“Eto vidiš kako nam je dovoljna mala pogreška da se 
upropasti cijela akcija!" mrgudao je Slaven. 

“Možda sam ja kriva i zbog toga?" Iris je opasno 
povisila glas. 

Sve je slutilo na moguć sukob ili, u najmanju ruku, 
na jednu od uobičajenih svađa. Ali, zov kamenica je bio 
jači od napetosti koja ih je obuzimala. Prikrali su se 
drvu čije je korijenje čuvalo kamenice. Dugo iščekivano 
otkopavanje blaga je započelo. 


koko 


“Uh, lakše ih je bilo zakopati", otpuhivala je Iris. 
I Slavenu se činilo kako se skrivanje blaga odvijalo 
puno jednostavnije od njegova otkrivanja. Posumnjao je 

kako možda ipak kopaju na krivome mjestu. Promotrio 
je legendu na kojoj su križićem označili točno mjesto 
zakopanih kamenica. Još jednom se primakao stablu, 
potom je provjerio nalazi li se ispod najviše grane i bri- 
žljivo odbrojio — tri koraka desno i četiri koraka naprijed. 
Zarivajući pijuk u zemlju koja je zbog nepredviđene 
ovojesenske suše postala neuobičajeno tvrda za to doba 
godine, ponavljao je uzrečicu tete Nade: “Tko ne zna što 
je muka i nevolja, ne poznaje ni veselje!" 

Iris mu je, sva zajapurena, dovikivala: “Kopaš na 
krivom mjestu!" 

Ona je, naravno, prionula pretraživanju područja na 
suprotnoj strani stabla. Slaven je provjerio crtež na legendi 
sa zakopanim blagom i odlučno nastavio mahati pijukom. 
Čvrsto je odlučio pronaći zakopane kamenice baš na 
ovome mjestu. Nakon još nekoliko otkopa osjetio je kako 
je pijuk udario o nešto tvrdo. Oprezno je razgrnuo zemlju 
s površine, a potom je s olakšanjem prepoznao kamene 
oblutke. Odložio je pijuk, i pobjedonosno uzviknuo: “Ipak 
sam bio u pravu! Evo ih!!!" 

“Kome se to raduješ dok uništavaš prirodu?" začuo se 
Višeglavin glas iza njegovih leđa. 

Slaven se ukipio. Pokušao je razmišljati brzo i trezveno: 
“Glistama, nastavnice. Glistama." 


Iris je hitro dodala: “Nastavnica Kovač nas je zadužila 
okopati svo školsko drveće... 


“Daa?" s nevjernicom je upitala Višeglava tražeći 
pojašnjenje. 

“... kako bismo mu olakšali dotok zraka." 

“Mi smo, naime, mladi biolozi", potvrđivao je Slaven. 

“I obožavamo prirodu, a posebno drveće." 
“U slobodno vrijeme mu donosimo gliste..." 


“... zato što su gliste, to bar svi znaju, presudne ne 
samo za biljke, nego i za ptice.", Iris je nastojala biti 
uvjerljivom. 

“Odnosno, one u hranidbenom lancu čine neizostavnu 
kariku..." zaključio je Slaven. 


Višeglava je podizala obrve, a potom ih naglo spuštala 
tik do očiju. Puhala je i otpuhivala kao što se za vrijeme 
nedjeljnog ručka puše u vruću juhu: “Povjerovala sam 
vam, ali ovoj priči još nije kraj. Provjerit ću kod nastavnice 
Kovač je li sve ovo istina. Znate da smo mi, nastavnice, 
slabe na dobru djecu. No, ako ste kojim slučajem nešto 
izmislili... Moglo bi vam se oboma dogoditi da u ovom 
lancu postanete najslabija karika!" 


Slaven je umorno sjeo. Kamenice su se posve lijepo 
nazirale pod razgrnutom zemljom. Iris mu se nadvirivala 
iznad ramena. Prvo je opčinjeno promatrala kamenice, 
a već sljedećeg trenutka im se u potpunosti posvetila. 
Predano ih je otirala od tragova zemlje, a zatim ih je, 
očišćene i ulaštene, nježno privijala uz sebe. Činilo 
se kao da se obraća živim bićima ili u najmanju ruku 
kućnim ljubimcima. I tek što je Slaven pomislio kako 
ova bliskost ne sluti na dobro, kamenice su se oglasile 
svojim teškim, potmulim jekom, a školsko dvorište i sve 
u njemu počelo je izmicati iz vidokruga. 

Stdan = Vikodlak 


“Ti zaista nisi normalna!" viknuo je Slaven nakon što je 
glavom udario o stijenu obraslu mahovinom. 


vxxxx 


“Kako nije vrijeme za raspravu? A kada je, molit ću 
lijepo, vrijeme koje tebi odgovara za raspravu?" 

“Sada sigurno nije. Znaš i sam kako je Sova planina 
prepuna nepoznanica." 

“To ti i govorim. Ja ovamo želim dolaziti pripremljen." 

Krijesnici su se počeli razbuđivati. Oni koji su provi- 
rivali iz Slavenovih džepova sneno su šuškali: “Pripre- 
mljeni... Mi smo pripremljeni..." 

Slaven je bjesnio: “Na Sova planini želim boraviti 
opremljen svom svojom pustolovnom opremom... a ne 
ovako..." 


“Kako, ovako?" čudila se Iris. 
“Ovako, kao neki amater." 
“A inače si profesionalac?" 


“Nego što? Toliko sam se već uvježbao u pustolovi- 
nama da u budućnosti mogu biti samo jedno..." 


“A to je?" 
“A to je — profesionalni pustolov!" 
“Ma, naravno, ti si uvijek u pravu." 


“Osim toga, ako nas već odvodiš na Sova planinu 
bez prethodnih najava, molim te, zamisli neko zgodnije 
mjesto za prizemljenje." 

Iris je otresala lišće i prašinu s odjeće. Posve za- 
bavljena izviđanjem okoline, na Slavenove je riječi 
tek povremeno kolutala očima. Osvrnula se, potom 
je razmaknula grane susjednih borova i, osluškujući 
šumske zvukove, prstom pokazala u smjeru obližnjeg 
jezera. Slaven je očekivao kako će barem na trenutak 
zastati i uputiti ga u novosmišljenu nakanu. No Iris 
se nije osvrtala. Odmicala je u smjeru jezera, vješto 
preskačući grmlje i panjeve. 

“Hej, kamo si se zaputila?" doviknuo joj je Slaven. 


lris mu je prstom položenim preko usta jasno poka- 
zala kako ne kani voditi razgovore na daljinu. Sve što 
se trenutno zbivalo, Slavena je vodilo staroj indijanskoj 
poslovici prema kojoj ako ne znamo kamo idemo, tada svi 
putevi vode u tom pravcu. Slegnuo je ramenima i požurio 
sustići šarenu priliku koja se sve brže i brže udaljavala. 


koko 


“I što sada?" pitao je liježući u gustiš. 

“Prestani brbljati.", odgovorila je Iris, “Pametnije je 
prihvatiti se izviđanja." 

Na čistini ispred njih, u neposrednoj blizini jezera, 
nalazila su se tri čovjeka. U jednom od njih odmah su 
prepoznali Prvana. Doimao se nešto starijim negoli za 
posljednjeg susreta. I nekako stasitijim. 


Krijesnici su se već razbudili, a s pogledom na Prvana 
i zažamorili: “Župan, evo, župana." 

“Prvan je župan u njihovom mjestu", prošaputala je 
Iris. 

"DA 1" 

“Pripovijeda im o svojim susretima s vilom Rusalkom." 

“Što? I dalje se viđaju?" 

“Aha, na Viru.", potvrdila je Iris. 

“A tko su ova dvojica?" 

“Viši je Božo, a niži je njegov sin Zelenbor." 

“Što oni imaju s Prvanom?" čudio se Slaven. 

“Traže pomoć." 

“Protiv koga sada?" 


“Ne znam, spominju nekog vukodlaka i Srdana i...", 
Iris se razdraženo okrenula. “Slušaj malo i sam. Samo 
me ometaš." 


“Ja te ometam? A ti meni uništavaš karijeru profesi- 
onalnog pustolova." 


“Psssst. Evo, sada su rekli kako Srdanova zloća nije 
iskorijenjena." 
“Što kažu?" Slaven je i nadalje radoznalo zapitkivao. 


“Kažu da je od saveza s Vodanom postao najkrvoločniji 
stvor ovih prostora." 


“Koji stvor?" 

“Kako bih ja to znala? Hoćeš li već jednom zašutjeti?" 
umirivala ga je Iris. 

“Jesu li rekli koji stvor je postao Srdan?" 

“Mhm. 

“Govori već jednom, koji?" 

“Šuti već jednom, koncentriraj se i slušaj." 


“No, dobro. Slušam. Kažu, Srdan se pretvorio u vuko- 
dlaka, a staroj zemlji ne treba nametati nove zakone, 
nego ga treba istrijebiti starim, poznatim načinima." 


“Što je postao?" 

“Vukodlak kojeg treba istrijebiti..." 
“Istrijebiti? Kako?" zamuckivala je Iris. 
“Starim, poznatim načinima." 


Iris se užasnuto okrenula na posljednji Slavenov 
odgovor. Neko vrijeme ga je promatrala očima u kojima 
se zrcalio strah, a potom je zažmirila. Pogledavši prema 

trojici muškaraca i Slaven je zanijemio. Primicali su im 
se s isukanim kopljima. Pomislio je kako je došao kraj 
svim avanturama. Rukom je posegnuo za kamenicama, 
a Zelenbor se na ovaj šušanj okrenuo prema njihovu 
zaklonu. 


Slaven je zaustavio dah i u sebi pomislio: “Pomagajte 
božanstva svjetla! Pomagaj i ti, vilo Milopojko!" 

Nije do kraja uspio ni domisliti vapaj kojim se za 
pomoć obratio svijetlim božanstvima, a sva trojica su 
uglas povikala: “Udrimo, braćo! Udrimo po njima!" 

U tren oka se podigao oblak prašine, a grane i šipražje 
su se zanjihali od strahovita loma. Ispred Slavena i Iris 
našla su se dva velika medvjeda. Zvukovi udaraca dopirali 
su sa svih strana, povremeno narušavani fijukom oštrih 
kopalja i rikom razjarenih medvjeda, kako se pokazalo, 
njihovih susjeda iz susjednog grma. 


Iskoristivši trenutnu gužvu, Slaven se konačno doko- 
pao kamenica i procijedio u Irisinom smjeru: “Probudili 
smo ih." 


“Koga? Medvjede?“ 
“Medvjede i sve ostale divlje zvjerke. Pripremi se za 
povratak." 


Slaven je zamislio svoju školu, klupu pored prozora i 
prijatelje s kojima je svakodnevno dijelio učeničke brige. 
Svaka od starih briga sada se činila pravom sitnicom. 
Čak i manjom od zrna prašine. Činile su se pravom 
dječjom igrarijom. Poluglasno je izgovorio: “Kamenice, 
vratite nas na sat hrvatskog!" zatim je snažno lupio 
oblucima i s olakšanjem osjetio kako nestaje u ugodnoj, 
zaštitničkoj izmaglici. 

Pranje kvržica 


blistav 
Prsten 


nastavnica 
hrvatskog jezika 


Narančasta vrata razreda otvorila je njegovana ruka 
nastavnice Sanje Škeve, omiljene zbog njezine sklonosti 
modnim detaljima i iznimne strpljivosti. Nastavnica 
je zatvorila vrata i zvonki pozdrav je ispunio prostor 

učionice. Odložila je imenik i obratila se razredu blago 
pjevajućim glasom: 

“Dobro jutro želim svim svojim nevenima i zanosnim 
tratinčicama." 


Razred je u zboru odgovorio: “Dobro jutro, profe- 
sorice." 


“Jeste li se lijepo odmorili preko vikenda?" 


Novonastali žamor nastavnica Škeva je dodatno razi- 
gravala sljedećim pitanjem: “Što ste lijepoga pročitali?" 

Franka je nadjačala ostale glasove: “Ja sam pročitala 
katekizam." 

Tara je, ne spuštajući dva prsta visoko podignuta u 
zrak, važno izvještavala: “Nastavnice, ja sam pročitala 
gotovo cijelu dječju enciklopediju!" 

Na Tarin odgovor žamor se pojačao. Neki su dovikivali 
kako je to nemoguće, drugi su uzvikivali imena knjiga 
kojima su se oni bavili. 

Nastavnica je lijevu ruku odmakla daleko od sebe i 
okrenula je prema svjetlu. S osmijehom je promatrala 
novi prsten, a djevojčice su ovu njezinu kretnju popratile 
dugim uzdasima. Svaka je poželjela posjedovati isti takav 
ukras i biti posve jednaka svojoj nastavnici. 


“Lijepo, lijepo. ..", zadovoljno je odobravala nastavnica 
Skeva. “Vi ste jako dobra i vrijedna mladež." 


koko 


Slaven je u trećoj klupi do prozora ukočeno sjedio na 
svom stolcu. Pogled je usmjerio na dlanove izgrebene 
pri najnovijem susretu s medvjedima. Potom ih je 

spustio pod klupu i oprezno otro o hlače. Osluškivao 
je svaki dio svoga tijela provjeravajući je li još uvijek 
u jednom komadu. Srce mu je već posve mirno kucalo 
te se sve više uspijevao posvetiti praćenju učeničkih 
razgovora. 

“Najdraža knjiga mi je Družba Pere Kvržice", odgovorio 
je Borko. 

“Onda, Borko, možeš li nam objasniti zašto ti je baš 
ta knjiga najdraža?" pitala je nastavnica Sanja Škeva. 


“Hmmm, ne znam kako bih to najbolje objasnio", mucao 
je Borko. Razredom je zavladao muk, gotovo kao u kinu, 
pred početak filma. 


Nastavnica je i nadalje promatrala ruku s prstenom: 
“No dobro. Ako ne možeš izdvojiti ono što ti se najviše 
svidjelo, možeš li nam reći što ti je u djelu Družba Pere 
Kvržice, velikog Mate Lovraka, možda ostalo nejasno?" 


Borkovim je licem zasjajio osmijeh olakšanja: “Sve mi 
je nastavnice jasno..." 


“Baš sve?" 
“Sve, osim jedne sitnice." 
“Je li, Borko? Koja ti je to sitnica ostala nerazjašnjena?" 


“Eto, nastavnice, ja ne razumijem kakve je to kvržice 
prala Družba!" 


“Družba?" 

“Da, družba. Mislim na družbu iz naslova knjige." 

Nastavnica je i nadalje nastojala pomoći pitanjima: 
“Prala?" 

“Pa, da. U naslovu lijepo stoji..." Borko je važno 
rastezao svaku riječ pridajući joj tako posebno značenje, 
“... druuužbaaa pereee kvržiiiceeee." 


Ohrabren tišinom, važno je izlagao: “Osim toga, zašto 
bi se družba bavila pranjem tamo nekih kvržica kada 
postoje puno bolji načini za zabavu?" 

Nastavnica Sanja Škeva položila je ruku ukrašenu 
novim prstenom na stol. Sve oči u razredu pozorno su 
motrile njezine kretnje, a Slaven je opušteno gledao kroz 
prozor, pretpostavljajući što će uslijediti. lako se nije 
radovao avanturi u kojoj se trenutno nalazio Borko, ipak 
je zadovoljno zaključio kako je ova neprilika neznatna u 
odnosu na neprilike u kojima je sam sudjelovao. Susret s 
ogromnim tijelima dvaju medvjeda i isukanim kopljima 
zaista se nije mogao mjeriti s nepročitanom knjigom i 
nepoznavanjem pravila o pisanju velikog i malog slova. 


koko 


Borko se već petnaest minuta znojio pred pločom ispisu- 
jući naslov Lovrakove knjige. Tumačio je razliku između 
velikog i malog slova. Naposljetku je priznao da knjigu 
nije držao u rukama. Obećao je da će za sljedeći školski 
sat prirediti listu svih knjiga kojima se u naslovu nalaze 
vlastita imena. Potom je još jednom ponovio kako je riječ 
Pero, pisana velikim slovom, ime dječaka, koji posjeduje 
i nadimak “Kvržica", također napisan velikim slovom. 
Zaključio je, potpuno je logično da se u naslovu najavljuje 
kako će se knjiga baviti družbom dječaka Pere, kojega 
još zovu i Kvržica, a ne dosadnim pranjem tamo nekih 
čudnovatih kvržica. 

“Uh, kako su divne školske brige i nevolje!" uzdahnuo 
je Slaven i oprezno spustio ruku pod klupu. Prisjetio se da 
za cijeloga prijepodneva nije provjerio zbivanja u terariju 
od kojega se nije odvajao posljednjih tjedan dana. U njega 
je smjestio leglo najljućih komarica iz Kopačkog rita. 
Očekivao je kako bi upravo one mogle biti ubojito oružje 
u borbi protiv zlotvora kojima je obilovala Sova planina. 

“Tu je!" s olakšanjem je pomislio dotakavši rub terarija. 

Za svaki je slučaj ispustio naliv-pero i u hitrom sagi- 
njanju prema podu oslušnuo zvukove u terariju: “Zuje, 
krvopije! Samo neka zuje", mrmljao je za sebe. Kratko 
se još zadržao ispod klupe procjenjujući izgladnjelost 
krvoločnih komarica. Znao je kako je u svakoj bitci 
najvažnije iznenađenje, a komarice bi to zacijelo mogle 
biti. Zamišljao je sebe kako se obračunava sa zlikovcima 
na Sova planini potpomognut ovim novim, do sada ne- 
isprobanim oružjem u obliku letećeg odreda pobješnjelih 
komarica krvopija. 


koko 


Htijući podijeliti svoje zadovoljstvo s Iris, polusagnuto 
se okrenuo u smjeru njezina stolca. Osmijeh mu se još 
neko vrijeme ledio na licu, sve dok ga u potpunosti nije 
zamijenio izraz nevjerice. Iris se nije nalazila na svome 
mjestu. Kako nije mogao zatomiti čuđenje, Slaven je 
progovorio potpuno nesvjesno, ali krajnje razgovijetno: 
“I pametan čovjek može sjesti na mravinjak, ali će samo 
lud ondje i ostati." 


Nastavnica Sanja Škeva polako se okrenula prema 
razredu i upitala: “Tko je to rekao?" 

Slaven je do sada spoznao kako može biti gotovo sve 
što poželi, ali ne i kukavica. Stoga nije bio ni u kakvoj 
dilemi, nego je, ne osobito voljko, no ipak hitro, podigao 
ruku u zrak: “Ja, nastavnice..." 

“1, što si želio reći?" 

“Ništa određeno, nastavnice...", Slaven je odgovarao 
nevoljko ustajući sa stolca. Bio je potpuno svjestan kako 
mu je ovom upadicom izmakla mogućnost neprimjetnog 
napuštanja sata. 

“Samo sam se prisjetio jedne kineske poslovice. 

“I poželio si je podijeliti s nama?" zacvrkutala je 
nastavnica. “Lijepo, lijepo, Slavene." 

Sat hrvatskog jezika i nadalje je bio prepun iznena- 
đujućih obrata. Umjesto očekivana prijekora, uz Slavena 
je istodobno odahnuo i Borko, koji je konačno okrenuo 
leđa školskoj ploči. Borko je, kao i većina učenika, bio 
uvjeren da je Slaven smišljeno privukao nastavničinu 
pozornost ne bi li ga barem na neko vrijeme spasio od 
nastavka mučnog ponavljanja pravila uporabe velikog 
i malog slova. Brojne ruke ponovno su bile u zraku, 
nadmećući se u brzini javljanja i recitiranja poslovica. 
Mudre izreke su zapljuštale sa svih strana: 

“Tko pod drugim jamu kopa, sam u nju upada!" 
dovikivala je Franka. 


“Molim, ja, nastavnice!" oglasila se Tara. 
“Veća glava, više glavobolje!" uzviknula je Iva. 


“I ja znam... nastavnice... i ja bih nešto rekla...", 
uporno se javljala Tara. 


Borko se oprezno povlačio prema svojoj klupi. Kad mu 
se pogled susreo s upitnim izrazom lica nastavnice Skeve, 

slegnuo je ramenima i nastavio strateško povlačenje. 
Uzmicanje prema stolcu popratio je osmijehom, a potom i 
poslovicom koje se uspio prisjetiti: “Uči se na pogreškama!" 

Nastavnica Škeva je odobravala. Činilo se kako je u 
potpunosti odustala od objašnjavanja velikog i malog 
slova. Prstom je pokazala na Taru dajući joj riječ, a ona 
je, jedva dočekavši, konačno progovorila: “Na mladima 
svijet ostaje!" 

“Ako prežive medvjede!" zdvojno se javio Slaven, koji 
je upravo shvatio da mu se kamenice nalaze u džepovima 
hlača, ali i da Iris nije u razredu. To je moglo značiti 
samo jedno — Iris je ostala na Sova planini. 


Slaven se suočio s upitnim pogledima cijelog razreda 
i požurio se ispraviti prethodnu rečenicu: “Medvjeda 
toljagom, ludoga ničim." 

“A to, Slavene, znači... Što?" razdragano je zapitki- 
vala nastavnica Škeva uživajući u mudrijašenju i starim 
izrekama. 


“Znači da se i ogromnog medvjeda može svladati 
toljagom, ali se ludu osobu ne može zaustaviti u njezinom 
naumu ni toljagom, ni bilo čime drugim", odgovorio je 
Slaven. Govorio je brzo, valjda zbog straha za Irisin život. 
Mislima je već bio udaljen od razreda i nastave hrvatskoga 
jezika. U jednoj je ruci držao olovku, a u drugoj je stiskao 
obje kamenice. Ipak, ovako nešto se dogodilo po prvi 
put: Iris je ostala na Sova planini. Razloga je moglo biti 
više. Možda nije željela zamisliti povratak? Ili ga nije 
dospjela zamisliti? 

Slaven je promotrio svoje ruke. U stvarnom su se 
svijetu nalazili on, kamenice i krijesnici. S nelagodom 
je pomislio na Iris, šumu i medvjede. 

* 


Sat je odmicao, a Slaven je bivao sve nemirniji. Pokušavao 
je povjerovati da će Iris spasiti upravo ludost zbog koje 
se i zadržala na Sova planini. 


Je li čuo kako za domaći uradak trebaju navesti sva 
pročitana djela u kojima se pojavljuje lik medvjeda? Ne, 
Slaven to nije mogao čuti. Hineći da pod stolom traži 
gumicu, iskoristio je razrednu graju — zagrlio je svoj 
terarij i kucnuo kamenicama. U mislima je prizivao 
točno mjesto na kojem je posljednji put vidio Iris. Samom 
je sebi ponavljao da je snaga misli najvažnije sredstvo 
svakome tko kani pobijediti u borbi. 


Je li se molio? Da, to bi moglo biti vrlo vjerojatno. 

Želio je pronaći izgubljenu Iris, nadao se da joj sa- 
movanje na Sova planini nije naškodilo, molio se da je 
dobro i da je uspjela preživjeti divljinu i njezine zvijeri. 

Na Sova planini je vladalo predvečernje zatišje. Sjene 
drveća postale su dugačke i tamne, a zvukovi šume puni 
krikova. Slaven je protrljao oči čisteći ih od prašine koja 
ga je zaslijepila. Osovio se na noge i oprezno osvrnuo 
na sve strane. Nalazio se nadomak jezera. 

Premda je poznavao jezero i predio oko njega, brinula 
ga je tišina i obilje svježih tragova medvjeđih šapa. Znao 
je kako je najopasnije otkriti svoju prisutnost, stoga je, 
brižljivo spremivši kamenice u džepove pustolovnih hlača, 
prionuo izviđanju. Terarij ga je usporavao u hodu kroz 
gustiš, ali ga je svejednako nosio pod miškom, odlučan 
u nakani iznenađivanja protivnika novim oružjem. 


Nakon nekog vremena, tragovi medvjeda izgubili su 
se na obali jezera. Njihov nestanak u jezeru upućivao je 
na dvije mogućnosti - ili su se medvjedi otputili u jezero 
okrijepiti svježim ribama, ili su se u njegovim dubinama 
častili ulovom koji se odaziva na ime Iris. 

Od pomisli na mrak hladne jezerske vode, Slaven se 
stresao i čvršće prigrlio terarij. Ne gubeći nadu, nastavio 
je s pretraživanjem obližnjih grmova i šipražja. Napor je 
urodio plodom: uz lijeskin grm opazio je otiske Irisinih 
tenisica. Opipao ih je i zaključio da su još svježi, kao 
da su nastali ne tako davno, možda nakon što su se 
medvjedi zaputili u jezero. S olakšanjem je odahnuo: 
Iris se zacijelo još uvijek nalazila negdje u šumi. 


koko 


Hrast, bukva i ostalo bjelogorično drveće širokih trupaca, 
razmišljao je Slaven, idealna su mjesta za postavljanje 
zasjeda. S lijeve mu se strane nalazila stara bukva, 
a pustolovni instinkt mu je najavljivao kako se iza njezina 
široka debla krije nepoznati protivnik. Slaven se oprezno 
prikradao bukvi znalački izbjegavajući suhe grane i 
njihovo izdajničko krckanje. Nakon što je zaustavio dah 
i položio kažiprst na zaštitni zaslon terarija, odlučio 

se za napad. Izbrojavši do pet načinio je par odlučnih 
skokova, ispustio bojni poklič i zatekao se sučeljen oči 
u oči s — Iris. Bio je to jedan od trenutaka u kojem se 
ne dospijeva ništa pomisliti. Tako je sočno opsovao da 
je Iris trenutno povratila dah: “Što si to rekao?" 


“Rekao sam da bih sada, budući si ipak živa i zdrava, 
najradije sve priznao tvojim roditeljima." 

“Mojim roditeljima?" 

“Da, baš njima. Uživao bih gledati kako te kažnjavaju." 

“Naravno, mene lijepo zaboraviš na Sova planini..." 

“Zaboravio sam te? Nisam li ti nagovijestio povratak?!" 

“Jesi, ali kada je tebi odgovaralo." 

“Odgovaralo? Tebi je možda odgovaralo biti između 
Prvanova koplja i dva razjarena medvjeda?" 

“Nije mi odgovaralo, ali me nisi pitao želim li se i ja 
vratiti u školu?" 

“Želiš li se vratiti? A što li si drugo mogla poželjeti, 
živo me zanima?" 

“Ti baš ništa ne razumiješ. Željela sam se vratiti, ali 
pogled na ona dva medvjeda mi nije dopustio zamisliti 
ništa drugo doli veliku, tamnu pećinu." 

“Pećinu? Ti si zamislila pećinu?" 

“Jesam. Zamislila sam pećinu i u njoj sam se i stvorila." 


Slaven je Iris gledao ravno u oči. Sada je već zaista bio 
umoran, izgladnio, blatnjav i na rubu strpljenja, a Iris 
se ponašala kao za dokolice. Nadugačko mu je opisivala 
šišmiše, stalaktite i stalagmite, a naposljetku, kao usput, 

počela je pričati pećinske događaje. Pred pećinom je 
zatekla dvojicu Avara koje je kasnije i uhodila. 

“Ti si uhodila koga?" 

“Ja sam uhodila Prvanove uhode — Avare!" ponosila 
se Iris, “Zamisli, odjeću im čini koža privezana uzicama, 
a hrane se samo konjskim mlijekom i mesom." 

“Čekaj, nećemo sada o modi i odjeći. Što je s tim 
Avarima? Što oni žele?" 

“Slušaj pozorno! Oni su izvidnica velikom plemenu 
koje kani osvojiti Sova planinu." 

“Ali mi to moramo dojaviti Prvanu! Ili ćemo sami 
pokušati onesposobiti tu dvojicu?" 

“Bajan i Dibar nisu nimalo ugodni protivnici", razmi- 
šljala je naglas Iris, “Izgledaju grozno." 

“Znaš li gdje se sada nalaze?" bio je nestrpljiv Slaven. 

Iris je tajanstveno stavila prst na usta, potom je uvukla 
vrat u ramena i na vršcima prstiju povela Slavena prema 
čistini iznad koje se nalazio taman pećinski otvor. Na 
travi ispred pećine ležala su dvojica Avara. Njihovi su 
konji dokono pasli travu i na svaki, i najmanji šušanj, 
hitro podizali glave i strizali ušima. 

“Evo ih, Avari. Lijevi je Bajan, a desni je Dibar", 
šaptala je Iris. 

“Kakva su im to imena?" čudio se Slaven. 

“Avarska, kakva bi bila?" 

“Uh, koliko oružja imaju na sebi." 


“Kažem ti, najpametnije je dojaviti Prvanu što mu se 
priprema, pa neka ih on umlati", mudrovala je Iris. 


160 


Krijesnici - dobri kućni duhovi 


“Ali jedan roj komarica ne bi im bio na odmet", 
predlagao je Slaven. 


“Hm, to bi za njih zacijelo bila neslana šala", smijuljila 
se Iris. 


“Potpuno si u pravu, komarice bodu bez dodatka 
soli", zaključio je Slaven, namignuo i posegnuo za vra- 
tašcima terarija. Oslušnuo je smjer vjetra, a potom se 
okrenuo prema Avarima. Vratašca je otvorio tek kada 
je krvožednim komaricama izgovorio moto njihova leta: 
“Tko želi postati veliki zmaj, prvo mora pojesti puno 
malih zmajeva." 


koko 


Slaven i Iris neko su se vrijeme zabavljali promatrajući 
zujeće insekte. Komarci su jurišali na Prvanove uhode, 
Bajana i Dibara. Avarima nije pomagalo ni mahanje 
ni zapomaganje, protiv tolikog broja komarica bili su 
potpuno nemoćni. Lica su im prekrile sitne krvopije. 
Pokazalo se točnim, veličina protivnika nije presudna 
u nadvladavanju Golijata. 


No, kao i svake zabave u kojoj se osobno ne sudjeluje, 
tako je i promatranje nevolje Avara ubrzo postalo neza- 
nimljivo. Nekako, i Slavenu i Iris je postalo žao Avara, 
posebno kada su zamijetili da je Avare u potpunosti 
obuzela panika. 

Premda Iris i Slaven nisu razumjeli značenja psovki 
koje su Bajan i Dibar izgovarali, ipak ih je bilo ružno 
slušati. Slaven se sjetio tete Nade koja mu je baš prije 
neki dan rekla da nesreća na svim jezicima jednako zvuči. 

Komarice su ujedale uistinu neumorno. Kretnje Avara 
su odavale da uz peckanje novih ujeda, stari ujedi počinju 
svrbjeti. Slaven je procijenio kako je vrijeme za pokret: 
“Krenimo prema šumi." 


“Da, morali bismo se vratiti." 
“Ipak, valjalo bi nam upozoriti Prvana na ove Avare." 
“Bajan i Dibar na neko su vrijeme umireni." 


“Trenutno nisu prava opasnost. Zaokupljeni su svojim 
oteklinama." 


“Točno. Oni su izvidnica. Izviđači. Jesam li dobro 
rekla?" 


“Jesi. Bajan i Dibar će se vratiti svom plemenu Avara. 
Izvijestit će ih o Prvanovom narodu, a tek potom će 
organizirati napad na njih." 

“Misliš?" 

“Cuj, koliko mi je poznato, kod Avara je sve važne 
odluke donosio njihov kagan." 


“Tad za dočekivanje avarskog napada imaju dovoljno 
vremena. Ali lov na Vukodlaka neće čekati." 


“Kakav lov?" 


“Nisam ti dospjela reći, prije nego što sam naletjela 
na Avare, prisluškivala sam Prvana." 


“I to mi tek sada govoriš?" 


“No, ne budi dosadan. Kad sam ti trebala reći? Dok 
smo s milijun komaraca poduzimali atentat na Bajana 
i Dibara?? 

“Ovo ti neću zaboraviti, tek da znaš... Što si rekla?" 

“Prvan kreće noćas." 

“Noćas? U lov na vukodlaka?" 

Kao da se poželio uvjeriti da ne sanja, Slaven se 
osvrnuo oko sebe. Sova planina je bila posve tiha, šuma 
se činila praznom, zvijeri su se pritajile, a vrijeme je 
izmicalo. Pokušavao se pribrati. 

“Kreću na vukodlaka? Noćas?" 

“Mhm, zborno mjesto je uz Vir, točno u ponoć." 

“Koju ponoć?" 

“Ovu ponoć!" 

“Ali večeras je kod mene rođendanska proslava!" 

“To je baš dobro." 

“Ma, zašto bi to bilo dobro, lijepo te molim?" 

“Tvoja rođendanska proslova poslužit će nam kao alibi." 

“Alibi? Za koga?" 

“Alibi za sve! Roditelje, prijatelje, Prvana, a prije 
svega vukodlaka." 


“Svašta. Vukodlak pojma nema što znači alibi, a kada 
bi i znao, sigurno ne bi strahovao od nas dvoje. Zašto bi 
se brinuo što dolazimo kada nemamo ni oružje?" 


“To ti samo misliš! Kada bih ja bila vukodlak, ja bih 
strahovala baš od nas dvoje." 


“Je li? Ne vidim zašto." 

“Zato što vukodlak ne zna da postojimo!" 

“Da, i?" 

“Mi smo faktor iznenađenja. Prvan je s nama u 
prednosti!" 


“Nisam siguran. Ja u svemu vidim samo jednu 
prednost!" 

“Ne mogu vjerovati! Tvoje negativno oko vidi nekakvu 
prednost? Koju, molim lijepo?" 

“Ako budemo brzi, dospjet ćemo se pripremiti za 
borbu s vukodlakom." 


“Konačno zvučiš razumno." 
“Do ponoći, ti i ja bismo se mogli naoružati,..." 


“Oružje će biti moja briga. Ti razradi plan borbe protiv 
vukodlaka. Izložit ćeš mi ga na svojoj rođendanskoj 
proslavi." 


“Tako je, Iris." 
“Sada nam samo valja snažno zamisliti povratak kući." 


“No prije kuće skočit ćemo do jednog mjesta na 
kojemu ćemo pronaći i odgovore." 


“Odgovore? Kakve odgovore, Slavene?" 


“Pojma nemam kakvo nam oružje treba. A ti kaniš 
pobijediti vukodlaka, Iris." 


“Dobro, reci mjesto koje trebam zamisliti! Odustajem 
od natezanja s tobom, takvim negativnim." 


“Ha-ha-ha. Izdaju te živci? Nisam negativan. Inten- 
zivno razmišljam, a tada sam ozbiljan i odgovoran." 


“Naravno, ti si idealan!" 

“Ponovno se rugaš, Iris?" 

“Hoćeš li reći mjesto koje trebam zamisliti ili ću se 
skoncentrirati na svoju kupaonicu?" 

“Županijska ulica." 

“Županijska?" 

“Da, kod kružnog toka." 

Iris je pokušavala ne misliti na ljutnju, na Avare i na 
negativnog Slavena. Pokušavala je zamišljati Županijsku 
ulicu i kružni tok. Možda je Slaven doista znao mjesto 
na kojemu se nalaze odgovori na pitanja kako se boriti 
protiv vukodlaka. 

Pomislila je i kako ni taj Slaven, knjigoljubac, često nije 
loš. Istina, nije joj još odao gdje kani doznati kakvo im 
je oružje potrebno, ali posve izvjesno posjeduje nekakav 
plan. Hm, Županijsku ulicu do sada nije spominjao. 
Pretpostavljala je da je negdje nešto pročitao ili zapisao. 
Još jednom je snažno zamislila Županijsku ulicu i sve 
se počelo ubrzano zbivati. Zemlja se zaljuljala, noge su 
joj postale lagane i ona je zalebdjela u prostor u kojemu 
nema vremena. 

Što Sve Treba 


Za borbu S 
Vokodlakom: 


“Ovako blatnjava i neuredna ne ulazim nikamo!" Iris se 
tvrdoglavo opirala prolasku kroz vrata urešena kitnjasto 
ispisanim nazivom Antikvarijat Ezop. 

“Ne budi tašta. Znaš da imamo viši cilj.", umirivao 
je Slaven. 


“Lijepo ti kažem: ne želim!" 

“A želiš iznevjeriti Prvana?" 

“Ne želim ga iznevjeriti, ali u antikvarijat ovakva ne 
ulazim!" 


Slaven se izmakao kako bi je temeljito razgledao. 
Iskreno rečeno, onako čupava i blatnjava i njemu se 
doimala vrlo čudnom, ali odlučio je to ozbiljno zanijekati: 
“Evo, gledam te pozorno i izgledaš — izvrsno!" 


“Ne želim, ne želim, ne želim!" 
“Dobro. Tada lijepo odustani od svega. Ostani pred 
vratima i budi moja tjelesna straža." 


“Ja? Da odustanem? Ja da budem tebi straža?" 


“Što ti drugo mogu reći? Znaš kako nemamo novca 
kojim bismo kupili Čarobnjački priručnik, a ovako blatnjava 
možeš izvrsno odvlačiti pozornost prodavačice dok ga ja 
budem proučavao." 


“Eto, sada si priznao. Ipak izgledam strašno. ..", Iris 
je bila na rubu suza. 


Slaven se u nekoliko koraka udaljio prema rubniku 
nogostupa. Promatrao je automobilsku gužvu Zupanijske 
ulice. Pokušavao se dosjetiti što bi Clint Eastwood učinio 
na njegovu mjestu. Potom se naglo zavrtio na peti lijeve 
noge i, ne osvrćući se na Irisino durenje, odlučno otvorio 
vrata antikvarijata Ezop. 


koko 


“Mladiću, kupuješ li tu knjigu ili je pokušavaš naučiti 
napamet?" 

Slaven je ispod oka pogledao gospođu koja ga je već 
neko vrijeme upitno mjerkala. Posljednjih pola sata 
proveo je u prelistavanju nerazgovijetnih knjiga, a još 
uvijek nije pronašao ni slovo o borbi protiv vukodlaka. 
Osim toga, prodavačica nije odustajala od preslagivanja 
knjiga. Činilo se kako nikada više ne kani napustiti 
ljestve kojima se Slaven kanio uspeti do najviše police i 
Čarobnjačkog priručnika. Kada je već pomislio kako je 
sve uzaludno, vrata antikvarijata su se otvorila i poznati 
glas je plačno progovorio: “Gospođo, molim Vas, možete 
li mi pomoći?" 

lonako tihim antikvarijatom zavladao je potpuni 
muk. Prodavačica se oprezno spuštala s ljestava pogleda 
upućenog uplakanoj Iris. 

“Što je bilo?" 

“Ja sam... šmrc... ja sam... izgubilaaa mobitel", zatulila 
je Iris. 

Slaven je hitro iskoristio novonastali obrat. Ljestve je 
pomaknuo ulijevo i za nekoliko trenutaka mu se Čarob- 
njački priručnik nalazio u ruci. Pokušavajući ne slušati 
razgovor koji se odvijao pod ljestvama, poluglasno je 
ponavljao najvažnije dijelove pročitanih rečenica: “Hm... 
borba protiv vukodlaka... evo... pijetao... krijesnici... 
konj bez biljega... glogov kolac..." 


Iris se u potpunosti prilagodila novoj ulozi: “Gdje 
sam ga izgubila?" odugovlačila je s odgovorom bacajući 
pogled prema ljestvama. 

Prodavačica je zabrinuto nastavljala s ispitivanjem: 
“Je li bio skup?" 

“Uuuuu", zavijala je Iris, “strašno skuuup..." 

“Hajde, popij malo vode. Priberi se, lakše ćeš smisliti 
rješenje." 

Slaven je proučavao pedeset i drugu stranicu Čarob- 
njačkog priručnika. Pomno je iščitavao: “Vukodlacima 
postaju zli ljudi nakon smrti ako im se za pokopa grob 
ne probode glogovim kolcem kojemu je šiljak ožegnut 
vatrom." 

Oči su mu prelijetale odlomcima: “... u njih se noću 
uvlače bjesovi... ustaju iz grobova... dave ljude..." 


Sljedeća ga je rečenica uistinu iznenadila: “U vuko- 
dlaka se može pretvoriti i živ čovjek ako se za vrijeme 
spavanja opaše remenom ili se svojevoljno preda 
Vodanovoj upravi. Tada napušta ljudski oblik te kreće 
u potjeru za ljudima i životinjama kojima na svirep način 
oduzima život." 

Od pomisli na Srdana u obliku vukodlaka Slavenom 
su prostrujili trnci. Ipak je nastavljao čitati: “Kronike 
bilježe kako je na Sova planini mladić poznat pod imenom 
Strahimir imao noćni susret s vukodlakom. Strahimir 
mu je uspio umaći skokom u vodu i kada su mještani 
već zaboravili stravičnu noć, Strahimira je, osmi dan po 
susretu s vukodlakom, svladala vrućica. Starina Sedeslav, 
iskusni poznavatelj čarobnjaštva, utvrdio je kako je vrućica 
posljedica susreta s vukodlakom." 


*o* * 
“Jesi li što doznao?" zapitkivala je Iris pokušavajući sustići 
Slavenov korak, “Cuješ, jesi li što doznao?" 


“Sve mi je jasno. Moramo nabaviti ili vranca bez 
biljega, ili pijetla, ili glogov kolac, ili..." 

“Vranca?" 

“Slušaš li što ti govorim? Ili vranca, ili pijetla, ili 
glogov kolac." 

Iris ga je povukla prema obližnjoj klupi: “Čekaj. Sada 
mi, molim te, pokušaj sve objasniti." 

Slaven je nastojao procijeniti koliko je sati. Pomislio 
je kako je mudro predahnuti i osmisliti što im je dalje 
činiti. Sjeo je na naslon klupe i razmotao papir na kojem 
su stajale bilješke iz Carobnjačkog priručnika. Nastojao 
ih je što razgovjetnije iščitati: “Evo, imamo svega tri 
mogućnosti - pribaviti vranca bez biljega, glogov kolac, 
pijetla ili krijesnike. 

Iris je zapljeskala: “Ma bravo, krijesnike već imamo." 

“Da, samo ne smijemo zaboraviti pustolovni ruksak..." 

“... iz kojega krijesnici iskaču u trenutku nevolje." 

Slaven je i nadalje listao bilješke: “Ovdje lijepo piše 
— krijesnici su dobri duhovi, čuvari sela i ognjišta, vrlo 
učinkoviti u borbi protiv vukodlaka i drugih utvara." 

“Dobro, jedan problem je riješen. Krijesnici će se iz 
pustolovnog ruksaka pojaviti na poprištu bitke. A kakvog 
si to konja spominjao?" 

Slaven je okrenuo dva lista i nastavio s čitanjem: 
“Vukodlaci zaziru od konja bez biljega, a u podjednakoj 
mjeri i od kukurikanja pijetla. Konačna pobjeda nad 
njima može se izvojevati glogovim kolcem.?" 


“Glog? Što je to - glogov kolac?" čudila se Iris. 


“Ne znam točno. Pretpostavljam neka vrsta drva", 
zaključivao je Slaven osvrćući se parkom. Iako ih je 
okruživala sva sila najrazličitijeg drveća, on je uspijevao 
prepoznati jedino brezu. 

“I što sad?" 

“Sad moram požuriti kući. Mama će me zadaviti. 
Večeras mi priređuje rođendansku zabavu." 

“Možda ipak uspijemo", tiho je prozborila Iris. 

“Ali kako?" 

“Slušaj plan: ti pomozi mami u pripremama oko 
rođendanskog domjenka, a ja ću pokušati pribaviti glo- 
gov kolac. Valjda negdje u ovom Osijeku postoji park s 
drvom gloga." 

“Misliš li da ćeš ga stići pronaći do večeri?" 

“Bez brige. Prvo ću malo surfati Internetom, doznat 


ću imena svih parkova i nasada u njima, a zatim ću već 
nekako smisliti kako ću odsjeći granu gloga." 


“A čuvari parka?" zabrinuto je pitao Slaven, “Što ako 
te uhvate komunalci kako odsijecaš granu?" 

“Želiš li ti taj glog ili ne želiš?" 

“Naravno da želim. Tko želi — nađe način, tko ne 
želi — nađe izgovor!" 

“Onda mi, molim te, ne spominji nikakve čuvare. 
Radije promisli o tome što sve moramo ponijeti u pu- 
stolovnom ruksaku." 

“MP3 player!" uzviknuo je Slaven, “Njega nikako ne 
smijemo zaboraviti. I zvučnike. Na njega bismo mogli 
snimiti upozorenje Prvanu o avarskim uhodama." 

“I pustiti ga s dovoljne udaljenosti... Dobra ideja.", 
suglasila se Iris. 

“Krenimo. Imamo pune ruke posla!" uzviknuo je 
Slaven i skočio s naslona klupe. 

“Preko trnja i glogova do slobode od zloduha i utvara!" 
uzvikom mu se pridružila Iris. 

Clint - pijetao 


Slaven se posvetio pakiranju pustolovnog ruksaka, 
a odmah potom i pospremanju sobe. Do sada su ga uvijek 
radovale pripreme rođendanskoga domjenka. Međutim, 
ove godine mu je smetala pomisao na gubljenje vremena 
prije odlaska na Sova planinu. Po prvi put nije okrenuo 

list kalendara na 29. rujna, a prebrojavanjem nije potvrdio 
kako su do kraja godine preostala još devedeset i tri 
dana. Po prvi put je previdio pano s popisom značajnih 
događaja koji su se zbili 29. rujna. Danas nije dopisao ni 
jedan novi događaj, ni jedno novo ime. I ne samo što nije 
dopisao novo ime, nije se ni osvrnuo na prošlogodišnji 
popis, a na kojemu je stajalo: 


Dogodilo se na dan 29. rujna, dan štovanja triju anđela 
(Mihaela, Gabriela i Rafaela) 
— 1758. — rođen engleski admiral Horatio Nelson 
— 1829. — u Londonu osnovan Scotland Yard 
— 1912. - rođen filmski redatelj Michelangelo Antonioni 
— 1913. — tvorac dizel-motora, Rudolf Diesel, nestao s 
broda na putovanju iz Antwerpena u London 
— 1935. — rođen Jerry Lee Lewis, poznati pjevač 
— 1966. - umro francuski pjesnik i esejist Andrć Breton 


— 1989. — u Hrvatskoj legalizirano višestranačje 


Mama je nanosila ukrase po torti i zadovoljno pjevušila 
jednu od omiljenih pjesama iz osamdesetih. Okružena 
pladnjevima, činila se dobro raspoložena. Slaven je o 
maminom dobrom raspoloženju mislio kao o još jednoj 
nepravdi. Oslonjen na dovratak, uputio je pitanje: “Zar se 
zaista ne želiš pomiriti s činjenicom da više nisi rokerica?" 

Mama ga je, protivno njegovu očekivanju, ozareno 
pogledala i kroz smijeh odgovorila: “Oho-ho, jesmo li 
to ponovno negativni?" 


“Negativan? Zašto mi to svi govorite ovih dana?!" 
bijesno je upitao Slaven. Okrenuo se u smjeru svoje sobe 

i prihvatio se ispisivanja imena po staklenim čašama: 
Mirjana Romić, Jure Romić, Lucija Mihalj, Zvonimir 
Mihalj, Irina Dmitrović, Karla Tadić, Jakov Balentić, Jakob 
Šimić, Laura Baltić, Iva Sušilović, Tara Kovačević, Franka 
Franjić, Matija Grgić, Petra Grgić, Danijel Franjić, Karla 
Franjić, Dea Sabo, Angela Lendić..., Helena Slovaček, 
Arsen Slovaček, ... Borko... 

Nakon što je napisao i posljednja tri imena (pri tome 
ih predano slovkajući: Enaaa Buuuuljuubaašić, Peeetar 
Suuušaaaac, Ivo Jurooooš) zaključio je kako doista ima 
puno prijatelja. Osjećao se poput pravog bogataša, posve 
raznježen nad samim sobom. 

Mama je doviknula iz kuhinje: “Ne zaboravi na striku 
Bracu!* 


“Hoće li doći sam?" 
“S njim dolaze Hrvoje, Dražen i Angela." 


koko 


“Dobra večer! Je li slavljenik kod kuće?" zacvrkutala je 
Petra. 

“Donijeli smo ti strašan joystick", dodao je njezin 
brat Matija. 

Soba se ubrzo ispunila prijateljima iz razreda i broj- 
nim darovima. Borko mu je darovao brod u boci, Tara 
Enciklopediju ljudskih izuma, Franka maketu Mjeseca, 
Jakov kacigu za vožnju biciklom, a Iva kapu, rukavice i 
šal za predstojeću sezonu kiše i snijega. 

Svici s paštetom nestajali su brzinom svjetlosti, a zdjelu 
s kokicama punio je već četvrti put. Uz sva nastojanja 

da sudjeluje u vedrim razgovorima, Slaven je na proslavi 
svoga rođendana razgovarao s prijateljima, ali mislima 
udaljen od njih. Pogledavao je na digitalni sat. Primicalo 
se vrijeme paljenja svjećica na torti, a od Iris i glogova 
kolca još uvijek nije bilo ni traga ni glasa. Kada su se 
velika i mala kazaljka sata susrele na broju deset, oglasilo 
se zvono na ulaznim vratima. Slaven je hitro preskočio 
Franku i Taru zabavljene smišljanjem zadaće za igru 
“Fantoma", te se u nekoliko koraka našao pred ulaznim 
vratima. Smrtno ozbiljna izraza lica, uzbuđeno je povikao: 
“Jesi li donijela?" 

Iris je ispružila prazne ruke i zavrtjela šakama u oba 
smjera. Umjesto glogova kolca, u lijevoj je ruci držala 
tanku, crvenu uzicu. Na Slavenovo razočarano pitanje: 
“Zar ga nisi pronašla?" Iris se okrenula stubišnom mraku i 
molećivim glasom zavapila: “Molim te, kreni već jednom." 


Slaven joj je radoznalo provirio preko ramena i razo- 
čarano ustuknuo: “Iza tebe je samo mrak." 


Uz ulazna vrata već su se nalazili Jakov, Matija i Petra, 
a Iva je, čučeći između njihovih nogu, u čudu povikala: 
“Ljudi, darovala mu je pijetla!" 

Na Ivin povik, u predsoblju se pojavila i namrgođena 
mama: “Molim? Kakvog pijetla? 

Djeca su joj uglas odgovorila: “Živog pijetla! Pravoga 
pijetla!" a Slaven je zažalio što njegova mama više nije 
uživljena u ulogu vedre rokerice, nego u novu, do sada 
neviđenu ulogu — ulogu istrebljivačice domaćih ptica. 
Nastojeći preduhitriti njezino negodovanje, opravdavao 
je pojavu nezvanog kućnog ljubimca: “O pijetlovima 
upravo učimo iz biologije." 

Mama ga je bijesno pogledala. Zatvarala je vrata sobe: 
“Stvarno mi je na vrh glave tih trebamizaškolu fora." 


I dok se Iris natezala s ukopanim pijetlom, Slaven se, 
prepun dvojbi, okrenuo Tari: “Sto misliš, jedu li pijetlovi 
ribice. Hoće li on nauditi mojoj Crvenrepki?" 

Tara je promislila i u raspravu se uključila glasom 
prave sveznalice: “Samo ako Crvenrepku hraniš crvićima.? 


koko 


“Konačno!" uzdahnuo je Slaven. Ovo mu je bila najteža 
proslava rođendana. Bila je teža čak i od one kada je 
bolovao od mononukleoze i ležao u vrućici obliven znojem. 


S ruba kreveta ga je netremice promatrala crveno- 
krijesta ptica. 

“Što je? Misliš kako mi je s tobom zanimljivo?" 
umorno ga je upitao Slaven, “Ti si me iz časnog naslova 
pustolova unazadio na običnog ljubitelja peradi. Pogledaj, 
osim toga, kakav si nered večeras učinio." 


Soba mu se doimala poput mora, ali mora koje nije 
bilo načinjeno od vode, nego od mrvica i ostataka hrane. 
Luda ptica je uspjela skočiti čak i na tortu i razbacati je 
oštrim kandžama. Mamini marcipanski ukrasi nalazili 
su se posvuda, u svim dijelovima stana. Primijetivši ih 
i na stropu, Slaven ga je još jednom tužno pogledao: 
“Nevjerojatno. Ti si zaista potpuno luda ptica. Ne čudi 
me što si poguban za vukodlake. Ne, to me više doista 
ne čudi." 

Pijetao se na Slavenove riječi uspravio, potom je 
ispružio lijevu nogu i raširio krilo. Slaven je prigušio 

svjetlo i, prisjećajući se Tarinih riječi, pristupio operaciji 
uspavljivanja pijetla. Prvo je iz ormara izvadio kišnu 
kabanicu, a potom mu se s leđa primakao na vrhovima 
prstiju. Pokretom svojstvenim lovcima divljih zvijeri 
zamahnuo je kabanicom i njezinim platnom prekrio 
pijetla. Udarivši dlanom o dlan nagnuo se nad umirenu 
ptičurinu i važno mu priprijetio: “Ovo ti govorim samo 
jedanput: nakon svakog ludovanja, dobit ćeš kabanicom 
po glavi. Jesi li razumio, ti svojeglavče?" 

Pod kabanicom je vladao bezglasni mir. Začudo kako 
je Tara i ovoga puta bila u pravu — te je kočoperne ptice 
mogao svladati samo mrak. “I lonac!" pomislio je Slaven. 
Podigao je rub kabanice i zaprijetio pijetlu: “Ne budeš li 
slušao, kuhat ćeš se u loncu, samo da znaš!" 


177 


Sova planina . 

Zaškiljivši na jedno oko Slaven je promotrio okolinu. 
Nalazio se u svojoj sobi, a kroz prozor je dopirao mrkli 
mrak. Do maminog je buđenja preostalo više od pola 

noći, a za to je vrijeme valjalo svladati vukodlaka i vratiti 
se u toplu postelju. 


Srećom, soba se ponovno doimala urednom. Ipak je 
bilo mudro poslušati savjet tete Nade i za sutradan ne 
ostavljati teške zadaće, posebno ne tako teške kao što 
je pospremanja nakonrođendanskog nereda. 


Prisjetivši se čišćenja ostataka torte s mekih sagova i 
namještaja, Slaven se prijeteći okrenuo pijetlu: “Osobno 
ću od tebe skuhati juhu čim se vratimo sa Sova planine. 
Jesi li me razumio, ti — oroz-kokot-pijevac-pijetao?" 

Ptica pokrivena kabanicom je šutjela. Slaven je 
pogledom preletio sobu. Možda se zauvijek rastajao 
od pustolovnih suvenira — svjetlećeg mača na baterije, 
željezne kuke za lov na morske pse i starog lanca za 
bicikle prenamijenjenog u lisice za neprijatelje. Provjerio 
je sadržaj pustolovnog ruksaka i zaključio kako su 
kamenice, najvrjednije pustolovno pomagalo, pripravne 
i na svome mjestu. Uz njih su se sklupčali uspavani 
krijesnici. Njihovo je ritmično disanje tek povremeno 
remetio visok ton udisaja najmanjeg krijesnika. 

“Još uvijek je prehlađen", pomislio je, “Ti krijesnici 
su nepredvidivi i neukrotivi baš kao čopor neodgovorne 
dječurlije.? 

Prehlađenog je krijesnika omotao maminim svilenim 
rupcem, a potom je odlučnim pokretima privezao ruksak, 
vješto ga prebacio na leđa, dograbio pijetla umotanog u 
kabanicu i krenuo u napuštanje ugodne topline doma. 
Predsoblje je pretrčao na prstima. Ključeve je, srećom, 
još sinoć odložio na ormarić za cipele i vrata je uspio 
otvoriti posve tiho. Zadržao se koji trenutak. Njegova je 

mama inače čula i najmanji šušanj. Iz spavaće sobe čulo 
se ravnomjerno tik-takanje budilice. Slaven je odahnuo. 
Ipak, osjetio se krivim. Mama nije zavrijedila laži kojima 
je sve češće pribjegavao. 

Zatvarajući vrata stana prisjetio se što mu je teta Nada 
govorila o kući: “Gdje je čija kuća, tu je i sredina svijeta." 

Zbog pomisli na neizvjesnosti koje su ga čekale, 
lagano se stresao. Ove je noći, s pijetlom pod miškom, 
napuštao centar svojega svijeta. Naprijed ga je gonila 
misao kako će izlaskom iz svoga doma učiniti dobro 
djelo i pomoći spašavanju nečijeg tuđeg, u vremenu i 
prostoru udaljenog doma. 


koko 


“Živa sam se smrzla!" cvokotala je Iris osvijetljena svjetlo- 
šću ulične rasvjete. Oboružana glogovim kolcima doimala 
se poput kopnene hobotnice. Slaven joj se želio narugati, 
no kako je otvorio usta, istodobno je i odustao. Njihove 
buduće uloge zahtijevale su ozbiljan pristup i međusobno 
uvažavanje. Umjesto zadirkujućeg osmijeha, lice mu je 
poprimilo krajnje ozbiljan izraz. Pijetla je premjestio 
pod lijevu mišku i iz desnog džepa pustolovnih hlača 
izvadio kamenice. Iris je spremno ispružila ruku, ali se 
Slavenu učinilo rizičnim prepustiti joj obje. Iris je do 
sada pokazala sklonost iznenađenjima. Posebno onim 
neugodnim, naravno. 

Stoga je lice učinio još ozbiljnijim i tek potom pružio 
jedan oblutak. Iris ga je primila vrlo budno i trezveno: 
“Daješ mi samo jednu kamenicu?" 


“Jedna tebi, jedna meni!" 

“U redu, svakome jedna, putovat ćemo zajedno." 

“Oboje ćemo zamisliti ponoć i raskrižje na Sova 
planini." 

“Ono na kojemu Prvan očekuje vukodlaka." 

*[trnećeš...2" 

“Ne, ja neću zamisliti kupaonicu, frizerski salon, ni 
bilo što tomu nalik. Krenimo već jednom." 

“Č.R.?" za svaki je slučaj provjeravao Slaven. 

“Č.R.", nestrpljivo je odgovorila Iris. 

Poput profesionalnih atletičara, duboko su udahnuli 
zrak, prignuli se u ramenima i zalupali kamenicama. 
Prostor ispred Slavenove zgrade ostao je bez traga izdu- 
ženih sjenki koje je od Slavenova i Irisina tijela oblikovala 
svjetlost ulične rasvjete. Ni jedan spavač velike spavaonice 
grada na Dravi nije slutio kako se količina uspavanosti 
promijenila. Ni jedna usnula nastavnica, roditelj ili prijatelj 
nisu sanjali kako su se Slaven i Iris otputili prema Sova 
planini. Doista, stanovnici grada na Dravi nisu ni pomišljali 
kako su se Slaven i Iris uputili svladati krvoločnu neman, 
vukodlaka Srdana. 


koko 


“Znao sam!" bijesno je uzviknuo Slaven pokušavajući 
umiriti pijetla, “Jesmo li se lijepo dogovorili oboje misliti 
na raskrižje?" 

Slaven je doista bio ljut, a ljutnju mu je pojačavao teret 
ruksaka i borba s oštrim kandžama razdraženoga pijetla. 

“Misliš li da je meni lagano vući ove glogove kolce? 
Osim toga, rekla sam ti, slučajno sam pomislila na Vir. 
Zašto si toliko negativan?" 

Slaven je zastao i u sebi polako brojio do deset. Bio je 
siguran kako se na sljedeći spomen riječi negativan više 
neće kontrolirati. Srećom, mjesec se okruglio i svijetlio 
snažnije od laserskog pokazivača. Pomislio je: “Nije 
svako zlo za zlo. Ovako posvađani, u tišini ćemo brže 
napredovati." 


Znao je da pravi pustolov u svakome trenutku mora 
misliti i na one opasnosti koje mu toga trena ne prijete. 
Šuma je bila prepuna divljih zvijeri. Njima je i najmanji 
šušanj mogao biti dovoljan razlog za napad. Osim toga, 
negdje u šumi sigurno su i avarske uhode, Bajan i Dibar. 
Valjalo ih je držati na umu i biti pripravan za moguću 
borbu prsa o prsa. 

Zamijetivši kako se šumsko drveće prorjeđuje, zaključio 
je da se primiču proplanku i raskrižju. Osvrnuo se prema 
Iris i, položivši prst na usta, upozorio je na približavanje 
Prvanu i njegovim momcima. Naravno, Iris je jedva 
dočekala ovu kretnju. Zadihano je prozborila: “Ti ćeš 
biti kriv za moju upalu mišića!" 

“Pssssst!" umirivao je Slaven, “Želiš li se možda 
mijenjati i umjesto glogovih kolaca ponijeti ovog ludog 
pijetla?" 

Iris je otvorila usta spremna na odgovor, ali ih je jed- 
nako brzo i zatvorila. Nedaleko se čulo rzanje ždrijepca. 
Pognutih leđa, Slaven i Iris su bešumno napredovali u 
smjeru topota kopita. Mjesec se podvlačio pod obla tijela 
oblaka, a lišće drveća šuškalo je poneseno iznenadnim 
naletom vjetra. Bio je to dobar znak: priroda je, sa svim 
svojim pomagačima, bila na njihovoj strani. Vjetar je 
puhao u suprotnom smjeru i tako ih štitio od oštrog 

njuha Prvanova vranca. Iris i Slaven neprimjetno su se 
približavali raskrižju. 


koko 


“Možda je sve gotovo?" pitala je Iris liježući na zemlju, 
pogleda prikovana uz Prvanove momke i svježe iskopanu 
raku. 


Slaven je zamijetio ne samo iskopanu raku, nego i 
glogove kolce o koje su se podbočili Prvanovi momci. 
Društvo je bilo umorno i umazano zemljom. 


“Prije mi se čini da su podigli straže." 

“Misliš da se vukodlak još nije pojavio?" 

“Siguran sam da nije. Čekaju ga i Zelenbor i njegov 
otac Božo." 

“Možda si u pravu. Vidiš li biljeg na Prvanovu vrancu?" 

“Nema ni jednoga." 

“Što misliš, je li ponoć prošla?" brinula se i dalje Iris. 

“Šuti i čekaj." 

“Pitam te je li prošla ponoć." 

“Ne znam, ali teta Nada kaže da onome tko zna čekati 
vrijeme otvara vrata." 

“Ne pitam te što kaže teta Nada nego je li prošla 
ponoć!" 

“Ne znam, dosado nad dosadama. Valjda nije, vidiš da 
je čekaju i Prvanovi momci." 

“Kako znaš da bitka već nije prošla?" 


“Da je prošla, sigurno ne bi, kao i mi, izviđali, oboružani 
J 
glogovim kolcima i u društvu vranca bez biljega." 

“E, da, ali to im nije dovoljno za svladati vukodlaka." 
“Pssst, smiri se." 


“Samo da ti još ovo kažem, oni imaju jaaaako puno 
sreće jer im ništa od sve opreme nije dovoljno ako nemaju 
pijetla." 

“Prestani." 

“A mi pijetla, na sreću, imamo. I, što si rekao, je li 
skoro ponoć?" 

Točno u trenutku u kojemu je Slaven pomislio kako 
iskričave oči krijesnika svjetlucaju poput ukrasa na 
božićnoj jelki, mjesec je zašao za oblake, a šumom se 
prolomio krik. Potom je uslijedio još jedan, i još jedan, 
a zatim je zavladao muk. Mjesec se oslobodio sjene 
oblaka, a Slaven i Iris zaštitničke krinke mraka. 

Skdan-= 


Krvolokan lisac 


Na raskrižju, suočeni oči u oči, netremice su se gledali 
Prvan i golemi lisac kitnjasta repa. Prvan je uzviknuo 
iz sveg glasa: “Neka pobijedi bolji!" 

Krijesnici su zbijali krug oko poprišta, Prvanovi su 
momci glogove kolce podigli visoko iznad glava, a vranac 

je udarao nogom i nemirno rzao. Kada su udarci kolcima 
zapljuštali po tijelu iskežena lisca, Slaven je odvio kaba- 
nicu i oslobodio pijetla. Velika je ptica nezainteresirano 
zažmirkala, a zatim se spokojno smjestila na odloženu 
kabanicu. Iris je unezvjereno uzviknula: “Pijetao kuku- 
riječe pred zoru!" 

“Sad to kažeš! Bez njegova kukurikanja Prvan nikad 
neće svladati vukodlaka." 


Dvoboj je bio u punom jeku. Na liscu je svaki primljeni 
udarac u trenu zacjeljivao i činio ga još bešćutnijim 
i okrutnijim. Mahniti trzaji glavom i keženje čeljusti 
ukazivali su na to kako mu snaga ne posustaje, nego ga 
udarci čine još ljućim i snažnijim. Iris je, nagnuta nad 
pijetla, šaputala: “Hajde, zapjevaj. Možeš i onu — tko 
pjeva, zlo ne misli!" 

Umilan ton Irisina glasa pijetla je činio još mirnijim 
i uspavanijim, a Prvan je, unatoč pomoći krijesnika, sve 
teže odolijevao krvoločnom liscu. 

“Slušaj, pijevče, pokušaj shvatiti kako nisi na izletu, 
nego na tajnom zadatku!" Iris je svim silama pijetla 
nastojala nagovoriti na glasan poj. 


“Evo, samo malo otvori kljun i procijedi barem jedno 
slovo. Pokušaj reći, na primjer, slovo aaa." 


Prvanovo se tijelo opasno zaljuljalo. Vranac bez biljega 
se propinjao, a glogovi su kolci pogađali sve osim hitroga 
lisca. Slaven je shvatio kako je krajnje vrijeme za akciju. 
Prihvatio je pijetla i tiho mu došapnuo: “Sunce ti žarko, 
pjevaj!" 

Pijetao je, sklopljenih krila i očiju, mirno spavao. 
Prvanovo je tijelo teturalo prema rubu šume. Slaven 
se uspravio, podigao pijetla iznad glave i snažno ga 
protresao. Kako je pijetao i nadalje mirovao, odlučno 
ga je krijestom usmjerio prema velikom mjesecu i kroz 
stisnute zube procijedio: “Pjevaj, glupa ptico, pjevaj!" 

Pijetao je glavom zatresao prvo lijevo, potom desno, 
a zatim se oglasio dugačkim, zvonkim kukurijekom. Iris 
ih je obojicu povukla na zemlju i vragolasto namignula. 
U ruci je pobjedonosno vrtjela dugačko pijetlovo pero: 
“Za svaki sam ga slučaj malo povukla za rep!" 

Slaven je sućutno pogladio pijetlov nakostriješeni 
hrbat: “Što ćeš, majstore? Bilo ti je suđeno propjevati 
noćas, sa suncem ili bez njega." 


Poprište uz raskrižje je utihnulo. Prvan je umorno silazio 
s konja, a Zelenbor i Božo su liščevo tijelo polagali u 
raku. Stari se Sedeslav obazirao oko sebe kao u čudu. 
Dobro je znao da im protiv vukodlaka treba i pjev pijevca, 
ali za cijelog svog dugog vijeka nije čuo za pijetla koji bi 
propjevao prije jutra. 

“Jeste li ga čuli, momci?" pitao je Sedeslav. 

“Koga, starino?" osvrnuo se Zelenbor. 

“Ama, pijetla, odnekud je zapjevao." 

“Sigurno ti se pričinilo. Nema pijetla koji bi bez zore 
kukurikao." 

Iris se vrpoljila. Jedva je izdržavala ne objasniti im da 
pijetao nije zapjevao slučajno. Teško je bilo ne pohvaliti se, 
posebno kada se toliko namučila. Zapravo, nikom se nije 

dospjela pojadati ni podijeliti muke koje je podnijela zbog 
ove ptičurine. A pijetla u velikom gradu zaista nije bilo 
jednostavno pronaći. Srećom, Internet i čavrljanje preko 
njega riješili su problem pronalaska igle u plastu sijena. 


Iris je iz razmišljanja prenuo Prvanov odlučan korak. 
Žurio je pomoći momcima u zatrpavanju liščeve rake, nad 
kojom se stari Sedeslav još uvijek obazirao i iščuđavao: 
“Ni živad se više ne drži onoga što je propisano. Kakav 
li je to postao svijet u kojemu nije potrebna zora da bi 
pijetao nagovijestio svitanje?!" 


koko 


Slaven se hitro prihvatio nove zadaće — vješto je otvarao 
ruksak i vadio MP3 player. Iris ga je spretno preuzela, 
spojila ga na velike zvučnike i za tili čas otpuzala do 
obližnjeg grma. Nije se dospjela vratiti do Slavenova 
skrovišta, a MP3 player se oglasio. Prvo je zakrckao, 
a zatim se začuo izmijenjen Irisin glas. Noć su razbijali 
piskutavi tonovi: “Mi smo krijesnici... dobri duhovi." 


Prvan je zastao kao zgromljen Perunovom strijelom. 
lako je oduvijek prepoznavao krijesnike, s njima još nikada 
nije razgovarao. MP3 player je ponovno progovorio: “Šalje 
nas vila Rusalka." 

Na spomen Rusalkina imena, Prvanovo se lice ozarilo, 
a tijelo mu je, poneseno lijepim uspomenama, samo 
krenulo prema mjestu s kojega je zvuk dopirao. MP3 
player je ponovno zakrčao, a Irisin glas je nastavljao: 
“Ovo je upozorenje! Oko vas su uhode." 


Prvan je domahnuo Zelenboru koji je zadihano pritrčao 
i uzviknuo: “Reci, krijesniče, gdje su i tko su!" 

Osluškivali su što li će glas iz grmlja odgovoriti. Ubrzo 
se začulo: “Oko vas su uhode!" 


Zelenbor je pogledao Prvana: “To su nam već rekli, 
Prvane.? 

Slaven je upitno pogledao Iris: “Jesi li im snimila 
poruku o Bajanu i Dibaru ili ih kaniš do jutra izvještavati 
kako su uokolo uhode?" 


Iris mu je domahnula neka miruje. Činilo joj se kao 
da sudjeluje u izvođenju predstave u kojoj je istodobno i 
glavna glumica i predstavnik ocjenjivačkog žirija. S MP3 
playera se ponovno začulo poznato krckanje i snimka 
lrisina glasa: “Oko vas su uhode!" 


Zelenbor je slegnuo ramenima, a Prvan je uzviknuo: 
“Reci nam tko su uhode, krijesniče!" 

Ovoga puta, na njegov povik snimka je i odgovorila: 
“Oko vas su uhode velikog plemena Avara. Logoruju 
ispred pećine i odzivaju se na avarska imena. Prvi je 
golobradi Bajan, a drugi je obdaren dugim brcima i zove 
se Dibar." 


Slaven joj došapne: “Čudo jedno da im nisi izreferirala 
i koje brojeve cipela nose. Što ti je? Takvih detalja nema 
u špijunskim filmovima." 

Iris ga je sita muških prigovaranja, udarila laktom 
u rebra: “Nisam ti ja mama, znaš? Još jedan prigovor i 
udaram po zubima." 


Kada se već činilo da se bitka između Iris i Slavena 
neće moći izbjeći, Zelenbor je pritrčao Prvanovim mom- 
cima i izdao nekoliko oštrih naredaba: “Suronjo, uzjaši 
vranca! Mironjo, ponesi koplja! Junaci, hvatajte se puta 
prema pećini." 

Sljedećeg je trenutka raskrižje opustjelo, a dojam 
praznine pojačavala je svjetlost mjeseca. 


MP3 player je i nadalje krčao: “Oko vas su uhode... 
Oko vas su uhode." 


koko 


Slaven se konačno oslobodio bodljikavog zagrljaja grmo- 
likog skloništa. Ispravio se u leđima, a potom je umornim 
pokretom ruke ubacio zvučnike i MP3 player u pustolovni 
ruksak. Iris je u jednoj ruci držala pijetla, a drugom se 
oslanjala na glogove kolce. Susprežući zijevanje, požurivala 
je: “Želim kući! Sve smo učinili." 

Slaven je zastao i zamišljeno je upitao: “Čekaj, zar ti još 
uvijek imaš glogove kolce?" 

Iris ponovno zijevne: “Daj, ne gnjavi. Naravno, ali to 
sada više nije bitno." 

Slaven je iz pustolovnih hlača izvadio papir prepisan 
iz Čarobnjačkog priručnika. Osvijetlio ga je pustolovnom 
priručnom svjetiljkom i naglas pročitao: “Vukodlak 
nije svladan sve dok mu se grob ne probode glogovim 
kolcima!" 

Kraj njegove rečenice popratila je liščeva šapa koja 
se počela pojavljivati iz netom zatrpane rake. Iris nije 
pričekala kraj navoda iz Čarobnjačkog priručnika. Pijetao 
je po drugi puta zakukurikao usred noći (i za pticu njegove 
smirenosti ipak je bilo previše u jednoj noći izgubiti dva 
pera). Iris se nije osvrtala. Ponesena bojazni od mogućeg 
vukodlakova oživljavanja, tek što je ispustila pijetla, već 
se glogovim kolcima obrušila na liščevu raku. Zabadala 
ih je zatvorenih očiju sve do trenutka u kojemu joj se 

pridružio i Slaven, donoseći preostalu gomilu kolaca. 
Strahujući od mogućeg oživljavanja Srdana, kolce su 
zabadali toliko temeljito i predano da je liščeva raka 
ubrzo počela nalikovati leđima gorostasnog ježa. 


Odmakavši se unatrag, Slaven je zadovoljno promotrio 
njihov uradak. Obrisao je ruke o pustolovne hlače i važno 
izjavio: “To ni Clint Eastwood ne bi bolje učinio!" 

Iris ga je pogledala sanjivim, staklastim pogledom: 
“Tko ti je taj? Neki pjevač?" 

Na spomen pjevača, oboje su pogledima potražili 
pijetla. Ugledavši ga kako zagnjuren u ruksak kandžama 
izbacuje pustolovne dragocjenosti, Slaven mu je ozbiljno 
priprijetio: “Bit ćeš slasna juha!" 

Kako svi ljudi ne nalikuju jedni drugima, tako se i jutra 
međusobno razlikuju. Tog, subotnjeg jutra, Slaven se 
probudio s velikim, zadovoljnim osmijehom. Ruke su mu, 
doduše, bile poprilično izgrebene, a omiljeni pustolovni 
ruksak oštećen i prljav. Ipak, mogao je reći da je u cijelosti 

zadovoljan — i sobom i ishodom posljednje pustolovine. 
Pijetla je pozvao imenom koje mu je noćas nadjenuo: 
“Clinte! Hej, Clinte, javi se!" 

Kad se pernati obješenjak oglasio s vrha garderobnog 
ormara, Slaven mu je dobacio omiljenu rečenicu tete 
Nade: “Pusti pijetla na prag, popet će se i na policu." 

“Što je, majstore? Nisi čuo kako svaki pravi pijetao tri 
puta udari krilima prije negoli zakukuriče?" zadirkivao 
ga je Slaven sjedajući za računalo. 


Odlučio je prosurfati Internetom i pronaći korisne 
savjete o dresuri pijetlova. Što je dulje promatrao Clinta, 
to je bivao sigurniji kako je upravo on kapitalni primjerak 
kojemu se smiješi blistava karijera svjetski poznate 
zvijezde. Clint je na ove Slavenove misli protegnuo vrat 
i kao da sluti ozbiljnost neizgovorene pohvale, snažno 
zakukurikao. 

Slaven mu je zaprijetio prstom: “Pjevaj, ptico! Mama 
Greta ne može dočekati da te prokrčka u loncu." 

Glave zaronjene u ekran, Slaven se posvetio izučavanju 
mađioničarskih trikova. Zbog ushita nad pronađenim 
savjetima prepustio se slatkom maštanju — vidio je kako 
u skoroj budućnosti njegov Clint širi krila i uspijeva 
preletjeti ne nekoliko metara, nego cijeli Sjenjak. I ne 
samo to, uz malo dobre volje i svakodnevnog treninga 
Clinta bi mogao učiniti valjanim trbuhozborcem. Ili, 
možda radije — vrsnim matematičarem. 


Oduševljeno pljesne rukama: “Clinte, tebe ćemo prvo 
načiniti matematičarem! To će nam obojici biti korisno." 


Pozornost usmjerenu na planiranje Clintove karijere 
odvuče mu bljeskanje ekrana i upozorenje kako mu je 

pristigao novi e-mail. U pretincu dolazne pošte treperila 
je Irisina poruka označena uskličnikom. Naslov poruke 
je ukazivao na žurnost: Hitan sastanak na zbornom 
mjestu. 


Ne časeći ni sekunde, Slaven je odjenuo pustolovne 
hlače i majicu s natpisom “brz na okidaču". Clintu je 
privezao crvenu uzicu oko noge, a mami je s dovratka 
izlaznih vrata doviknuo: “Zdravo, nas dvojica izlazimo!" 


Mama je odmahnula rukom ne skidajući pogled s 
TV ekrana. Termini u kojima su se prikazivale sapunice 
bili su najpogodnije vrijeme za neprimjetan izlazak iz 
kućnog zatvora. U pozornom praćenju omiljenih likova, 
mamu nije ometalo ni Clintovo klizanje po glatkim 
keramičkim pločicama predsoblja. Slaven je kritički 
promotrio kandže na Clintovim troprstim nogama. 
Pomislio je kako bi mu možda valjalo podrezati preduge 
nokte, ali je tu aktivnost odlučio ostaviti za prvi posjet 
veterinaru. Što ga je dulje posjedovao, to mu se pijetao 
činio sve ljepšim. Zato ga je snažno povukao za uzicu i, 
promotrivši u zrcalu njihov neponovljivo dojmljiv izgled, 
zadovoljno ga požurio: “Hajde, lega! Pred nama je cijeli 
svijet... Osim toga, nikad se ne zna, možda te već danas 
ugleda kakav lovac na buduće zvijezde." 


koko 


Put do školskog dvorišta trajao je dulje negoli je Slaven 
planirao. Clint je zastajao uz svaku žardinjeru. Prvo 
bi se nad cvjetnim šarenilom kočoperio, a zatim bi 
oštrim kandžama razgrtao nasade i odbačene papire. 
Na sva potezanja crvene uzice odgovarao bi samozado- 
voljnim kočoperenjem i protestnim kukurikanjem. Ipak, 

izgubljeno vrijeme nije bilo uzaludno. Natežući se s 
Clintom, Slaven je zamijetio kako njegov pijetao ispunjava 
prvu pretpostavku dobrog matematičara — radoznalost. 


Prilazeći Iris s leđa, Slaven je povlačio Clinta za uzicu: 
“Hej, nećeš vjerovati, ali Clint je neotkriveni talent..." 


Umjesto pozdrava ili bilo kojeg drugog znaka dobro- 
došlice, Iris je zatulila iz sve snage: “Buuuu, uuuuu..." 


I Clint i Slaven, oprezno su zastali. Slaven mu je 
povjerljivo objasnio: “Ne brini, majstore, žene uglavnom 
plaču bez ikakva razloga." 


Na ove njegove riječi Iris je doslovce zaridala. Slaven 
je shvatio da je vrijeme za scenski nastup. Pogledao je 
u Iris pogledom punim sućuti: “Zašto danas plačeš?" 

Iris je šmrcnula: “Mrzim kada mi se kiše, a bole me 
trbušni mišići." 

“I zato plačeš? Svašta! Nisi me valjda zbog bola u 
trbušnim mišićima pozvala na hitan sastanak?" 

Iris je niječno zavrtjela glavom. 


“Nego?" nastavljao je Slaven. “Znaš li ti uopće da si 
me prekinula usred prvog treninga?" 


“Je li? Nešto si počeo trenirati?" šmrcala je Iris. 
“Naravno. Treniram Clinta." 
“Clinta?? 


“Mhm ", važno je odgovorio Slaven, “Treniram ga za 
budućeg matematičara." 


“Uuuuuu...", ponovno je zaplakala Iris. 


“Čekaj, to nije razlog za tugovanje. Slobodno nam 
se možeš pridružiti. Osim toga, tebi je matematika jača 
strana." 

“Uuuuuu, jutros sam doznala veliku novost! Dobit 
ću brata!" 

“I ti zbog toga plačeš? Irina je dobila seku Idu, a čini 
se sretna... Hej, umjesto pijetla moći ćeš brata trenirati 
za ulogu koju god poželiš!" 

Iris je zavrtjela glavom, i nesretno procijedila: “Nisam 
tužna, radujem se... Vidiš da plačem od sreće." 


koko 


Slaven je tog subotnjeg prijepodneva izgovorio zaista 
svašta. Spominjao je tetu Nadu koja mu je oduvijek 
tvrdila da su najsretniji oni koji imaju sestru, jer sestre 
najbolje na svijetu vole braću. 

Navodio je i druge svijetle primjere, a među inima, 
najdulje se zadržao na objašnjavanju novootkrivene 
ljepote podučavanja koju je upoznao tek u prijateljevanju 
s Clintom. 

Za potvrdu te tvrdnje posvetio se natjeravanju Clinta 
školskim dvorištem i dostizanju visokoga cilja - Clintov 
let preko Sjenjaka. Zatim je riječ prepustio Iris. Oboje 
su zaključili kako je krajnje vrijeme da se Clintu objasni 
matematika. 


Uvodnu lekciju o skupovima i brojevima Clint je slušao 
vrlo pozorno, gotovo netremice. Njegovu zaokupljenost 
pojmom broja povremeno su remetili probuđeni krije- 
snici. Ovoga puta nisu uzvikivali upozorenja. Prije bi se 
moglo reći, krijesnici su se ponašali poput razmažene 
djece. Zahtijevali su čas hlad, čas sunce, a Slaven im je 
ugađao sve dok nije procijenio kako je Clint savladao 
pojam broja. Tada je krijesnike pogurao po džepovima 


196 


Krijesnici - dobri kućni duhovi 


pustolovnih hlača i Iris svečano prisegnuo da će se on 
na jednak način potruditi oko njezina brata. Tvrdio joj 
je kako će plačljivu bebu u najkraćem roku pretvoriti u 
pravog pustolova. 


Ali ono što ga je najviše radovalo, zadržao je samo 
za sebe. Slutio je kako je sve doživljeno tek početak 
čarobnjačkih pustolovina. To mu je jasno pokazivalo i 
svakodnevno proširivanje članova pustolovne družine. 
Znao je kako će, članstvom osnaženi, jednoga dana 
pomoći Prvanu u bitci protiv Avara. I ne samo protiv 
Avara. Izazovima i pobjedama svoje pustolovne družine 
Slaven Lendić nije vidio kraja. 

Avari - pripadnici divljeg mongolskog naroda koji su se za vrijeme 
Prvog avarskog kaganata (područja avarske vlasti) rasprostirali 
od rijeke Don do Podravine. Njihovo je područje obuhvaćalo 
i sjeverna područja današnje Hrvatske. 


Bjesovi - Crnobogovi pomoćnici, nerazdruživi od jedova. Dok 
bjesovi straše ljude, jedovi im žele oduzeti život. 


Baba Roga - naziva se još Mrzlina, Morena, Morana, Baba Jaga, 
Baba Zima. Ljeti je lijepa djevojka koja traži nemoćne i nejake 
žrtve koje će otimati zimi. Suradnica je Crnoboga Troglava. 
Stanuje u Bezdanu u Morin domu. Predstavlja zatorne sile 
zimske prirode. 


Clint Eastwood - američki je filmski glumac, redatelj i producent. 
Najpoznatiji je po ulogama antijunaka, ponajprije u vesternima 
Sergia Leonea u šezdesetima, a potom i po ulozi inspektora 
iz filmova Prljavi Harry u sedamdesetima i osamdesetima. 


Crnobog - vladar Bezdana (ili Trtara). Sudac je onim dušama koje 
su za života bile u okrilju Krivde i Nepravde. Ljudi su mu iz 
straha prinosili žrtve ili ga zazivali da ih poštedi nesreće. 
Kada sudi, uvijek se pojavljuje u plamsajima plamena u 
kojima i nestaje. Suradnice su mu Mržnja, Nesloga i Kavga, 
a dvorjanici Podvala i Laž, Krađa i Nepravda, Pakost i Zloba. 
Moć crpi iz Mračnog jezera i Pratame. 


Fantom - društvena igra koja se na rođendanskim domjencima 
često igra u Osijeku. Izvlačenjem imena iz šešira izabire 
se fantom za kojega ostali sudionici igre smišljaju zadatak 
koji je dužan ispuniti. Ponekad je najteži dio igre uspješno 
smišljanje komičnoga ili teškoga fantomova zadatka. 

Glog - često se nalazi na rubovima niskih bjelogoričnih i crno- 
goričnih šuma ili u šikarama, uz ograde i živice. Drvo mu 
je tvrdo i žilavo, a listovi mu nalikuju na hrastove, samo su 
znatno manji. U kasno ljeto ima plodove crvene boje. Prema 
starim vjerovanjima, glogovim kolcem se trajno istjeruju zle 
duše iz tijela nemani. Zbog svojih ljekovitih svojstava drži 
se za drvo zdravlja. Poznat je kao najveći zaštitnik od svih 
demonskih bića, pa se vrlo često ušivao u amajlije. 


Gurko — duh, izumitelj oranja. U starih je Prusa bio ratarsko bo- 
žanstvo. Običavali su mu postavljati kipove ispod golemih 
hrastova. O vršidbi bi mu kip oblačili u kožu od prinesene žrtve. 


Iris Tomić — trenira plivanje i rado crta. Još uvijek ima velikih 
problema u pisanju nalivperom. Skuplja ukrase za kosu. 
Svira klavir i uči francuski. Zivi u Osijeku. 


Kečizube - malena šumska bića koja odlikuju veliki zubi i prodorne 
oči. Kada očima prostrijele putnika, on pada, a one keze 
zube, raspomame čeljusti i kidaju se od smijeha. 


Krijesnici — dobri duhovi koji žive u poljima i ima ih uz svako 
selo. Bore se protiv zloduha. Krijesnici zloduhe sačekuju na 
raskrižjima. Zadržavaju ih sve do prvih pijetlova, a zatim se 
hvataju u koštac sa zlodusima. U pravilu su jači od zloduha 
i redovito ih svladavaju. 


Krivomjeri — nevidljiva bića od kojih se po poljima vide samo 
plamičci njihovih svjetiljaka i čuju zvukovi lanaca koje vuku 
za sobom. Mernek i Inđeler su dva krivomjera koja se često 
spominju u narodnim predajama. 


Leteća guja - kći Orlujskoga kralja. Živjela je na strmoj hridi 
čuvajući travu života i njezin rujni cvijet. 

Lijeska — drži se drvom mudrosti. Djevojke su ljeskine grančice 
zaticale u kosu kao zaštitu od uroka. 


Milopojka - vila kojoj je Zlomir ukrao ruho za vrijeme njezina 
usamljeničkog kupanja na jezeru. Bez ruha je izgubila vilinsku 
moć, mladost i snagu. 

MP3 player - naprava slična CD playeru. Osim za reproduciranje 
glazbe, koristi se i za snimanje razgovora ili diktiranje 
glasovnih poruka. Rado ga rabe novinari, tajnice i špijuni. 


Nastavnica povijesti — Višnja Marković, poznatija pod nadimkom 
Višeglava. Osim po nadimku, prepoznatljiva je po crvenoj 
čupavoj kosi, zelenom okviru metaliziranih naočala i posebnoj 
bilježnici u koju zapisuje prijestupe i sve ono što bi učenici 
najradije zaboravili. Kako je uvijek upućena u sva zbivanja, 
mnogi vjeruju kako zaista posjeduje više od jedne glave i 
više od dva oka. 


Nastavnica biologije - Ljiljana Kovač, zaslužna za Slavenovu 
jedinicu “iz oprašivanja", a time i za sva buduća zbivanja s 
krijesnicima. Vrlo je stroga i dosljedna. Učenici je nazivaju 
Spirogirom zbog njezine sklonosti složenoj, nitastoj algi o 
kojoj posebno rado drži predavanja. Voditeljica je skupine 
mladih biologa. 


Nastavnica književnosti - omiljena nastavnica većine učenika 
je Sanja Škeva, nastavnica književnosti. Voli biti dotjerana, 
a djevojčice je imitiraju. Iris već dugo želi prsten jednak 
onomu koji nastavnica Škeva nosi na svojoj desnoj ruci. 
Nije je još pitala koji miris upotrebljava, ali o tom pitanju 
razmišlja vrlo ozbiljno. 


Nastavnica zemljopisa - Maricu Šarčević učenici oduvijek 
nazivaju Šaruljom. Sada je pred mirovinom, ali još uvijek 
vjeruje da svoj planet moramo dobro poznavati kako bismo 
ga voljeli na pravi način. 


Nav - carstvo boga Svaroga, uzraslo na krošnji Drva Svijeta. U njemu 
se nalazi Svitava, Zarovo, Perunovi dvori te gajevi bogova. 
U Navu obitavaju dobri bogovi koji nastoje pomoći ljudima 
i unijeti red u zemaljski svijet. 


Blizanci - zgrade poslovnog centra u New Yorku srušene ujesen 
2001. godine u terorističkom napadu. 


Odoljen - trava kojoj nitko ne može odoljeti, stoga ima iznimnu 
moć. U narodu je poznata i kao macina trava ili valerijana. 

Okrilje — vilinsko ruho bez kojeg vile gube moć. 
Orlovo Gnijezdo -— grad vojvode Zlomira koji se svake noći urušava. 


Orlujski kralj — kralj zemlje orlova koja je odijeljena nevidljivom 
međom od ostalog svijeta. 


Osijek — najveći grad u istočnom dijelu Hrvatske smješten na 
desnoj obali rijeke Drave, nedaleko od njezina ušća u Dunav. 
U njemu su i ulice i govor nalik ravnici — ulice su dugačke 
i široke a govor otegnut i usporen. Poneke riječi susrest će 
se samo u Osijeku. Njihova lista je dugačka a na njoj će se 
zasigurno pronaći dumina (dosjetka); Štrosika (najduža 
osječka ulica nazvana po Josipu Jurju Strossmayeru, bisku- 
pu iz 19. stoljeća, rođenom u Osijeku); Kopika (gradsko 
kupalište - Kopakabana); bezecirati (osigurati, rezervirati), 
lega (prijatelj); skontao (shvatio); tika (tenisica, patika); 
ištenem (zaboga, uzvik čuđenja), vula (novci) ili egzotika 
(neobičnost). No, o onome što je neobično nije potrebno 
pisati. Dovoljno je reći da je Osijek potpuno jedinstven i vi 
ćete ga sigurno doći posjetiti. 


Ovasar - pojavljuje se u obliku čovjeka, ali je velik kao hrast, nalazi 
se uz vodu u mlinovima i po pustim mjestima. 


Paklenjak — povezuje ga se s mitskim Paklenjakom (Pokola) koji 
je u trojstvu s Perunom i Potrimbom bio vrhovno božanstvo 
(Perun je bog gromovnik, Potrimba bog žetve, a Pokola, 
Paklenjak zloduh podzemlja). Živio je u udubini svetog duba, 
imao je žarovito lice i rasplamsale vlasi. Pred njim su stajale 
tri lubanje: čovječja, konjska i bikovska. 


Perun — bog gromovnik, vlada zemaljskim nebom, zemljom, 
zrakom i oblacima. Nazivan je još Daždbog, Strilbog, Porin. 
Naoružan je gromovima, munjama i vatrenim strijelama. 
Osvetnik je krive zakletve. 


Pijetao - ptica koja kukuriječe samo kada ugleda svijetlo. Učinkovit 
je u borbi protiv vukodlaka koji zaziru od njegova javljanja 
i najave dolaske dana. Nazivi za njega su još oroz, kokot i 
pijevac. 

Prvan - miljenik vila i kneginjice Sunčanice. Pripadnik naroda 
sa Sova planine. 


Raskrižja - mjesta okupljanja različitih nemani - vještica, vilenjaka 
i vukodlaka. 


Rusalke - vodene vile u koje se pretvaraju duše svojevoljnih 
utopljenica. Žive u vodenim dubinama u skupinama po tri, 
sedam, devet ili jedanaest. Zimi rijetko izlaze na površinu 
vode. Ljeti borave u krošnjama, a noću plešu na čistinama, 
posebno u noći mladog mjeseca. Gdje su plesale ostaje 
krug spaljene trave koji nikada više ne ozeleni. Smijeh im je 
poguban za one koji ga čuju, posebno za muškarce. Njihova 
godišnja proslava je nakon Duhova kada izmamljene proljećem 
napuštaju vodena obitavališta. Prema drevnom običaju, čast 
im se odaje povezivanjem grana raznobojnim krpicama. 


Slaven Lendić - učenik šestog razreda. Bavi se glumom, računalima 
i čitanjem pustolovnih knjiga. Treniranje karatea zamijenio 
je satovima gitare. Zivi u Osijeku, na Sjenjaku. 


Sova - ptica koja najbolje vidi noću. Baba Roga se pretvara u 
sovu kada se sakriva od ljudskoga pogleda ili kada želi brže 
letjela svijetom. 


Srdan - pripadnik naroda sa Sova planine. Zbog ljubomore na 
Prvana, Srdan je sklopio savez s Vodanom. Naposljetku se 
pretvorio u vukodlaka protiv kojega su se borili Iris i Slaven. 


Sunčanica - kneginjica koja živi na Sova planini. Zoranova majka. 


Svarog — prabog, Staribog, Stari Vid, Svarun. On je Praotac i 
Tvorac. Stanuje na sedmom, najvišem nebu te je nazivan i 
Višnjibog. Vrhovni bog svih bogova dobra. 


Svevid — blagi bog nebeskog kruga i blagog sunčanog svjetla koje 
oživljuje prirodu. Ljubimac je oca Svaroga. Nazivali su ga 
i Vid, Vido, Sutvid, Jaki Vid, Jakibog, Svanimir. Svevidov 
kip sastoji se od stupa sastavljena od tri dijela: gornji dio 
predstavlja Nav s bogovima, donji dio Bezdan s Črtom, 

a srednji dio svijet s ljudima. Svevid ima četiri glave kojima 
gleda na sve strane svijeta, u ruci drži rog obilja, a za pojasom 
mu se nalazi mač. Uz njega je njegov vjerni konj poznat kao 
Krilas, konj gatalac. U samom podnožju nalazi se šesteroruka 
neman koja pridržava stup. 


Sveti oganj — oganj koji se pali na Svevidov dan od različite suvadi 
i iverja. To je Božji oganj koji će se sam roditi mlad i nov. 
Njime se potpaljuje vatra koja čitavu godinu gori na kućnom 
ognjištu. Sveti oganj se ne smije prenositi u tuđu kuću, jer bi 
se time razgnjevili kućni duhovi i ognjeni bog Ognjan. Stoga 
se čak i smrću kažnjavao onaj koji bi ga se usudio odnijeti. 


Svevidov dan — dan u kojemu je noć najkraća, a dan najdulji u 
godini (21. lipnja). To je dan radosti i uživanja u kojem se pri 
obrednoj svečanosti u kojoj se slavi bog hranitelj pali sveti 
oganj. Svevidu se na Svetom Ognju prvo prinose snopove 
s najbogatijim klasovima žita, a potom i domaće životinje. 


Šarkanj - životinja koja postaje od starog soma ili zmije. Leti kao 
debela zmija, najčešće prema oblaku koji mu je zamjena 
za konja. Riga vatru, stvara jak vjetar i ima dug rep. Kada 
se Šarkanj spusti iz oblaka, postane čovjekom. U nekim 
legendama na Šarkanju jaši Gromovnik. 


Teta Nada - Slavenova teta. Čuvala ga je u vrijeme kada je Slaven 
pohađao vrtić. Nadarena je za pamćenje poslovica, recitacija, 
ali i događaja iz Slavenova najranijeg djetinjstva. Osim po 
poslovicama, od drugih se odraslih razlikovala i po tome što 
je Slavena oduvijek doživljavala odraslim. 


Trebun — bog vršidbe, voda i ribarstva (Potrimba, Prvin). Sunčano 
božanstvo u proljetnom jednakonoćju u Hrvata. Oko glave je 
ovjenčan klasjem, osobito kada se prikazuje u liku Triglava. 
Posvećene su mu riba i zmija. 


Tvrđa - stari dio grada Osijeka prepun tajnih ulica i neistraženih 
prolaza. Tvrđa je izgrađena u osamnaestom stoljeću kao 
snažno vojno i gospodarsko središte. Osim bedema kojima 
je opasana, čuvena je i po gradskim vratima, romaničkoj 
jezgri i kvadratnom trgu na kojem se nalazi i Spomenik 

kugi. Slaven je kamenice pronašao ispred zgrade glavne 
straže, točno ispod četverouglastog tornja namijenjenog 
ophodnji stražara. Rado se zamišljao u ulozi generala koji je 
svojedobno živio u nekoj od izduženih jednokatnih vojarni 
poznatih kao Neutor, Donati, Zeichenamt i Jugend Kaserne. 
Iris o ovim Slavenovim snovima nikada ništa nije doznala. 
Nju su u Tvrđu privlačile posve druge znamenitosti. 


Vida — Svarogova žena, zaštitnica vjerenika i bračne sloge. Svarog 
je naziva Boženom i Prijom, poznata je i pod imenom Višnje 
koja sjedi s prstenom u desnici uz bok starome Vidu. 


Vodan - zao vodeni duh, gospodar voda i vodenih vila. Optočen je 
vodenim lišajevima. Umjesto ruku ima grane, a umjesto kose 
na glavi mu rastu crveno-smeđa vlakna nalik na sitno žilje. 
Ondje gdje mu se dotiču s tijelom, lijepe se uz široka i jaka 
pleća. Žarkocrvene oči obrubljene su mu širokim kolutovima. 
Boji se bijeloga luka, a može sviralom dozvati kišu. 


Nazivaju ga još Vodenjak, Atermant, Vodeni čovjek i 
Vodboj. Vodenih duhova ima mnogo, ali je samo jedan njihov 
kralj, Vodan. On živi u staklenom dvorcu pod vodom i tamo 
mu služe oni koji su odvučeni na dno. 


Ušušur - zeleni vilenjak, zeleni čovjek, obrastao mahovinom, živi 
na dnu riječnoga vira privezan lancima. 


Vukodlak - vukodlacima postaju zli stvorovi nakon smrti ako im 
grob nije proboden glogovim kolcem užgana vrha. Vukodla- 
kom mogu postati i živi ljudi kada se za vrijeme sna opašu 
remenom. Tada napuštaju svoje tijelo i posvećuju se lovu 
na ljude i životinje. Vukodlaka se može svladati glogovim 
kolcem ili uz pomoć krijesnika. Strahuje od crnoga vranca 
bez biljega (lise), kao i od pijetlova pjeva. Ako ga se svlada 
nakon kukurikanja prvih pijetlova, može se dogoditi da se 
svladana vukodlakova duša više ne može vratiti u tijelo. Tada 
ljudi nalaze vukodlakovo tijelo mrtvo u postelji. 


Zapis pomoću štapića - iako nisu poznavali pismo, stari su 


narodi do pojave kršćanstva gatali znakovima urezanim u 
štapiće. Brojanje im je bilo iznimno važno. 

Zlomir - Sunčaničin udvarač i tamničar. Graditelj Orlova Gnijez- 
da, utvrde koja se nakon Zlomirove pogibije svakodnevno 
urušava. 


Zoran - Sunčaničin sin, obdaren brojnim darovima vila suđenica. 
Prema proročanstvu, trebao bi povesti ljude u svijetlu zemlju 
(današnja Hrvatska). 


Dragutin Nemet je 1920. godine objavio knjigu naslova 
Knez Zoran, mitologijska pripovijest iz davne prošlosti 
Slavena. Njegova je knjiga poslužila za pripovijedanje priče o 
krijesnicima, dobrim kućnim duhovima, kao i za tumačenje 
većine likova objašnjenih na ovim stranicama Tumača. 


Živa - božica života, daruje život, rodnost i plodnost. U okviru 
Živinih životnih radova bile su još pjesma, svirka i glazba, 
jer Živa je vedra, bodri i oživljava u tuzi i radosti. Živi su se 
utjecale nerodilje kako bi izmolile roda i ploda. Nazivana je 
i Donjom Gospom. Oprečna je Morani, koja oduzima život. 

Mali rječnik 
manje poznatih riječi 


alibi - izgovor, isprika, izlika 

amajlija - predmet koji se nosi kao zaštita protiv uroka; talisman 

antikvarijat — trgovina starim knjigama i drugim starinama i 
rabljenim predmetima 

atlas — knjiga zemljopisnih, povijesnih, astronomskih ili drugih 
karata 

bend - glazbeni sastav, skupina ljudi koja svira (i/ili pjeva) zajedno; 
tako se obično kaže u razgovornom stilu 

bubati — u glagoljaškim su se početnicama slova usvajala sricanjem 
srokova (suglasnika popraćenih samoglasnicima); učitelj bi na 
ploči ispisivao srokove, a đaci su ih “bubali": ba, be, bi, bo, bu... 
glasno izgovarali i tako ih upamtili; pojam bubati zadržao se do 
danas u značenju “učiti napamet". 

džingl - često se koristi i spoj propagandni džingl; kratko i efektno 
zvukovno i/ili vizualno uobličenje neke poruke 

egzotičan — označuje nešto što se rijetko susreće, što nije uobičajeno, 
svakodnevno, nego je iz dalekih, egzotičnih krajeva 

enciklopedija — djelo koje daje ukupan pregled znanja o nečemu; 
enciklopedija može biti opća, ali i enciklopedija nekog područja 
(npr. glazbena, tehnička itd.) 

golijat — riječ koja se koristi u prenesenom značenju za čovjeka koji je 
jak, golem, snažan, gorostasan; dolazi od imena starozavjetnoga 
diva Golijata kojega je u dvoboju kamenom iz praćke ubio 
izraelski pastir, kasnije kralj David 

guja - pomalo starinski naziv za zmiju 

harmonija — skladnost, usklađenost 

hipnotizirati — uspavati koga posebnim sugestivnim metodama, 
opčiniti koga, zaluditi koga čime 

hororac — naziv za film horora ili film strave i užasa; tako se obično 
kaže u razgovornom stilu 

ištenem — izraz mađarskoga podrijetla kojim se u muci, zaziva 

joystick — koristi se i u obliku džojstik; izraz koji se često koristi 
među mladima, a označava igraću palicu koja je spojena na 
računalo i pomoću koje se obavljaju operacije na ekranu, često 
prilikom igranja računalnih igrica 

kagan — naslov visokih knezova u Mongoliji, kan 

katekizam - knjiga objašnjenja osnovnih istina kršćanske vjere 

koralj — morski organizam vapnenasta tijela koji nerijetko služi za 
izradu nakita i ukrasa 

lega - osječki izraz za prijatelja, kolegu 

luping — akrobatski let avionom; koristi se i za upućivanje na nečiji 
nenadani preokret 


megdan — boj, dvoboj, bitka; riječ je arapskoga podrijetla, a u naš 
je jezik došla preko turskoga 


MP3 player — elektronička naprava popularna među mladima za 
slušanje, a u nekim slučajevima i produciranje slušnoga materijala 


neslana šala — izraz kojim se daje do znanja da neka šala nije 
primjerena 

nostalgija — jak osjećaj čežnje ili patnje za nečim prošlim (događajima, 
prijateljima itd.) 

obješenjak — vragolan, zgubidan, vjetropir 

ozloglašen — onaj koji je na zlu glasu 

rakita — vrsta niske šibljaste grmolike vrbe crvenkaste kore, vrlo 
važna biljka u praslavenskoj mitologiji 

skandirati — izvikivati glasno istu riječ stalno je ponavljajući i ističući 
pojedine slogove 

stalagmit — siga koja raste uvis s poda špilje 

stalaktit — siga koja visi sa stropa špilje 

sterilizirati — uništiti štetne mikroorganizme posebnim postupkom 
sterilizacije 

surfati internetom - izraz koji među mladima označava pretraživanje 
internetskih stranica u potrazi za nekim sadržajem 


svirep — okrutan, bezdušan 

takmac — onaj koji se u nečemu nadmeće s drugim, suparnik 

teleportiranje — prenošenje tijela ili stvari s jednoga mjesta na drugo 
ili iz jednoga vremena u drugo pomoću neobjašnjivih moći 

terarij — umjetno oblikovan prostor sa zemljom, kamenjem i 
slično, namijenjen držanju malih životinja, nerijetko gmazova 
i vodozemaca 

trabunjati — izraz kojim se u razgovornom stilu govori da netko 
priča besmislice 

trpeza — pomalo starinska, svečana riječ koja označava stol za 
objedovanje 


virtualan — onaj koji postoji u nekoj drugoj stvarnosti 
žilj — biljka iz porodice sunovrata 

Krijes krijesili, 
u predaju nas nosili 


Koliko god danas bili udaljeni od svijeta mitova s kojima 
su naši slavenski (a možda i neki drugi) preci zasigurno 
živjeli jednako intenzivno kao što su pripadnici drugih 
naroda živjeli sa svojim velikim mitovima, istina je da 
nam svatko tko se upusti u istraživanje tih nepreglednih 
prostranstava otvara prozor u taj drugi svijet, u kojem su 
dobro i zlo dva lica jednoga, u kojem su sva događanja 
dubinski isprepletena i u kojem obično ne vrijedi ono što 
se komu učini na prvi pogled, već treba duboko zakopati 
ne bi li se razumjela bit stvari. 


U Krijesnicima nas u avanturu otkrivanja toga svijeta 
uvodi dvoje djece, Slaven (a kako bi se drugačije i mogao 
zvati junak koji svojom odvažnošću i domišljatošću 
donosi prevagu snagama dobra u svijetu koji nije njegov 
i na koji nije navikao) i njegova najbolja prijateljica 
Iris s kojom se, doduše, ne slaže baš uvijek, ali sve 
je to upravo onako kako i mora biti. Ona, nositeljica 
staroga slavenskoga mitskoga imena, ne samo da se 
bavi najrazličitijim (slobodnim) aktivnostima, nego je 
uz to i iznimno pravdoljubiva i bezgranično radoznala, 
katkada čak neopisivo svojeglava. Gradeći odnos između 
Slavena i Iris, a onda i njihov odnos prema mitskoj 
stvarnosti Sova planine, autorica nas korak po korak 

uvlači u podtekst pripovijedanja u kojem jedni pored 
drugih supostoje gotovo stereotipni muško-ženski 
odnosi, ali i oni drugačiji, koji izigravaju stereotipe 
prekoračujući granice zadanoga, nerijetko začinjeni 
peckavim humorističkim primjedbama i s jedne i s 
druge strane. A sve se to zbiva u prostoru izuzetno 
poetski pisana teksta koji obiluje brojnim izvanredno 
živim opisima prirode, posebno duboko proničući u 
opis atmosfere događanja. Jer Jasna ima majstorsko 
oko i za detalj i za cjelinu, i za otkrivanje najsitnijih 
pukotina pojedinačne ljudske prirode, i za uočavanje 
naslijeđa i posebnosti čitavih društvenih zajednica. 
Zbog svega je toga ovaj njezin roman za mlade isto- 
vremeno i ravničarska osječka priča, lokalizirana i 
prepoznatljiva i po mjestima na kojima se događa i po 
jeziku kojim je ispripovijedana, ali i silno zanimljiva 
studija brojnih karaktera, što “stvarnih" što “mitskih*, 
onakvih kakvima ih je autorica vidjela. 


Ispreplitanjem mreže svakodnevnoga u nesvako- 
dnevnom, mitskom, s mrežom mitskoga u svakodnevnom, 
nastao je roman koji svijetli poput iskre krijesnika iz 
stranice u stranicu pripovijedajući o tome koliko je važno 
znati biti prijatelj, koliko je važno držati se zadane riječi i 
vjerovati u ono što će većina smatrati nemogućim, koliko 
je važno znati se nositi sa svojim dilemama i graditi 
odnose s vršnjacima, ali i donositi odluke, posebno onda 
kad se posljedice tih odluka tiču i drugih. 

Autorica se pričom bavila godinama, šećući Osijekom 
i osluškujući mlade, ali i čitajući brojne stare knjige u 
kojima je pronašla poticaj i otkrila da se mitska događanja 

od svakodnevnih razlikuju tek neznatno, katkada tek 
po tome da mitske osobe u njima imaju svoje sasvim 
određeno mjesto, dok nam se u svakodnevici može 
učiniti da bi se mnogi događaji mogli odviti i ovako i 
onako. Domišljajući svoje dojmove o svakodnevnome 
i o mitskome, o onome što živi svatko od nas, ali i o 
onome što vide i osjete tek neki, uspjela je oblikovati 
dvostruku spiralu, priču koja se upliće u drugu priču 
podupirući je iznutra. Učinila je to započinjući priču o 
običnim dječacima i djevojčicama, uvodeći ih u uspo- 
redni svijet u koji se ulazi s pozivnicom na kojoj svijetli 
iskra povjerenja. Sve je to uspjela samo zato što zna da 
krijesnici, čuvari naših domova koji su uvijek tu, k sebi 
uvode samo one koji otvorena srca povjeruju u njihovu 
stvarnost. Tu otvorenost dječjega srca smatram jednom 
od najvećih vrijednosti ove knjige, a sigurna sam da će 
upravo to prepoznati i svako dijete koje je bez razmišljanja 
spremno zamijeniti svaku virtualnu igricu stvarnom 
pustolovinom i stvarnim pustolovnim priborom te koje 
je spremno učiniti sve za prijatelje pustolove (s kojima 
se ne mora uvijek u svemu slagati, ali za koje zna da 
su pravi prijatelji kad god ih treba, a posebno u teškim 
trenucima). 


Jer upravo takva djeca rastu i u našim današnjim 
školama, kao što su rasla i onda kad smo mi bili djeca. 
To su djeca čije se profesorice, kako god se zvale u svojim 
životima izvan škole, u njoj zovu onako kako ih nazovu 
djeca. A djeca im, dakako, nadijevaju najraznovrsnije 
imena povrh njihovih običnih imena. Tako su profesorice 
koje slučajno predaju Slavenu, Iris i njihovim prijateljima 
počašćene nadimcima Šarulja, Višeglava i Spirogira koji, 

naravno, puno bolje od pravih imena ocrtavaju njihove 
karaktere. Svatko tko je upoznao bar jednu od njih 
zasigurno zna zašto se Slaven Ledić poželio naći na 
nekom mjestu bez škole. I premda mu u tom trenutku 
nisu bile u mislima riječi njegove tete Nade da je škola 
pravi odmor u odnosu na životne probleme, vjerojatno 
nije ni sanjao da će njegovo izabrano mjesto biti divlja 
Sova plana prepuna opasnosti, u doba kad su svijet još 
nastavale vile i vilenjaci i kad se protiv uroka borilo 
čudotvornim ljekovitim travama i snagom pijetlova pijeva. 
Ali, kad je već ispalo kako jest, snašao se i prepoznao 
se u svijetu koji mu se na prvi (pa i na drugi i na treći) 
pogled činio svjetlosnim godinama udaljen od osječke 
školske svakodnevice, napučen bićima koje čovjek ne 
bi volio sresti ni po danu, a kamoli u mraku, svijetu iz 
čijih zakutaka redom iskaču Zlomiri, Babe Roge, Orlujski 
kraljevi, Ovasari, Paklenjaci, kečizube i razne druge 
nemani, sve do dvojice Avara strašnoga izgleda o kojima 
su mnogima od nas pripovijedale bake. A pripovijedale 
su tako da smo bili uvjereni da su i one tamo bile i rujno 
vino pile i da smo i mi, posebno kad se odvažimo na 
put u netaknutu prirodu šume i planine, tek na korak 
od toga svijeta kojem, na kraju krajeva, vjerojatno ipak 
svi pripadamo. 

Svakome kome se ideja o ispreplitanju mitske i svako- 
dnevne stvarnosti učini ipak pomalo fantastičnom, 
savjetujem da se zamisli nad malim mudrostima, ne- 
kom vrstom poruka koje u ovom romanu svako toliko 
izgovara upravo Slaven, prisjećajući se onoga kako bi 
to rekla njegova teta Nada. A teta Nada se u romanu 
drugačije ni ne pojavljuje, nego kao sasvim poseban lik 

utjelovljen u riječima koje je nekada nekome rekla, da 
bi bile zapamćene. Te su riječi tek tu i tamo preinačene 
male svakodnevne mudrosti, tek toliko drugačije od 
onih na koje smo navikli da zagolicaju našu znatiželju i 
natjeraju nas da zastanemo i zamislimo se nad njihovim 
značenjem. 


Neke se njezine rečenice čine poput onih koje bi 
mogli izgovoriti i mama, teta, baka, ili tata, stric, djed 
svakoga od nas, kao na primjer: “Tko ne zna što je muka 
i nevolja, ne poznaje ni veselje!" Ili na primjer: “I od 
gorega postoji gore." Ali osim takvih, teta Nada u svojoj 
riznici čuva i one danas već prilično zaboravljene izreke 
nad kojima se, premda zvuče prilično starinski, itekako 
vrijedi zamisliti. Jedna od takvih svakako je: “Gdje je čija 
kuća, tu je i sredina svijeta." Najzanimljivije su svakako 
one koje kao da su samo njezine, one koje mogu smisliti 
samo ljudi koji imaju silnu potrebu malo preinačiti sve 
što prime od svijeta na samo sebi svojstven način. Primjer 
takve teta Nadine poruke je: “Gdje ima dima, mora biti 
i onoga tko je vatru zapalio." 


Sve to, i još mnogo toga što ne stane na stranicu 
dvije, Krijesnike čini jednom od onih knjiga u kojima 
oživljavaju svjetovi, u kojima se pred očima čitatelja 
uzdižu planine i dvorci, sjenovite šume i zakutni pu- 
teljci kojima kroče sile i dobra i zla, s kojima se treba 
boriti i izboriti. A borba je, kao što se pokaže uvijek 
kad razotkrijemo značenja iza onoga što nam skriva 
starina, u domišljanju i u neopterećenom povezivanju 
onoga što se zna i onoga što bi moralo biti, u otkrivanju 
mogućnosti da se protivnika nadvlada nadmudrivši ga, 

ali dostojanstveno i časno. Tu nam poruku autorica 
nastoji prenijeti, uporno pokazujući kako između crnoga 
i bijeloga postoji čitav spektar boja koje su naša osjetila 
spremna i sposobna upiti. 


Anita Peti-Stantić 

Jasna horvat 
= ŽIVOL I rad na 
mnogim razbojima 


Pokušate li se prisjetiti čije ste sve riječi danas čuli, vjero- 
jatno ćete dugo nabrajati imena prijatelja, poznanika i 
slučajnih prolaznika. Svijet kojim smo okruženi u velikoj 
mjeri čine zvukovi, a samo jedan dio zvukova su riječi 
čija se značenja čuvaju u knjigama. 

Svoje prve igre riječima Jasna Horvat (1966.) redo- 
vita profesorica na Ekonomskom fakultetu u Osijeku, 
teoretičarka kulture i spisateljica, rođenjem, životom i 
radom vezana uz Osijek, objavljivala je u časopisu Smib, 
a potom ih je odlučila i ukoričiti u knjizi Izgubljena vila 
(2002.). Dramski studio osječkog Dječjeg kazališta na 
temelju te je knjige uprizorio i scenski oblikovao igrokaz 
Svevidovim tragom, a onda ga je 2003. godine prikazao 
na festivalu udruge hrvatskih profesionalnih kazališta 
za djecu i mlade ASSITEJ u Čakovcu. Jasni se bavljenje 
vilama i vilenjacima, a još više poznatim i manje pozna- 
tim stanovnicima slavenske starine toliko svidjelo, tako 
da do danas nije prestala s njim. 


Nakon Izgubljene vile objavila je Alemperkina kaziva- 
nja (2005.), sasvim osobitu knjigu koja je nastala kao 

posljedica osobnoga projekta istraživanja slavenske pret- 
kršćanske predaje. U toj se zbirci promišljena naslova 
(Alemperka je Svarogova ptica koja leti nad alem-nebom. 
Perje joj toliko svijetli da njime osvjetljava sve oko sebe, 
čime se sve razaznaje. Ona je i pričalica koja katkada 
izbrblja i ono što ne bi trebalo. Kazivanje je, pak, pra- 
stari način prenošenja znanja s koljena na koljeno, iz 
generacije u generaciju, riječ u kojoj je sačuvana iznimna 
slavenska starina.) pripovijedanjem i pjevanjem djeci 
nastoje približiti krhotine slavenske mitologije povezane 
u onoliko logičnu cjelinu koliko je to na temelju dostu- 
pnoga materijala bilo moguće. 


Osim pisanja za djecu i mlade, Jasna Horvat piše i 
za one ponešto starije. Tako je, u suautorstvu s Irenom 
Vrkljan, objavila knjigu Pismo u pismu (2008.) koja je 
nastala na temelju dopisivanja dviju žena, intelektualki, 
osjetljivih bića u svijetu prepunome neobjašnjivih ljud- 
skih postupaka i nelogičnosti. A onda je, ovoga proljeća, 
objavljen njezin povijesni roman Az (2009.) u kojem su 
iz vizure umjetnice osvijetljeni životi i likovi apostola 
staroslavenske jezične liturgije i pismenosti — sv. Ćirila 
(Konstantina Solunjanina) i sv. Metoda, kao i proces 
oblikovanja glagoljskog pisma. 

No to ni izbliza nisu sva lica Jasne Horvat jer se ona, 
kad ne slaže zvukove u riječi, bavi razumijevanjem bro- 
jeva i njihovih odnosa. U tom je dijelu njezina života 
brojni studenti poznaju kao vrsnu profesoricu statistike. 
Nekonvencionalnu, drugačiju, kreativnu, od onih koja 
ih uvijek nastoji upozoriti na suodnose između stvar- 
noga i nestvarnoga, između onoga što znamo i onoga 

što mislimo da znamo, a prije svega na tradiciju koju 
baštinimo samo ako smo je svjesni. 


A Jasna osim toga i slika. I strastveno putuje. I radi 
toliko onoga što ne stane na stranicu knjige. 

